🌟🌟Fathisthari Vaahaka🌟🌟: ފޯންކޯލް - 55 ވަނަ ބައި\n"ނަވީން ތިދެއްކި ހުރިހާ ވާހަކައަކީވެސް ދޮގު ހަދައިގެން ދެއްކި ވާހަކަތައްތަ.....؟" ދެއަތުން ހަށަން ބަނދެލަމުން މަޑުއަޑަކުން އިނާ އަހާލީ ނަވީން ހީވެސް ކުރި ކަހަލަ ސުވާލެއް ނޫނެވެ.\n"އެކަކު ކައިރީވެސް ތެދަށް ނުބުނާން ގަސްތުކޮށްގެންދޯ ނަވީން ތިހިރީ.........." އިނާ މިހެން ބުނެލީ ހިތިގޮތަކަށް ހިނިތުންވެލަމުންނެވެ. ނަވީންއަށް އިތުރަށް ދޮގެއް ނެހެދުނެވެ. އޭނަގެ ކަރު އެލިއްޖެއެވެ.\n"އޭގެ މާނައަކީ މަންމަ އާއި ބައްޕަ ކައިވެންޏަށް އަންނާނެއޭ ބުނުން އެވެސް ދޮގެކޭ؟....." ދޭކާއި ދޭކާއި އެއްކޮށްލުމުން ނުކުންނަ ޖަވާބު ދާދި ފަސޭހައިން އެނގޭފަދައިން، ނަވީންގެ މޮޅިވެރިކަމުގެ ހަގީގަތް ދާދިފަސޭހައިން ވިސްނައިގަނެވިއްޖެއެވެ.\nބުނާނެ އެއްޗެއް ނޭނގިފައި ނަވީންއަށް ހުރެވުނީއެވެ. ދެރަވެފައެވެ.\nކުއްލިއަކަށް އެނބުރިލާފައި އިނާ ހިނގައިގަތެވެ. ނަވީން ދެފަހަރަކު ގޮވާލީމަވެސް މަޑުވެސް ނުކޮށް ގޮސް ސިޑިންފައިބައިގެން އިނާ ދިޔައީއެވެ. ނަވީންއަށް އަނެއްކާވެސް ހުރެވުނީއެވެ. ހަނދާނަށް އަންނަމުން ދިޔައީ މަންމަ ދައްކާފައި ހުރި އެކިއެކި ވާހަކައެވެ.\nނޫނެކެވެ. މިއީ ވާން ޖެހޭނެ ގޮތެއް ނޫނެވެ. އޭނަ އިނާއަށްޓަކައި އައީ މަންމަ އެ ހުރިހާ ވާހަކައެއްވެސް ދެއްކިފަހުންނެވެ. އޭނަ މި ފިޔަވަޅު އެޅީ ވިސްނާފައެވެ. އެހެންވީމަ ކައިވެންޏާއި ހަމައަށް ދެވެންދެންވެސް މިކަން ވީހާވެސް އޮމާންކޮށް ގެންދަން ވާނެއެވެ. މިކަމުގައި އޭނަ ހިތްވަރު ނުކޮށްފިއްޔާ ހުރިހާ ކަމެއް ގޯސްވެދާނެއެވެ.\nއިރުކޮޅަކު ވިސްނާލަން ހުރެފައި މިހެން ހިތަށް އެރުމުން ނަވީން ބޭނުންވީ އިނާ ހޯދަން ދާށެވެ. އެކަމަކު ކުރިއަށް އެޅި ދެފިޔަވަޅު އަޅާލެވުނީ ފަހަތަށެވެ. އޭނަ މައްޗަށް އައިއިރުވެސް ޚާލިދު ސިޓިންރޫމްގައި އިނެވެ. ޝީލާވެސް ބަދިގެފަރާތުގައި އުޅެއެވެ. އޭނައާއި އިނާއާއި ދެމެދުގައި ކަމެއް ހިނގިކަން އަންގާކަށް އޭނަބޭނުމެއް ނޫނެވެ.\nޖީބުން ފޯން ނަގައި އިނާއަށް ގުޅަން ފެށިއެވެ. ދެފަހަރު ޑައިލްކޮށްގެން ރިންގު ހުސްވަންދެން ހުރިއިރުވެސް އިނާ ފޯން ނުނަގައެވެ. އަދި ކަނޑައެއްވެސް ނުލައެވެ. އޭނަގެ މަންމަ އިނާއާއި އޭނަ ކައިވެނި ކުރުމަށް ނުރުހުނު އަސްލު ސަބަބަކީ އިނާގެ ބައްޕައެއް ނެތުންކަން އެނގުމުން އިނާއަށް ކުރާނެ އަސަރު އޭނައަށް ނޭނގުނުކަމުގައިވިޔަސް، އެއީ އިނާއަށްޓަކައި ފުން ހިތާމައަކަށް ވާނެކަން އޭނައަށް އެނގެއެވެ. އެވާހަކަ އިނާއަށް ސިއްރުކުރަން ޖެހުނީވެސް އެހެންވެގެންނެވެ. އެހެންވިޔަސް، އިނާވެސް ސިޓީންރޫމަށް ނުދާނެކަމާއި އެކަން ޚާލިދު އާއި ޝީލާއަށް އަންގަން ޚުދު އިނާވެސް ބޭނުމެއް ނުވާނެކަން އޭނައަށް އެނގެއެވެ.\n"ޕްލީޒް ކަމް.....ވީ ކޭން ޓޯލކް އެންޑް ސޯލްވް....އެމް ވެއިޓިންގ...." އިނާއާއި އޭނައާއި ދެމެދުގައި ގުޅުމެއް އުފެދުނުތާ އެހާ ގިނަ ދުވަސްތަކެއް އަދި ވެފައި ނުވާތީ، މިކަހަލަ ކަންތަކަށް އިނާގެ ފަރާތުން އަންނަނީ ކޮންކަހަލަ ރައްދެއްކަމެއްވެސް އޭނައަކަށް އަދިއެއް ނޭނގެއެވެ. އޭނަ އަންނާށޭ ބުނުމުން އައިސްދާނެކަމަށް ކުރެވުނީ ހަމައެކަނި އުއްމީދެކެވެ.\nއޭނައަށް ނޭނގުނު ކަމުގައިވިޔަސް އިނާއާއި ދޭތެރޭ ކުރެވުނު އުއްމީދަކީ ރަނގަޅު އުއްމީދަކަށް ވީތީ ނަވީން އުފާކުރިއެވެ. އޭނަ މެސެޖް ކުރިތާ މާގިނައިރުތަކެއް ނުވެ އިނާ އައިސްފިއެވެ. އެދެމީހުންގެ ދެމެދުގައި ޖެހޭ ހުރިހާ މައްސަލައެއްވެސް މިގޮތަށް މިހާ ފަސޭހައިން ނިމިގެންދާނެ ކަމުގެ ޔަގީންކަން ނަވީންއަށް ލިބުނެވެ.\nއެރޭ ނިދަން ކޮޓަރިއަށް ވަދެފައި އިނާ ވަރަށް ވިސްނިއެވެ.\nނަވީން އެބުނީ ތެދެކެވެ. އެ ދެއްކީ ރަނގަޅު ވާހަކައެވެ. އޭނައަށްވެސް އެކަން ގަބޫލުކުރެވެން ޖެހޭނެއެވެ.\nނަވީންގެ މަންމައާއި ބައްޕަގެ ރުހުމާ ދެކޮޅަށްވެސް ނަވީން އައިސް އެހެރީ އޭނައަށްޓަކައެވެ. އޭނަގެ ހަސަބެއް ނަސަބެއް ބަޔަކަށް ނޭނގުނު ކަމުގައި ވިޔަސް، ނަވީން އެހެރީ އޭނަ ބަލައިގެންފައެވެ.\nމިއަށްވުރެ ބޮޑު އެހެން އުފަލެއް އޭނައަށް އޮންނާނެހެއްޔެވެ؟\nއޭނައަށްވެސް އެކަން އެނގެއެވެ. އެހެންނަމަވެސް، ނަވީންގެ މަންމައަށް އޭނައާއި ގަބޫލު ނުވެވުނީ އޭނަގެ ބައްޕައެއް ނެތީމަކަން ޔަގީންވުމުން، އެ ކުރެވުނު އިހްސާސް ނަވީނަށް އޭނަ ބުނެދޭނީ ކިހިނެއްހެއްޔެވެ؟ އޭނަގެ އުމުރުން މިވީ 29 އަހަރުގެ ތެރޭގައި ކިތައްފަހަރު އޭނަ އެ އިހްސާސް ތަޖްރިބާ ކޮށްފައިވާ ކަމާއި، އެކަމުން ލަދުގަނެ އިސްޖެހެން ޖެހިފައިވާ ކަން ނަވީނަށް އަންގަދޭނީ ކިހިނެއް ހެއްޔެވެ؟ އެ ކުރި ފުން އަސަރާއެކު ނަވީން ކުރިމަތީގައި އޭނަ ހުންނާނީ ކިހިނެއް ހެއްޔެވެ؟ އޭނައަށް ރުޅިއާދެވެނީ އޭނައާއި ދޭތެރޭ އެގޮތަށް ދެކޭ މީހުން ދެކެ ކަމަށްވެފައި، މިފަހަރު އޭނަގެ ހިތަށް ތަދު އެކުރީ އޭނަ އެންމެ ލޯބިވާ މީހާގެ މަންމަކަމަށްވާއިރު، އެ އިހްސާސާއެކު ލޯބިވާ މީހާ ކުރިމަތީ ހުންނާނީ ކިހިނެއް ހެއްޔެވެ؟\nއެއީ އޭނައަށް ނުވާނެ ކަމެކެވެ.\nއޭނަ އައީ ނަވީން ދޮގުހެދީތީ އެކަމާއި ނަވީން ދެކެ ރުޅިންކަމަށް ނަވީން އަށް ހީވި ހީވުމަކީ ކުށްހީއެކެވެ. އޭނައަށް އެތަނުން އާދެވުނީ ގަސްތަކު ނޫނެވެ. އެވަގުތު އޭނައަށް ކުރި ފުންއަސަރެއްގެ ބޮޑުކަމުން އެކަނިވެލަން ބޭނުންވާތީ އާދެވުނީއެވެ.\nވަރަށްފަނޑު ވައިލެޓް ކުލައަކުން ދިއްލިފައިވާ ފުރިހަމަ ކޮޓަރީގެ އެތަންމިތަނަށް އިނާގެ ލޯ ދަތުރުކުރަމުން ދިޔައެވެ. އެއްޗެއް ހޯދާތީކީ ނޫނެވެ. ޚިޔާލާއި ފިކުރުތަކުން އިނާގެ ނިދި ވަނީ ގެއްލިފައެވެ.\nއިނާ އޭނަގެ ބޮޑު އެނދުގައި އަނެއްކާވެސް އަނެއްފަރާތަކަށް އެނބުރިލިއެވެ.\nނަވީން އޭނައަށް ހުރިހާ ވާހަކައެއް ކިޔާދީފިއެވެ. އޭނަ ގަބޫލުވެސް ކޮށްފިއެވެ. އެކަމަކުވެސް، ނަވީނަށްޓަކައި އޭނައަށް ފިކުރު ބޮޑުވެވެނީއެވެ.\nކަމުގެ ހަގީގަތް ނަވީން އެމީހުންނަށް ފޮރުވުމުން، ނަވީންގެ މައިންބަފައިންނަށް ނަވީން ކުރާ ގަދަރާއި އިއްޒަތް އަދި އިހްތިރާމާއި ލޯބީގެ ދަރަޖަ އިނާއަށް މިހާރު ކޮށްލަން ވަރަށް ފަސޭހަ ވެއްޖެއެވެ. ޚުދު ނަވީން ނުރުހިފައި ހުރިއިރުވެސް އެހެން މީހެއްގެ ދުލުން އެމީހުންނާއި ދިމާލަށް ބަހެއް ބުނުން ކީއްކުރަން ހެއްޔެވެ. މީހެއްގެ ހިތަށް އެކަހަލަ އެއްޗެއް އެރުންވެސް ނަވީނަށް ވެގެންވާނަމަ ހުއްޓުވާނެކަން ގައިމެވެ. އެވަރަށް އެ މައިންބަފައިން ދެކެ ލޯބިވާ ދަރިއަކަށް، އޭނަގެ ސަބަބުން ހިތްދަތިކަމެއް ދެވުނީތީ އެކަމާ ކަންބޮޑުވެއެވެ. އެކަން ރަނގަޅުކުރަން އޭނަ ކުރާނީ ކީއްކަމެއްވެސް ނޭނގެއެވެ. އޮތީ ހަމަ އެންމެ ގޮތެކެވެ. ނަވީން އާއި އޭނަގެ ގުޅުން އުމުރަށް ކަނޑާލުމެވެ. އެކަމަކު އެއީ ގޮތެއް ހެއްޔެވެ؟ އެވަރުގެ ގުރުބާނީއެއްވެފައި ނަވީން އައިސް ހުރިއިރުވެސް އަދިވެސް ނަވީނަށް އިތުރު ދެރައެއް އޭނަ ދޭންވީހެއްޔެވެ؟ އަނެއްކޮޅުން ޚުދު އޭނަ....\nއޭނައަށް ނަވީންއާއި ދުރުގައި އުޅެވޭނެހެއްޔެވެ؟ ކެތް ވާނެހެއްޔެވެ؟ ކިތައް ދުވަސް ވެއްޖެހެއްޔެވެ؟ ކިތައް މަސްދުވަސް އޭނަ ނަވީނަށްޓަކައި އިންތިޒާރު ކޮށްފިއެވެ. ކިހާތަދެއް އޭނަގެ ހިތަށް ވެއްޖެހެއްޔެވެ؟ އުފަން މަންމައަކާއި ބައްޕައެއްގެ ލޯބި ނުލިބުމުން އެހެން ހުރިހާ ލޯތްބަކުންވެސް އޭނަ މަހްރޫމް ވާންވީހެއްޔެވެ؟ ތަގްދީރު އޭނަ ގެނެސް ލޯތްބާއި އޯގާތެރިކަމުގެ ބަގީޗާއެއްގެ ތެރޭގައި ބަހައްޓައިދިނުމުން، އެތަނުން އުފާ ލިބިގަތުމުގެ ބަދަލުގައި އެންމެ ކުޑަމިނުން އެ މީރުވަސް ދުވާ ބަގީޗާގެ ވަސްވެސް ލިބެން އޭނަ އިންކާރު ކުރަންވީހެއްޔެވެ؟ އެއީ ކަނޑައެޅިގެން އޭނަ އަމިއްލަ ނަފްސަށް ދެވޭ އަނިޔާއެއް ނޫންހެއްޔެވެ؟ ގޮތަކަށް ކުފުރުވުން ނޫންހެއްޔެވެ؟ ގޮތަކަށް މިންވަރަށް އީމާން ނުވުން ނޫންހެއްޔެވެ؟\nނަވީން ދެކެ އޭނަ ވާ ލޯތްބަކީ ބަސްތަކަކުން ބުނެދޭން އޭނައަށް އެނގޭ ލޯތްބެއް ނޫނެވެ. އެކަމަކު ނަވީން ނޫން މީހަކާއެކު އެންމެ އިރެއްވެސް އަރާކަށް އޭނަ ބޭނުމެއް ނޫނެވެ. އެންމެ ދުވަހަކުވެސް އެނޫން މީހަކާއެކު ނިދާހޭލާކަށް އޭނަ ބޭނުމެއް ނޫނެވެ. އެންމެ ދުވަހަކުވެސް ހަނދުވަރު ބަލާކަށް ވާރޭގައި ތެމިލާކަށް އެ ނޫން މީހަކު އޭނަ ބޭނުމެއް ނޫނެވެ. އެކަން އޭނައަށް ޔަގީނެވެ.\nކަށިހަރާ އެތަކެއް ވިސްނުންތަކުގެ ތެރެއިން ގޮސް، ހިތަށް ފިނިކަން ލިއްބައިދޭ ޚިޔާލުތަކާއި ހަނދާންތަކުގެ ތެރެއަށް އިނާއަށް ގެނބެވެން ފަށައިފިއެވެ. ކޮޓަރީގެ ހިތްގައިމު އަލިކަމުގެ ތެރެއަށް ބަލަހައްޓައިގެން އޮތްވާ، މަޑުމަޑުން ލޯމެރެމުން ހުޅުވެމުން ގޮސް، ނިންޖާ ވެ ނިމިއްޖެއެވެ. މާދަމާ ކޮންމެހެންވެސް ދިލްމާއަށް ގުޅަންޖެހޭނެ ކަމުގެ ގަސްދު އިނާގެ ހިތުގައި އޭރު އޮތެވެ.\n"ޚާލިދު.........؟" ދޮވެފައި ހުރި ހެދުންތަކެއް ހިފައިގެން ޝީލާ އައިސް ކޮޓަރިއަށް ވަންއިރު ކޮޓަރިތެރޭ ހުރި ގޮނޑީގައި ޚާލިދު އިންގޮތުން ޝީލާއަށް ގޮވާލެވުނެވެ. ޚާލިދުއަށް ޝީލާގެ އަޑުއިވުމުން ގޮނޑީގައި ސީދާވެ ލެނގިލައިފިއެވެ.\n"ކިހިނެއްވީ......؟" އަނެއްކާވެސް ސުވާލެކެވެ. ގެނައި ހެދުންތައް އަލަމާރިއަށް ލާފައި ޝީލާ އައިސް އިށީނީ އެނދުގައެވެ.\n"ގުޅީތަ.....؟" ޚާލިދު އެއްޗެއް ބުނުމުގެ ކުރިން ޝީލާއަށް ވިސްނައިގަނެވިއްޖެއެވެ. އިއްޔެ ނަވީން އާއި އެމީހުން ދެއްކި ވާހަކައަށްފަހު ނަވީންގެ މަންމައަށް ނުވަތަ ބައްޕައާއި ވާހަކަ ދައްކައިގެން އެދެކުދިންގެ ކައިވެންޏަށް އެދެމަފިރިން، ހިތަދުއަށް ގެނެވޭތޯ ބަލަންބޭނުންކަމަށް ޚާލިދު އޮތީ ބުނެފައެވެ.\n"އަލިމަނިކުއަށް މި ގުޅީ.......އަލިމަނިކު ނޫންކަންނޭނގެ މައްސަލައަކީ. ނަވީންގެ މަންމައަށް އިނާ ބަލައިނުގަނެވުނީ. އަލިމަނިކު ބުނުއްވީ....ނަވީންގެ އުފަލަކީ އޭނަގެވެސް އުފާކަމަށް. ޝީލާ ގުޅާލަންވީނު ނަޖްމާއަށް. ކޮންމެވެސް އިރަކުން. އަލިމަނިކުވެސް ބުނުއްވީ ނަޖްމާއާއި ވާހަކަ ދައްކާލުން ރަނގަޅުކަމަށް. އެކަމަކު ކަމެއް ބަދަލު ނުވާނެކަމުގެ ޔަގީންކަންވެސް ދެއްވި. އަހަންނަށް ފެންނަނީ ޝީލާ ގުޅާލަން ނަޖްމާއަށް. އަހަރެން ގުޅުމަށްވުރެ ރަނގަޅުވާނީ އެގޮތްކަންނޭނގެ" ޚާލިދު އަށް އެގޮތް ފެނުނީ ކިހާ ބޮޑު ސަބަބަކާހެދި ކަމަށް ޚާލިދު ނުބުނިނަމަވެސް އެކަމުގައި ވަރަށް ބޮޑު ސިއްރެއް އެކުލެވިގެން ވެއެވެ. ނޭނގެނީ ޝީލާއަށެވެ.\n"އެހެންވީމަ އަލިމަނިކުގެ މައްސަލައެއް ނެތޭ ދޯ؟ ކުރިންވެސް ހީވީ ތިހެންނޭ" ވިސްނުންތެރިކަމާއެކު ޚާލިދުގެ މޫނަށް ބަލަންއިނދެފައި ޝީލާ އަހައިފިއެވެ.\n"ހޫމް....." ޚާލިދު ކުރުކޮށްލިއެވެ. އަލިމަނިކު ދެއްކި ހުރިހާ ވާހަކައެއް ޝީލާ ކައިރީގައި އޭނަ ދައްކަން ބޭނުން ނުވަނީއެވެ. މާޒީގެ ވާހަކަތައް ނަގައިގެން މިހާރު ކުރާނެ ފައިދާއެއް ނެތީމައެވެ.\n"މިހާރު ގުޅާލަންވީތަ ؟" ޝީލާ އެހިއެވެ.\n"ނޫނޭ....މިރެއަކު ނޫން ދެން. މާދަމާ ރަނގަޅުވާނެ." ލޮލުގައި ހުރި އައިނު ނަގާ މޭޒުމަތީ ބާއްވަމުން ޚާލިދު ބުންޏެވެ.\n"އަހަރެން ވާހަކަ ދެއްކިޔަސް ނަޖްމާ ގަބޫލެއް ނުވާނެ. އެކަމަކުވެސް ވާހަކަ ދެއްކިދާނެތާ ދޯ؟" ޝީލާ ބުންޏެވެ.\n"ގަބޫލުވިޔަސް ނުވިޔަސް، ނަވީން ކައިވެނި ކުރަން ހުރިއްޔާ އެކަމާއި ދެކޮޅަށް އަހަރެމެން އެއްވެސް އެއްޗެއް ބުނެގެން ނުވާނެ." އެ ދެމީހުންގެ ލޯބީގައި ހޭދަވި ނާކާމިޔާބީގެ ދުވަސްތައް އަލުން ގެނެސްދޭކަށް ޚާލިދުގެ ގަސްތަކު ނެތެވެ.\n"ހަމްދު ތައްޔާރުވެއްޖެތަ....؟" މީގެ ބައިގަޑިއެއްހާއިރު ކުރިން ކާމޭޒުދޮށުން އެދެބަފައިން ތެދުވެގެން އައީ މިރޭ ކޮންމެވެސް ފިހާރައަކަށް ދާ ވާހަކަ ދައްކާފައެވެ. އެފޯނެއް ކުރަން ލަސްވެގެން ދިޔަޔަސް ހަމްދުކައިރީ ކުރަން ބުނެފިކަމެއް ކޮންމެގޮތެއް ހަދައިގެންވިޔަސް ޚާލިދު ކުރާނެއެވެ.\n"އެބައުޅޭ ގޯތިތެރޭގަ.........ރައްޓެހި ކޮންމެވެސް ކުދިބަޔަކުވެސް އައިސްގެން އުޅެނީ. ބޮޑުވީ ވީހެން ރައްޓެހިކުދިން ގެންދަނީ ގެއާއި ދުރަށް. " އެމީހުންގެ ހުރި ހަމައެކަނި ދަރިފުޅު ބޮޑުވަމުން އަންނަކަމުގެ އިހްސާސަކީ އެމީހުންގެ މިހާރުގެ އަބަދުގެ ފިކުރެވެ.\nފުރާވަރަށް އަރަންފެށުމުން އެމީހުންގެ ދަރިފުޅުގެ އުޅުމަށް ބަދަލުތަކެއް އައިސް ރައްޓެހިކުދިންނާ ވާހަކަ ދައްކަންވެސް ބޭރުގައި ހުންނަކަން އެއީ އެމީހުންނަށް ފާހަގަ ކުރެވޭ، އެކަމަކު މައްސަލައަކަށް ހަދައިގެން އެމީހުން ހަމްދުއާއި ނުދައްކާ ވާހަކައެކެވެ. ފުރިހަމަ އިތުބާރެއް އެ ދަރިފުޅަށްޓަކައި އެމީހުންގެ ހިތުގައި އޮންނާތީއެވެ.\n"ވަޢަލައިކުމުއްސަލާމް....." ޚާލިދުއާއި ވާހަކަ ދައްކަން ހުރެފައި ކޮޓަރިން ނުކުމެގެން ގޮސް ކާކޮޓަރިއަށް ވަންތަނާ މީހަކު ސަލާމް ގޮވާލި އަޑަށް އެތަނުގައި ހުރެފައި އަންނަމުން ޝީލާ ސަލާމް ބަލައިގަތެވެ.\n"އާދޭ އާދޭ......." ސިޓިންގރޫމަށް ނުކުތްއިރު ނަވީން އާއެކު އެހެން މީހަކުވެސް ހުއްޓާ ފެނުމުން ދެމީހުންނަށްވެސް ޝީލާ މަރުޙަބާ ކިޔެވެ.\n"މިއީ އިކްރާމް.....ދިރާގުގެ އެމް ޑީ........މިހާރުގެ......" ކުރީގައި ހުރެގެން އެތެރެއަށް ވަދެފައި ޝީލާއަށް އޭނައާއެކު ދެން ހުރި މީހާވެސް ނަވީން ތައާރަފް ކޮށްދިނެވެ.\n"އައްސަލާމް ޢަލައިކުމް" އިކްރާމްވެސް ކުރިއަށް ޖެހި އުފަލާއެކު ހިނިތުންވެލީ ސަލާމް ގޮވާލަމުންނެވެ. ޝީލާމެންނަކީ އަނެއް ޖިންސްގެ މީހުންނާއި އަތާއަތްޖޯޑުކޮށް ސަލާމް ކުރާ ބައެއް ނޫންކަން ނަވީން އޮތީ އެގެއަށް އައުމުގެ ކުރިން ބުނެފައިކަމަށްވާތީ، ސަލާމް ގޮވި ނަމަވެސް ސަލާމަކަށް އިކްރާމް އަތް ދިއްނުކުރެއެވެ.\n"ވަޢަލައިކުމުއްސަލާމް..." ޝީލާވެސް އުފާވެރި ކަމާއެކު ސަލާމް ބަލައިގަތެވެ.\n"ނަން ނޭނގުނަސް އެނގޭ....ނަވީން އުޅުނުގޭގައި ދޯ އުޅެނީވެސް" ޝީލާވެސް ނަވީންއާއި މުޚާޠަބްކޮށް ޝީލާ ޖަވާބު ދިނެވެ.\n"އާނ. އެގެ އެ ހުންނަނީ5އަހަރަށް ހިފާފައި." ނަވީން އޮޅުންފިލުވައި ދިނެވެ. ދިރާގުގެ ކޮންމެ މީހަކު އަޔަސް ކުރިއަށް އޮތް ފަސް އަހަރުވެސް ހުންނާނީ އެގޭގައެވެ.\n"ޚާލިދު ނުއުޅުއްވަނީތަ.....؟" ގޮނޑީގައި އިށީންނަމުން ނަވީން އެހިއެވެ.\n"ނޫނޭ..........އެކަމަކު އެ އުޅެނީ ހަމްދު ގޮވައިގެން ބޭރަށް ދާންވެގެން. ދެބަފައިން ކޮންމެވެސް ބާޒާރެއް ކޮށްލަންވެފަ އޮތް ރެޔެކޯ މިއީ. ގޮވާލާނަން." މިހެން ބުނެފައި ޝީލާ ހިނގައްޖެއެވެ.\n"މުއްސަނދިންނާ ގުޅޭނީވެސް މުއްސަނދިންނާތާ ދޯ؟ އަނެއްކާ މިހެން ވެގެންތަ އިނާގެ ފަހަތުން ނެއްޓެން ނޭނގިގެން ތި އުޅެނީ؟" ނަވީން އާއި ދިމާކޮށްލުމުގެ ގަސްދުގައި އިކްރާމް ބުނެލިއެވެ.\nއެ ގޭގެ ދޮރާށިން އެތެރެއަށް ވަދެވުނީއްސުރެ އެގޭގެ ހައިބަތާއި ފުރިހަމަ ކަމާއި ޝާހީކަން ފެނިފައި އިކްރާމް ހުރީ އަންތަރީސްވެފައެވެ. އެތެރޭގެ ފުރިހަމަކަން ފެނުމުން ނަވީންއާއި ދިމާލަށް މިހެން ނުބުނެއެއް ހަމަ ނުހުރެވުނެވެ.\n"އެބައޮތްތަ އަހަންނާ ދިމާލަށް ތިކަހަލަ އެއްޗެއް ބުނެވެން. ތިއަށޭ ގުދޯގުދޯ ގޮވުމޭ ކިޔަނީ." ސިޓިންރޫމްގައި ހުޅުވާފައި ހުރި ބޮޑު ޓީވީގެ ޗެނަލްތައް ބަދަލުކޮށްލަމުން ނަވީން ވެސް ބުނެލައިފިއެވެ. އިކްރާމްގެ އެ ސަމާސާ ބަލައިގަންނަމުންނެވެ.\nހަގީގަތުގައިވެސް ޚުދުއިކްރާމް އަކީވެސް، މީގެ އެތަކެއް އަހަރުކުރިން އުތުރުގެ ރަށަކުން އައިސް މާލޭގައި ވަޒަންވެރިވި މުއްސަނދި އާއިލާއެއްގެ6ފިރިހެންކުދިންގެ ތެރެއިން ފަސްވަނައަށް ހުރި ދަރިއެވެ. މުއްސަނދިކަމާއި ތަނަވަސްކަމުގައި ނަވީންއާއި ޝީލާމެންނާއި އެއްވަރު ނުވިޔަސް، އިކްރާމް މެންވެސް ގުނާލެވޭނީ ހަމަ އެބުނާ ލިސްޓްގައެވެ. އޭގެ އިތުރަށް ކައިވެނި ކުރީވެސް މުއްސަންޖެއްގެ ހުރި ހަމަ އެންމެ އަންހެންދަރިއަކާއެވެ.\n"އަނހަނ ނަވީން......" ގޭތެރެއިން ނުކުމެގެން އައިސްއައިސް ހުރި ޚާލިދުގެ މި އަޑަށް ދެމީހުންވެސް އެނބުރުނެވެ.\nއެމީހުން އިށީނދެ ތިބި ހިސާބަށް ޚާލިދު އައުމުން އަދަބުވެރި ކަމާއެކު އިކްރާމް ތެދުވެ ޚާލިދު އާއި ސަލާމް ކޮށްލިއެވެ.\n"އިކްރާމް ނަފީސް އެހެންނު؟" އިކްރާމް ތައާރަފްކޮށްދޭން އަދި އެއްވެސް މީހަކަށް އެކައްޗެއްވެސް ނުބުނެވިގެން އުޅެނިކޮށް މިހެން ބުނީ ޚާލިދުއެވެ. ރަށުގައި އަދި އަތޮޅުގައިވެސް ހިނގާ ބޮޑެތި ކަންތައްތަކަށް ޚާލިދު އަކީ އަބަދުވެސް ހޭލުންތެރި މީހެކެވެ. އެހެންކަމުން އިކްރާމް ގެ ނަމާއި ކާކު ކަމާއި ކޮން މަގާމެއްކަންވެސް ޚާލިދުއަށް މީހަކު ބުނެދޭކަށް ނުޖެހުނެވެ.\n"މިއީ އެއް އޮފީހެއްގައި މަސައްކަތް ކުރުމުގެ އިތުރުން އެހާ ގާތް ރައްޓެއްސެއް. ކުޑައިރުއްސުރެންވެސް އަހަރެން ދަންނަ މީހަކަށް މިވަގުތު މިރަށުގައި ހުރި ހަމަ އެކަނި މީހާ." ޚާލިދުއަށް އިކްރާމް ތައާރަފްކޮށްދިނުމުގެ ގޮތުން ނަވީން ބުންޏެވެ.\n"އެހެންތަ. ވަރަށް އުފާކޮށްފިން. އިކްރާމްވެސް ވާނެ މިގެއަށް އައިސްގޮސް ހަދަން. މާދަމާރޭގެ ކެއުމަށް ކޮންމެހެންވެސް އަންނަން ވާނެ." އިކްރާމް އާއި ސަލާމްކޮށްގެން ހުރެ ޚާލިދު ބުންޏެވެ.\n"މިގަޑީގައި ނެތޭ ހުރެވެންވެސް.....ހަމްދު ގޮވައިގެން ކޮންމެހެންވެސް ދާން އެބަޖެހޭ. ވަރަށް ދެރަގޮތެއްނު މި ދިމާވީ" އިކްރާމް ތައާރަފް ވުމުގެ ގޮތުން ކުޑައިރުކޮޅަކު ވާހަކަ ދައްކާލުމަށްފަހު ، ޚާލިދު އުޒުރުވެރިވިއެވެ.\n"އެދެން މައްސަލައެއް ނޫން. ބޮޑަށް މިއައީވެސް މާދަން ހަވީރު އެބަޖެހޭ ފުވައްމުލަކަށް ފުރަން. ހިއެއް ނުވޭ އެހާ އަވަސް އަވަހަކަށް އާދެވޭނެހެނެއް. އެހެންވެ....މިހާރު މިގޭމީހުން ރާވާފައި އޮތްގޮތެއްވެސް އޮޅުންފިލުވާލަންކަމަށް." ނަވީން އެ ދެއްކީ އޭނައާއި އިނާގެ ކައިވެނީގެ ވާހަކަ ކަން ޚާލިދުއަށްވެސް ޝީލާއަށްވެސް އެނގުނެވެ.\n"ނަވީން އާއި އިނާގެ ރޭވުމެއް މީގައި އޮތީ. ހަދަންވީގޮތް އަހަރެމެންނަށް އަންގަންވީ ތި ދެކުދިން. އަހަރެމެން މިތިބީ ހުރިހާ ކަމެއް ކޮށްދޭގޮތަށް." ޚާލިދު ނިންމައިގެން އިން ގޮތް ޚާލިދު ހާމަ ކުރިއެވެ.\nނަވީނަކަށް ބުނާނެ އެއްޗެއް ނޭނގުނެވެ.\n"މިކޮޅުގަތަ ކައިވެނި ކުރަނީ....؟" އަނެއްކާވެސް ސުވާލު ކުރީ ޚާލިދެވެ.\n"ކަމަކު ނުދާނެތަ؟" ނަވީން އެހިއެވެ.\n"ނޫނޭ.......ނަވީން ބޭނުންވަންޏާ މާލޭގައި ނަވީންގެ އާއިލާ ކައިރީގައިވެސް........." ޚާލިދު ބުނަން ފެށިއެވެ.\n"ނޫނޭ........އެއީ އޮތް އޮޕްޝަނެއް ނޫން މިހާރު. މިކޮޅުގަ ކައިވެނިކޮށްގެން މާލެ ދާނީ. ފަހުން. " ނަވީންގެ ހިތުގައި އޮތް މާނަ ނޭނގުނު ނަމަވެސް، ބުނި ޖުމްލައިގައި "މާލެ ދާނީ" އާއި "ފަހުން" އާއި ދެމެދަށް އައި ދުރުކަމުގެ ސަބަބުން، ނަވީން އިނާ ގޮވައިގެން އެހާ އަވަހަށް މާލެދާން ހުރި ގަސްދެއް ނެތްކަން އެތާ ތިބި އަނެއް ތިން މީހުންނަށްވެސް އެނގުނެވެ.\n"އެންމެ ރަނގަޅު ތިގޮތްވެސް......." ޚާލިދުވެސް ކުރުގޮތަކަށް ފަސޭހައިން އެއްބަސްވެއްޖެއެވެ.\n"މަންމަ ކީކޭ ބުނީ....؟" ޚާލިދު މަންމައަށް ގުޅާނެކަން އޭނައަށް އެނގޭތީ އޮޅުންފިލުވަން ބޭނުންވިއެވެ.\n"ބައްޕައާއި ދިމާވީ.........ބައްޕަ ބުނީ ނަވީންގެ އުފަލަކީ ބައްޕަގެވެސް އުފަލޭ. " ޚާލިދު މިހެން ބުނުމުން ނަވީންގެ ހައިރާންކަން ލިބިގެން ދިޔައެވެ.\n"އޭރު ބައްޕަ އެހެން ނުބުނީ މަންމަވެސް ދެރަވެދާނެތީކަމަށްވާނީ. އެކަމަކު މިހާރު ދެކެލައްވާގޮތް އެބުނީ." ނަވީންގެ މޫނުމަތީގެ ކުލަވަރު ފެނުމުން ޚާލިދު އަވަހަށް ހަމަޖައްސާލިއެވެ. ޝީލާވެސް ބޯޖަހާލިއެވެ. އިރުކޮޅަކަށް ޓީވީގެ އަޑު ނޫން އަޑެއް ނެތި ދިޔައެވެ.\n"ފުވައްމުލަކަށް ދިޔަޔަސް، ދޭތެރެއަކުން ނަވީން ޖެހޭނެ ޖައްސާލަން. ހާދަ ބައިވަރު ކަންތަކެއް ހަމަޖައްސަން ހުންނާނެއޭ....ކުޑަ ދުވަސްކޮޅެއްނު މި އޮތީ." ދައްކަމުން ދިޔަ ވާހަކައިގެ ބާވަތުން ތަނަށް ލިބުނު ހިމޭންކަން ފޫދުއްވާލީ ޝީލާއެވެ. ބޯ ޖަހާލުން ފިޔަވައި އިތުރު އެއްޗެއް ނަވީން ނުބުނެއެވެ.\n"އެއީ ތެދެއް. ކޮންމެވެސް ގޮތަކަށް ވަގުތު ހޯދާލަން ޖެހޭނެ." ޚާލިދުވެސް އެ ކަމުގެ ހުރި މުހިއްމުކަން ނަވީނަށް ވިސްނައިދިނެވެ.\n"ދެން ގޮސްލާނަމޭ އިނގޭ. ހަމްދު މިހާރު ދެފަހަރު ވަދެފަ ނިކުމެއްޖެ. މާދަމާރެއިން ކޮންމެހެންވެސް އިކްރާމް އަންނަންވާނެ." ފަނަރަވަރަކަށް މިނެޓަށް ދެމިގެން ދިޔަ ވާހަކަ ކޮޅަކަށްފަހު ، ދިއުމަށްޓަކައި ޚާލިދު ތެދުވިއެވެ.\n"ނަވީނެއް ނުހުންނާނެތާ ދޯ؟" ޝީލާވެސް އެ ވާހަކައިގައި ބައިވެރިވެލިއެވެ.\n"އަހަރެމެންވެސް މިވަގުތު ގޮސްލާނަން." ނަވީން އާއި އިކްރާމްވެސް ދާން ތެދުވިއެވެ.\n"ބަލަ އިނާ ކޮބައިތޯވެސް ބަލައެއް ނުލަމުތަ؟" ނަވީންގެ ފަހަތުން ހިނގައިގަތުމުގެ ކުރިން އިކްރާމް އެހިއެވެ.\nދޮރާއި ހަމައަށް ދެވިފައި ހުރި ނަވީނަށް ބަލާލެވުނީ ޝީލާގެ މޫނަށެވެ. އެ އަޑު އިވޭހިސާބުގައިވެސް ޚާލިދު ނެތްކަން ނަސީބެކޭ އޭނަގެ ހިތަށް އެރިއެވެ.\n"އިނާ އެބައުޅޭތަ އަނެއްކާ.......ބުނި ދިލްމާގެއަށް ދާވާހަކަ މިރޭ." އަހަން ނައަހާން ހުރެފައި ނަވީން އަހާލިއެވެ.\n"އޮއްހޯ............މިއީ ދޯ މިވީ ގޮތަކީ. ހޫމް. އަވަހަށް ހިނގާ." އިނާ ގޭގައި ނުއުޅޭކަން ނަވީނަށް އެނގޭކަން އެނގުމާއެކު ހިނިގަނޑެއްޖަހާލާފައި އިކްރާމްވެސް ދާން ހިނގައިގަތެވެ.\n"އަދި ނާދޭ.....އެގޭގަވީ.....ޚާލިދުމެން އަންނައިރު ގޮވައިގެން ކަންނޭނގެ އަންނާނީ." ދެ ޒުވާނުންގެ ސަމާސާގައި ހުރި ލާނެތް ކަމަކުން ޝީލާވެސް ހީލިއެވެ.\nއޭނަގެ އިނާ އަކީ ނަސީބުގަދަ ކުއްޖެކެވެ. އިނާއަށްޓަކައި ނަވީންއަށްވުރެ ރަނގަޅު މީހަކު ނުހުންނާނެކަން ގައިމެވެ. ކިހާ ގުޅޭހެއްޔެވެ؟ އިނާގެ ހަޔާތަށް އަންނަންވާނީ ނަވީންފަދަ މާތް، އަޚްލާގް ރަނގަޅު ރީތި ޒުވާނެއްކަން އަބަދުވެސް އޭނައަށް އެނގޭކަހަލައެވެ. ޒިޔާދު އާއި އިނާގެ ކައިވެންޏަށް ވީ ގޮތަށް މި ކައިވެންޏަށް ނުވުމަކީ އޭނަގެ އެދުމެވެ. އެކަހަލަ އެއްވެސް ކުންޏެއް ނުޖެހި އިނާ އާއި ނަވީން އަބަދުވެސް އުފަލުގައި ލަހައްޓަވާށިއެވެ.\nނަވީން އާއި އިކްރާމް ނިކުމެގެން ދިޔަތަން ބަލަން ހުރެފައި ޝީލާ ހިތަށް އެރިއެވެ. ޝުކުރުވެރިކަމާއެކުގައެވެ.\nދުވާލަކަށްފަހު ރޭގަނޑެއް އަދި ރޭގަނޑަކަށްފަހު ދުވާލެއް ވޭތުވަމުން ގޮސް ސެޕްޓެމްބަރ މަހުގެ 14 ވަނަ ދުވަހަށްވެސް އިރުއޮއްސިއްޖެއެވެ. މާދަމައަކީ ފަނަރަ ވަނަ ދުވަހެވެ. އިނާއާއި ނަވީން އިންތިޒާރު ކުރަމުން އައި ދުވަސް ޖެހެނީއެވެ. މާދަމާރޭ އެމީހުންގެ ކައިވެނި ކުރެވޭނެއެވެ.\n"އިނާ..............؟ ހެޕީތަ.........؟" ނަވީން އަހާލިއެވެ. ވަރަށް ސީރިޔަސް ރާގަކަށެވެ. ޓެރަސްގައި ހުރި ދިގު ސޯފާއެއްގައި އެ ދެމީހުން ތިބެނީ، ރޭގަނޑުގެ ކެއުން ކައިގެން މަންމަމެނާއެކު ވާހަކަ ދައްކަން ސިޓިންރޫމްގައި ތިބެފައި، މީގެ ފަނަރަ ވަރަކަށް މިނެޓް ކުރިން އައިހެވެ.\n"ހޫމް........" ނަވީން ސުވާލު ކުރުމުން ބަލަން އިން ފޮތުން އިސް އުފުލާފައި ކައިރީގައި އިން ނަވީންގެ މޫނަށް ބަލާލަމުން އިނާ ޖަވާބު ދިނެވެ. އެކަން ޔަގީންކޮށްދިނުމުގެ ގޮތުން އުފާވެރި ހިނިތުންވުމަކާއެކުގައެވެ. ނަމަވެސް ދެންވެސް އިނާގެ މޫނަށް ބަލަހައްޓައިގެން ނަވީން އިނީއެވެ.\n"ހީވަނީތަ ހެޕީ ނޫންހެން...." އޭނައެކޭ އެއްގޮތަށް ސޯފާއަށް ނުލެނގި ކުރިއަށް ޖެހިލައިގެން އިން ނަވީން މާ ވަރަކަށް ބަލާތީ އިނާ އެހިއެވެ. އެހެންނަމަވެސް ނަވީންގެ އަޑުގައި ހުރި ސީރިއަސްކަމެއް އިނާގެ ނެތެވެ. އިނާ އިނީ ބަލަމުންދާ ފޮތަށް ސަމާލުވެގެންނެވެ.\n"ޔަގީން ވަނީ....." ނަވީން ހަމަ އެރާގުގައި ބުނެލިއެވެ.\n"ހަގީގަތެއް ނޫންއިރު ކިހިނެއް ޔަގީން ވާނީ.....؟" އިނާ ދިޔައީ ގަނޑަކަށްފަހު ގަނޑެއް އުކަމުން ވާހަކަ ދައްކަމުންނެވެ. މާދަމާ އެމީހުންގެ ކައިވެނީގެ ހަފްލާގެ ސައި އޮތީ އެގޭގެ ގޯތިތެރޭގައި ކަމަށްވާތީ، ގޯތިތެރެ ތައްޔާރުކުރާނެ ގޮތް އެމީހުން ނިންމީ އޭގެ އެހެން ފޮތެއް ބަލައިގެންނެވެ. އެކަމަކު އަދިވެސް އިނާ އެހެން ފޮތަކުންވެސް އިތުރު މައުލޫމާތެއްވެސް ލިބޭތޯ ބަލަނީއެވެ.\n"އެކަމަކުވެސް ޔަގީން......ބުނެބަލަ....ހަމަ އަބަދުވެސް ތިވަރަށް....." ނަވީންއަށް ބުނެވުނީ މިހިސާބަށެވެ. އިނާ ވާހަކަ ދައްކަން ފެށުމުން ޖެހުނީ ހުއްޓާލާށެވެ.\n"އާނ........އަބަދުވެސް.....މިވަރަށް....ނޫނީ މިއަށްވުރެވެސް ބޮޑަށް......" އިނާއަށް ހީވިގޮތަށް އިނާ ޖުމްލަ ފުރިހަމަކޮށްލިއެވެ. ވަރަށް ޔަގީންކަން ދެމުންނެވެ. އެކަމަކުވެސް އަނެއްކާވެސް އުކަންފެށީ ފޮތުގެ ގަނޑުތަކެވެ.\n"އަސްލުވެސްތަ........ހަމަ ތިއަށްވުރެވެސް ބޮޑަށް އާރޓް ދައްކާނަންތަ؟" ނަވީން ބުނީ އިނާ ހީކުރި އެއްޗެއް ނޫނެވެ. ސިހިފައި އިނާ ބަލާލުމާއެކު ނަވީނަށް ނީދެވިގެން ހީގަނެވިއްޖެއެވެ. ނަވީން އޭނަ އާއި ސަމާސާކުރީކަން އިނާއަށް އިހްސާސްވީ އެހިސާބުންނެވެ. އަތުގައި އޮތް ފޮތުން ނަވީންގެ ގައިގައި ތަޅައިގަންނަން އުޅެގެންފިއެވެ.\n"އެ އެ އެ......" އިނާގެ އަތުގައި ހިފައި ހުއްޓުވަން މަސައްކަތް ކުރަމުން ނަވީންވެސް ސޯފާގެ ފަހަތަށް ޖެހެން އުޅެގަތެވެ. ނަވީން ހެނީއެވެ. އިނާގެ ހުނުމުގެ އަޑު ނީވުނު ނަމަވެސް ނަވީން އޭނައާއި އެކުރި ސަމާސާގެ އަދަބު، ހީގެން އިނދެ ނަވީނަށް ދެނީއެވެ.\n"އަސްލުވެސް ތިކަހަލަ އެހެން އަންހެންކުއްޖަކު އަހަރެން ނުދެކެން." އިރުކޮޅެއްގެ ސަމާސާއަށްފަހު އިނާގެ ދެއަތުގައި ހިފައި ހުއްޓުވާފައި ނަވީން މިހެން ބުނެލިއެވެ. އޭރު ނަވީންއިނީ ސޯފާގެ ލެނގޭބަޔަށް ގޮތަކަށް ވެއްޓިފައިކަމުން އިނާއަށް ނަވީންގެ މޫނު ސީދަލަށް ފެނެއެވެ. އެ ބުނި ޖުމްލައިގެ އަސަރުވެސް ފާޅުގައި ނަވީންގެ މޫނުން އެނގެން ހުއްޓެވެ.\n"އަހަރެން މިއީ ކުއްޖެއް ނޫން....މީހެއް...." ސީދަލަށް އިށީންނަން މަސައްކަތް ކުރަމުން އިނާ ބުނެލިއެވެ. ނަވީންގައިގަ ޖަހަން އޭނަ އުޅުނު ފޮތާއެކު ނަވީން އޮތީ އޭނަގެ ދެއަތްވެސް ގެންގޮސް ނަވީންގެ މޭގައި ޖައްސައިގެން ހިފަހައްޓައިގެން ކަމުން، އިނާއަށް އިނދެވުނީ އުނދަގޫ ގޮތަކަށެވެ.\n"އަހަންނަށް ފެންނަނީ ކުއްޖެއް ގޮތަށޭ. އިނާ....އޭއި....ބަލާބަލަ މިކޮޅަށް. ހަގީގަތުގަވެސް އަހަރެން އިނާއަށް ޝުކުރުވެރިވަން." އިނާ ސީދާ ވާން އުޅުމުން ފޮތާއެކު ވައަތުން ދޫކޮށްލިއެއްކަމަކު، އިނާގެ ކަނައަތް އޮތީ އަދިވެސް ނަވީންގެ މޭގައި ޖައްސާފައެވެ. އިނާގެ މޫނުގައި ހިފައި އަނބުރާލާފައި ނަވީން އެބުނެލީ އޭނަގެ ހިތުގެ އަޑުކަން އިނާއަށް ނަވީންގެ ލޯ ފެނުމުން އެނގުނެވެ.\n"ކީއްވެ.....؟" އިނާ އެހިއެވެ. ލޯތްބާއެކު ނަވީންގެ މޫނަށް ބަލާލަމުންނެވެ.\n"މިހުރިހާ ދަތި އުނދަގޫ މަރުޙަލާތަކެއްގައި އަހަންނާއެކު ހުރެދިނީތީ......އިނާ ކެތްތެރިވީމަ އަހންނަށް ހިތްވަރު ލިބުނީ. އެހެން ނޫންނަމަ ކިހިނެއް މިދުވަސް ގެންނާނީ އަހަރެން." ނަވީންގެ އަޑުގައި ނަވީން އެދައްކާ ވާހަކައިގެ އަސަރު ހުއްޓެވެ.\n"އެހެން ނޫންނަމަ ކިހިނެއް ވާނީ؟" އިނާ ބޭނުންވަނީ ނަވީންގެ އަނގައިން އެވާހަކަ ދައްކާ އަޑު އަހާލާހިތްކަންނޭނގެއެވެ.\n"އެހެންނޫންނަމަ އަހަރެމެން ދެމީހުން ތިބޭނީ ދެ ރަށުގަ. ނުދަންނަ ބީރައްޓެހިންފަދައިން ލޯބިނުވާ މީހަކާ އިނދެގެން." ނަވީން އެބުނީ ތެދެކެވެ. އެހެން ނޫންނަމަ އޭނައަށް ގައިމުވެސް ވާނީ އެހެންނެވެ.\nއެހެންނޫންނަމަ އޭނައަށް ވާނީ ކިހިނެއްހެއްޔެވެ؟ ދުވަސްކޮޅަކުން އޭނަ ވާނީ މަރުކަންނޭނގެއެވެ.\nއިނާ ހިތާހިތާ ވިސްނާލިއެވެ.\n"އަހަރެމެންގެ ލައިފަށް ކޮންމެ ފަދަ ބޮޑުކަމެއް އަޔަސް އިނާ އަހަރެން ދޫކޮށްލާފައި ނުދައްޗޭ..." ނަވީން ދިޔައީ އޭނަގެ ހިތް އިނާއަށް އެދޭމިންވަރު ހާމަ ކުރަމުންނެވެ.\nއިނާ ހަމަނަވީންގެ މޫނަށް ބަލަހައްޓައިގެން އިނީއެވެ.. އެ ބަސްތައް އެ އަޑުން އަހާހިތުން އޭނަ ހުންނަތާ ކޮން ދުވަހެއް ހެއްޔެވެ؟\n"އާއްމުގޮތެއްގަ ތިހެން ބުނަން ޖެހޭނީ އަންހެންކުއްޖާނޫންތަ؟" ނަވީން އެންމެ ސީރިއަސްވި ގަޑީގައި އިނާވެސް ސަމާސާ ކޮށްލިއެވެ.\n"ފޮތެއް އޮވޭތަ ގަވާޢިދު ލިޔެފަ؟" އިނާ އިންގޮތުން އޭނައާއި ދިމާލަށް ކުޑަކޮށް ގުދުވެފައި އިނުމުން ކަންފަތް ކައިރިން އައިސް އޮތް އިސްތަށިގަނޑުން އިސްތަށިކޮޅެއްގައި ހިފައި ނަވީން ދަމާލިއެވެ. އޭނަ އެހާ ސީރިއަސްކޮށް ދެއްކި ވާހަކައަކަށް އިނާ ސަމާސާ ކުރީތީ ދިން އަދަބެއްގެ ގޮތުންނެވެ.\n"ބުނެބަލަ........ހުންނާނަން ދޯ؟" އަދިވެސް ނަވީން ބޭނުންވަނީ ޔަގީންކަން ހޯދާށެވެ. ފަހަރެއްގައި އެކަހަލަ ވާހަކަ ތަކަކީ އިނާ އެހާ ދައްކައި އުޅޭ ވާހަކަތަކެއް ނޫންވީމަ ނަވީންވެސް އެ އަޑު އަހާލާހިތްވަނީކަމަށްވެދާނެއޭ އިނާގެ ހިތަށް އެރިއެވެ.\n"ހޫމް....އިއްޔެވެސް ހުރިން....މިއަދުވެސް....މާދަންވެސް....އުމުރަށްވެސް އިރާދަކުރެއްވިއްޔާ ހުންނާނަން...." ނަވީން އަޑުއަހަން ބޭނުންވެގެން އުޅުނު ކަހަލަ ޖަވާބެއް އިނާ ދީފިއެވެ. ހިތުގެ އެންމެ އަޑިން ނުކުތް ބަސްތަކަކުންނެވެ.\nނަވީންއަށް އިތުރު ވާހަކައެއް ދައްކާކަށް މުހިއްމެއް ނުވިއެވެ. މާދަމާރޭ މިގަޑިޖެހޭއިރު އޭނަގެ އަތްބެއްގެ ގޮތުގައި ހުންނާނެ އިނާ، އަތުގެ ތެރެއަށް ލައި ބާރަށް ބައްދާލިއެވެ. އިނާއަށްވެސް އިތުރު ވާހަކައެއް ބޭނުމެއްނުވިއެވެ. ނަވީންގެ ހަށިގަނޑުގެ މަޑު ހޫނުކަމުން އަރާމު ލިބިގަންނަން ނަވީންގެ މޭގައި ބޯ އަޅާލައިގެން އޮތީއެވެ.\n"ގުޑްބައި މިސް އިނާ..........ދެން ފެންނާނީ މިސިޒް އިނާއެއްގޮތަށް ދޯ؟" އެރޭ ގެއަށް ދާން އެ ސޯފާއިން ތެދުވެފައި އެންމެ ފަހު ފަހަރަށް އިނާގެ އަތްތިލައިގައި ހިފައި ބާރުކޮށްލާފައި ވަކިވުމުގެ ސަލާމް ނަވީން ކުރިއެވެ.\nއިނާ ބޯޖަހާލިއެވެ. އެވަގުތު އަވަހަށް އަންނާނެ ނަމައޭ ހިތާ ހިތާ ބުނަމުންނެވެ.\n"ދެން ނުފެންނާނެތަ ރޭގަނޑު ވުމުގެ ކުރިން....؟" މިފާއިތުވި ދެތިން ދުވަހަކު އެ ސުވާލު އެތަކެއްފަހަރު ނަވީން ކޮށްފިއެވެ.\n"އާނއެކޭ........ކައިވެނި ކުރަން އޮންނަ ދުވަހު އަންހެންކުއްޖާއާއި ބައްދަލުކުރާކަށް ނުވާނެ. ދެން ފެންނަން ވާނީ ކައިވެނި ކުރާ މޭޒުދޮށުން." ނަވީން އެ ސުވާލުކުރާ ކޮންމެ ފަހަރަކު އިނާ ދޭ ޖަވާބު ދެންވެސް ދިނެވެ.\n"ކާކު ދެއްކި ވާހަކައެއްތަ ތީ؟ ތީ ތި ބަލާ ފޮތްތަކުގަ އޮންނަ "ހޮޅި" ވާހަކަ...." ފޫހިވެފައި ބުނާ ކަހަލަ ގޮތަކަށް ނަވީން ބުނެލިއެވެ. އައްޑޫ ބަހުން އޭނައަށް އެންމެ އަޅައިގަތް ބަސްކަމަށްވާ "ހޮޅި" މި ބަސް ހިމަނައިގެން ނަވީން އެހެން ބުނުމުން އިނާގާތަށް ހިނި އައެވެ.\n"މީހަކު ދެއްކި ވާހަކައެއް ނޫން. ފޮތަކުންވެސް ނުދެކެން. އެއީ އަހަރެންގެ އަމިއްލަ ގަވާޢިދު...އެންމެ ރަނގަޅެއްނު....ދެން ދާން އުޅޭ....އެހެރަ ބާރަ ޖެހީ." ނަވީންގެ މޭގައި އަތް އަޅައި ކުޑަކޮށް ކޮއްޕާލަމުން އިނާ ބުނެލިއެވެ.\n"ދެން ކީއްކުރާނީ.....މިގެއަށް ނުވެސް އާދެވޭނެ ދޯ މާދަން އަހަންނަކަށް. އެކަމަކު ބުނަން........ނަމަނަމަ ކައިވެނި މޭޒުދޮށަށް ނައިސް ނުފިލައްޗޭ." އިނާގެ މޫނާއި ދިމާލަށް އިނގިލި ދިއްކޮށްފައި އިންޒާރުގެ ރާގުގައި ނަވީން ބުނެލިއެވެ.\n"ހެހެހެހެ........ވަރަށް މަޖާވާނެ ދޯ އޭރުން...." އިނާ ނަގަނީ ނަވީންގެ ކޮންމެ ވާހަކައެއްވެސްމިރޭ ސަމާސާއަކަށެވެ. ހަގީގީ މާނައިގައި އިނާ ހުރީ އުފާ ވެފައެވެ. އެއްވެސް ކަމަކާ މިރާ އިނާ ފިކުރު ބޮޑު ނުވެއެވެ.\n"އޯކޭ....ދިޔައީ........މިސް އިނާއަށް ގުޑްބައި.....ސީޔޫ...އިން ޔޯރ ވެޑިންގ ޑްރެސް...." ސިޑިން ފޭބުމުގެ ކުރިން މިހެން ބުނެފައި އެންމެ ފަހުގެ ސަލާމުގެ ގޮތުން އިނާގެ ރީތި ކޯތާފަތުގައި ނަވީން ބޮސްދިނެވެ.\nނަވީންގެ ފަހަތުގައި ހުރެގެން ސިޑިން ފައިބައިގެން އިނާ ދިޔައީ އޭގެ ފަހުންނެވެ.\n2002 ގެ ސެޕްޓެމްބަރ 15 ވަނަ ދުވަހަށް އިރު އަރައިފިއެވެ.\nއިރުގެ ފުރަތަމަ ދޯދިތައް އިނާގެ ކޮޓަރީ ކުޑަދޮރުން އެތެރެއަށް ވަދެ، ނިދާފައި އޮތް އިނާގެ މޫނުގައި ރަންކުލަ ޖައްސަން ފަށައިފިއެވެ. މަދު ސިކުންތުކޮޅެއްގެ ތެރޭގައި އިނާގެ ލޯ ހުޅުވިއްޖެއެވެ.\nފަތިސްނަމާދަށް ތެދުވެފައި ކުޑަދޮރު ހުޅުވިފަހުން ނުލައްޕާ ބެހެއްޓުނުކަން ހަނދާންވީ އެވަގުތުއެވެ. އޭގެ ސަބަބުން އިރުގެ ދޯދިތައް އެ ބިއްލޫރި ކުޑަދޮރުގެ ފޮތިގަނޑުގެ ދޭތެރެތަކުން އިނާގެ މޫނަށް އެޅެމުން ދިޔައީ ހުރަހެއް ނެތިއެވެ. ނުރުހުން ވެވުނީ އެ ދޮރުފޮތިގަނޑު ދެކެއެވެ. އޭނަގެ މޫނަށް ހިޔާ ކޮށްދިނުމުގެ ބަދަލުގައި އިރުގެ ދޯދިތަކާ އެއްބައިވެގެން، އޭނަ ހޭލައްވަން ވެގެން ފީކޮއި ކުޅޭތީއެވެ.\nލޯކުޑަކޮށްލަމުން އެނދުކައިރީ ސައިޑްޓޭބަލްމަތީ ހުރި ގަޑި ބަލާލިއެވެ. އަދި ކިރިޔާ ހަގަޑި ސާޅީސް ވީއެވެ.\nމަޑުމަޑުން ތެދުވެގެން ގޮސް ކުޑަދޮރުން ބޭރު ބަލާލިއެވެ. ކިހާ ރީތި ދުވަހެއް ހެއްޔެވެ. މާހައުލުގައި ވަނީ ހުވަފެނީ ގޮތެކެވެ. ކުޑަދޮރުން ފެންނަ ދިމާލުން ގޯތިތެރޭގައި ހުރި ގަސްތަކުގައިވެސް އާދަޔާ ޚިލާފު ތާޒާކަމެއް އެބަހުއްޓެވެ. ފެހިވެފައި ވިދުން ގަދައެވެ. މަދުމަދުން ވިޔަސް އެކިކަހަލަ މާތައް ފޮޅިފައި ހުރިތަން އިނާއަށް ފެނުނެވެ.\nކިހާ ބޮޑު އުފަލެއް ހެއްޔެވެ؟ ކިހާ މީރު އިހްސާސެއް ހެއްޔެވެ؟ ލޯބިވާ މީހާ އާއި ކައިވެނި ކުރުމުގެ ފުރުޞަތު ލިބެނީ މި ދުނިޔޭން ހާދަ މަދުބަޔަކަށެވެ. އެކަމަކު އެންމެންނަށް އެ ފުރުޞަތު ލިބޭނެ ނަމައެވެ. ދުނިޔެ ހާދަ ރީތި ވީހެވެ. ޖައްވުގައި ހާދަ ރީތި ކުލަތަކެއް ހުރީހެވެ. ގުލްޝަނުން ހާދަ މީރުވަހެއް ދުވާނެއެވެ. ކޮންމެ ރެއެއްވެސް ކޮންމެ ދުވާލެއްވެސް ހާދަ ޚާއްޞަ ވާނެއެވެ.\nއޭނައަކީ ހަމަ އަސްލުވެސް ނަސީބުވެރިއެކެވެ. ޝުކުރު ކުރަމެވެ. މާތްﷲ އަށް ތާއަބަދުމެ ޝުކުރު ކުރާނަމެވެ. މި ހުރިހާ ނިޢުމަތްތަކަށެވެ. ދުނިޔެއިން އުފާ ލިބޭ މަދު މީހުންގެ ލިސްޓްގައި އޭނަގެ ނަން ހިމަނުއްވައިދެއްވީތީއެވެ.\nPosted on 2011-09-22 09:28:49 | Report this Comment\nވަރަށް ރީތި... ކައިވެނި ކޮށްފަ ނިންމާލިނަމަ.... އުންމީދެއް ފުރިހަމަ ވަނީ... ހުވަފެނެއް ތެދު ވަނީ.... އަޅެ މާޝާ ކައިވެނު ކުރި ދުވަސް މަތިން ވަރަށް ހަނދާންވޭ އެބަ...!!!\nފަތިސްތަރި: ޝުކުރިއްޔާ މާޝާ.....އެކަމަކު .......ވަރަށް ގިނަ ކުދިން ސޮފާއަށްގުޅާފަވެސް ބުނަނީ.....އެމީހުން މެރީނުކުރާނެޔޭ. އެހެންވެގެން ދޯޔޯ ސޮފާ އެހިސާބަށް ނިންމާލީ.\nފާތުން: ފާތުން އަށް ވެސް ވަރަށް ހީވޭ މެރީ ނުކުތާނެ ހެން އެމީހުން...ހެހެހހެހެ ވ ސަޅި\nPosted on 2011-09-22 09:41:01 | Report this Comment\nޕޮއް..... ފުރަތަމަ ކޮމެންޓް ތަ؟؟؟؟؟؟؟؟؟؟؟؟؟؟؟\nފަތިސްތަރި: އެހެން ވާނެނު ............ނުވި ތި ކަމެއް.........ހެހެހެހެ .\nޝަޒް: މީތި ސުލޯ ކަމުންނޭ އެހެން އެ ވީ :((((\nPosted on 2011-09-22 11:10:08 | Report this Comment\nއަޅޭ... ކޮންކަހަލަ ހިސާބަކުންތަ ތި ނިންމާލީ.... ދެން އަނެއްބައި އަޕްލޯޑް ކުރަންދެން ޝިފާމެން ތިބެންވީ ހިތް ތެޅި ތެޅިދޯ....ހެހެހެ.. އިނާގެ ހިތަށް ވުރެން ބާރަށް ކިޔުންތެރިންގެ ހިތް ތެޅި ނަރވަސްވާނެ އިނގޭ މިފަހަރު ސޮފާ ތި ނިންމާލި ހިސާބުން....ބިޓްވީނ މިބައިވެސް ހަމަ ވވވވވވވވވ ސަޅި.. ކިޔާހިތުން އިންދާ ނިމުނީ.... ހަމަ ހީވަނީ މަންޒަރުތައް ލޮލަށް ފެންނަހެން... އޯލް ދަ ބެސްޓް.. ޓޭކް ކެއަރ ސޮފް....\nފަތިސްތަރި: ހެހެހެހެ......ނޫނޭ...ހިތް ތެޅޭނެކަމެއް ނެތް. ދެން ސޮފާ ގެނެސްދޭނީ (ހޮނިހިރު) ދުވަހުގެ ހެނދުނަށް. ހުކުރު ދުވަސް ސޮފާއަށް ޗުއްޓީ. ވ. ބިޒީ ވާނެ. އެހެންވީމަ. އެނީވެސް........ޝުކުރިއްޔާ އިނގޭ .\nޝިިފާ: އެހެންތަ...އޯކޭ..... ހަނދާންކޮށް ސަޓަރޑޭގަ އަޕްލޯޑްކޮށްދެއްޗޭ އިނގޭ....ސޮފާއަށް އިނގޭތަ...ނޭނގެ ގަބޫލުކުރާނެކަމެއްވެސް.. އޮފީހުގަ ކަމެއްނެތިފާ އިންނަގަޑީ ފޫހިވީމަ މިވާހަކައިގެ ކުރީގެ ޕާޓްސްތައް ކިޔާމޭ..ބަަައެއް ޕާޓްތައް ހަމަ ކިޔާ ކިޔާވެސް ފޫއްސެއްނުވޭ... ހެހެެހެހެ...ހަމަ އެހާވެސް ސަޅި...\nPosted on 2011-09-22 11:31:41 | Report this Comment\nވަރށް ސަޅި އިނގޭ.........ޝަޒް ހީކުރީ މިދާ ވަރުން ދަންޏާ މެރީ ކުރުވާފަ ކަމަށް ހުއްޓާލާނީ...........އެކަމް..........އާހް..............ސޮފް ހަމަ މުޅިންވެސް ކުރާނީ މިކަހަލަ ކަންތައް...................އެދުވަހަށް އިރު އެރި ހިސާބުނެއްނު އެ ނިންމާލީ..................... ޝަޒް ވެސް ހަނދާންވީ މެރީކުރި ދުވަސް މަތިން..............އެއީ ވަރަށް އެހެން ކަހަލަ އުފާވެރި އިހްސާސެއް ކުރުވި ދުވަހެއް :)))).....ދެން ނޭންގެ ދޯ އިނާ އަށް ވާނެ ގޮތެއް.........އިނާމީ ނިކަން ގޮތް ބުނަން ނޭންގޭ މަންޖެއެއް..........ހަމަ ހުރެފަ ހިގައިވެސް ދާނެ....................... ސޮފް ވާހަކަ ތި ގެނެސްދޭ ގޮތް ވަރަށްވެސް ސަޅި އިނގޭ.................... :)))) އޯލް ދަ ބެސްޓް :)))))))\nފަތިސްތަރި: ޝުކުރިއްޔާ ޝަޒް. އަބަދުވެސް ޝައުގުވެރިކަމައެކު ކިޔާނެ ކަމަށް ހީކުރަން.\nPosted on 2011-09-22 11:43:01 | Report this Comment\nއަސްލުވެސް ދޯ! ލޯބިވާ މީހާއާއި ކައިވެނި ކުރުމުގެ ފުރުޞަތު ލިބެނީ މަދު މީހަކަށް. ނަސީބުވެރިންނަށް. ވަރަށް ރީތި އިނގޭ!!!\nފަތިސްތަރި: ތެދެއް....ލޯބިވާ މީހާ ލިބޭމީހާއަކީ ހަމަ ނަސީބުވެރިއެއްކަމަށް ސޮފާވެސް ދެކެނީ. ޝުކުރިއްޔާ ރޭޝަމް.\nPosted on 2011-09-22 12:12:21 | Report this Comment\nމުރާސިލް ހާދަ ސްލޯއޭ. އެހެންވެ އަދި މި ވާހަކަ ކިޔުނީ. ވަރަށް ފުރިހަމަ މިބައިވެސް\nފަތިސްތަރި: އާނ ތިއީ ތެދެއް. ސޮފާއަށްވެސް ކޮމެންޓްތަކަށް ރިޕްލައިވެސް ނުކުރެވޭ.\nPosted on 2011-09-22 12:20:27 | Report this Comment\nhando like this, hando like this, hando like this, hando like this, hando like this, hando like this, hando like this, hando like this, like vaa lei bodukamun neyge liyan vi echei ves!!!!!!\nފަތިސްތަރި: ހަންޑޯ........؟؟؟؟ ހެހެހެހެހެހެ...................\nPosted on 2011-09-22 12:53:24 | Report this Comment\nPosted on 2011-09-22 13:46:36 | Report this Comment\nއަޅެ ސޮފާ... މިހިސާބަށް ގެންގޮއްސަ ދެން އެދެމީހުން ދުރު ނުކުރުވައްޗޭ ޕްލީޒް...... މިހިސާބުން ނިންމާލީމަ ޝާމީއަށް ހާދަހީވެއޭ ނުބައެއްވާން އުޅޭހެން... ހީހީހީ..އަނެއްބައި އަވަހަށް ގެނެސްދެއްޗޭ ޕްލީޒް.... :) 3>\nފަތިސްތަރި: ހެހެހެހެ.............ކުށްހީނުކުރައްޗޭ ހުރިހާ އިރަކު.\nPosted on 2011-09-22 14:21:42 | Report this Comment\nހާދަ ސަޅިއޭ!! ސިފަކުރުންތައް ވ ވ ވ ވ ނަލަ! ކެތްތެރިކަމާއެކު ދެން އޮތް ބަޔަށް އިންތިޒާރުކުރަން........އޯލް ދަ ބެސްޓް!!! ޓޭކް ކެއަރ..ބާއި!!! (:\nތިއްތަ: ހަމަތެދެއް ފާތުން ތިބުނީ.ތިއްތަވެސް ހަމަ ހައިރާންވާހާ ރީތި.އެތަކެއްފަހަރު ކިޔާލެވޭ އިރުވެސް ފޫއސެއް ނުވޭ. ސޮފާ ކިހނެއް ތިހާ މޮޅަށް ބައިތައްގުޅުވާލަނީ؟؟؟ ހާދަ މޮޅޭ. އަނެއްބަޔަށް އިންތިޒާރުކުރަނީ ކެތްތެރިކަމެއް ނެތި.ވަރަށް ފުރިހަމަ. ޓޭކްކެއަރ. ބައި. ސީޔޫ އޮން ސަންޑޭ.\nފަތިސްތަރި: ދެ ކދުިންނަށްވެސް ޝުކުރިއްޔާ. ހޮނިހިރު ދުވަހުން އާ ބައެއް ގެނެސްދޭނަން.\nPosted on 2011-09-22 14:52:24 | Report this Comment\nސޮފް.........ހާދަ ފުރިހަމައޭ. ހާދަ ރީއްޗޭ....ޕިސް ޕިސް ދެން ނޭނގެ ބުނާނެ އެއްޗެްއވެސް. ތިވަރެް ހަމަ ނުދެކެން.\nފަތިސްތަރި: ޝުކުރިއްޔާ ސިޔާ\nPosted on 2011-09-22 15:02:35 | Report this Comment\nhi sofa.how.alhe soffa mihaa molhah vaahaka liyan dhaskuree kihineh.hama hairaan vey suspense hifahattaalaa gothun.v.salhi.vvvvvvvvvvvvvvvvvvvvvvvvv furihama.pls upload the next ޕާޓް ސޫން\nފަތިސްތަރި: ވަރަށް އުފާކޮށްފިން ޒާރާމެން ކުދިންނަށް ކަމުދާގޮތަކަށް ގެނެސްދެވޭކަމަށްޓަކާ. ޝުކުރިއްޔާ.\nPosted on 2011-09-22 15:07:06 | Report this Comment\nmi vareh nei. this is truly amazing.superބ.........ސޮފާ އަކީ ހަމަ ބެސްޓް.\nފަތިސްތަރި: ޝުކުރިއްޔާ ޒިޓާ\nPosted on 2011-09-22 15:23:14 | Report this Comment\nއަޅެ އިނާ އެއުޅެނީ އަނެއްކާވެސް ނުބައެއް ހަދަންތަ.ނަހަދައްޗޭ އެހެން.ސޮފް މިހާ ކުރުކޮށް ނުގެނެސްދީ އަވަސްކޮށްއަޕްލޯޑްކޮށްބަލަ.ޕްލީޒް. ވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވަރަށް ވަރަށް ފުރިހަމަ މި ވާހަކަ.\nފަތިސްތަރި: ޝުކުރިއްޔާ ސަނާ. ދެން އަންނަ ބައި ހޮނިހިރު ދުވަހު ގެނެސްދޭނަން އިރާދަކުރއްވިއްޔާ.\nPosted on 2011-09-22 15:33:50 | Report this Comment\nއެކަމަކި ބެނަން މަ ހައުދަހައި އުފަލައް ތެބެވެއިޔޭ އަފިރިންގެރަށި ކޫދަކާ މެހެއި މުޅު ކަމުން. ބެނަން ވަރަށް ވަރަށް ނަލަ އެކާނލޯ ލޭނެ ވާހަކަ. ދައްތާމެން މި ތިބެނީ މުވަވެފެއި މި ވާހަކާއް. ހައުދަހައި ފުރިހަމަޔޭ. އަވަހަށް އެނައްބައި ގިނާސްދެހެތި ވާ ދިޔޭ.....\nފަތިސްތަރި: ވަރަށް ޝުކުރިއްޔާ ދައްތާށަސް ޝައުގުވެރިކަމާއިއެއްކޮށް މި ވާހަކާ ކޭހެދީ..........ވަރަށް އުފާކެރަން.\nPosted on 2011-09-22 15:54:28 | Report this Comment\nއަލެ އަޅެ ސޮފާ. އެދެމީހުން ދެން ދުރުނުކުރުވައްޗޭ. ވާހަަކ ނިމޭއިރު އެމީހުންނަސް ދެރައެއް ދީފަ ނުނިންމައްޗޭ.ޕޅީޒް....އ\nފަތިސްތަރި: ކަނބުލޯ.......އަދި ދެރަނުވޭ އިނގޭ........އަދި އެބައޮތް ލައްކަ ކަންތައް ކުރިޔަށް.\nPosted on 2011-09-22 17:27:36 | Report this Comment\nވަރަށްވަރަށް ރީތި މިބައިވެސް.. ރިއު ވެސް ހަނދާންވީ މެރީ ކުރި ދުވަސް މި ޕާޓް ކިޔާލީމަ..ޔޫނޯ ސޮފް ދެޓްސް އެގްޒެކްޓްލީ ވީޑިޑް އޮން އަވަރ ބިގްޑޭ.. އެދުވަހު ނުފެނި އެރޭގެ ފެނުނީ.. ހެހެހެ.. އެނީވޭ ޔޫޓޭކ ކެއަރ ސޮފް.. ބީ ހެޕީ.. ♥ ♥\nފަތިސްތަރި: އަސްލުވެސްތަ ރިއު..........އޭމް ޓޯޓަލީ ސަޕްރައިޒްޑް.....ހަމަ ބޮޑު އިއްތިފާގެއް މިއީ....ވަރަށް އުފާވެއްޖެ ސޮފަގެ ސަބަބުން އުފާވެރި ހަނދާންތަކެއް ރިއުއަށްވެސް ގެނެސްދެވުނީމަ. ހެހެ ހެހެހެ.........ތެންކްޔޫ ޑިއަރ\nPosted on 2011-09-22 17:33:00 | Report this Comment\nvarah rythi mi part ves...aneh bai kiyalaahithun kehmadhuvefa...\nފަތިސްތަރި: ހީކުރަން ހޮނިހިރު ދުވަހާއި ހަމައަށް އިންތިޒާރުކުރާނެކަމަށް. ޝުކުރިއްޔާ.\nPosted on 2011-09-22 17:42:20 | Report this Comment\nވަރަށް ރީތި އިނގޭ... ދެން އޮތް ބައި އަވަހަށް އަޕް ކޮށްލަދެއްޗޭ!! ގުޑްލަކް ސޮފާއަށް ކުރިމަގުގައި...އެންޑް އިނާއާ ނަވީން ދުރު ނުކުރަށްޗޭ!!\nފަތިސްތަރި: ޝުކުރިއްޔާ. ކޮން ކުއްޖެއްބާއޭ ހިތަށް އަރާ.........ތެންކްސް . އިނާ އާއި ނަވީން ހިފެހެއްޓޭނެތަ ސޮފާއަށް.\nPosted on 2011-09-22 17:59:38 | Report this Comment\nފްރެންޑާ އަށް މިއަދު ވާހަކަ މި ކިޔުނީ މާލަހުން. މިއަދުވެސް ދެފަހަރަކު ކިޔަންފަށައިގެންވެސް ނުކިޔުނު ބިޒީވެގެން. ފްރެންޑާގެ ފްރެންޑުންގެ އުނދަގޫވެސް ވަރަށްބޮޑުވެގެން މިކަން ނުވީ. ވަރަށް ހިތް އަވަސްވޭ އެބަ. ކައިވެނި ނުވެދާނެތީވެ. އަވަސްކޮށްލެވޭކަށް ނެތްތަ.. "ހޮޅި" މިއީ ފްރެންޑާ ވެސް ކިޔާ ބަހެއް.\nފަތިސްތަރި: ތީ ހާދަ ވަރުގަދަ ފްރެންޑުންތަކެކޭ ދޯ...........މީހަކަށް އެވަރަށް އުނދަގޫކުރަންވާނެތަ؟ އެމީޙުންނަށް ފިލައިގެން އެހެން ތަނަކަށްގޮސް ކިޔާލާތި ދެންފަހަރަކުން. ކައިވެނި ނުވެދާނެތީޔޭ؟ ދައްކާ ހޮޅިވާހަކަ ދޯ؟\nPosted on 2011-09-22 20:29:40 | Report this Comment\nސޮފާ މި ތާރީހަކީ މާ ހާއްސަ ދުވަހަކީތަ މާބޮޑަށް ފާހަގަކޮށްލާފަ މީނީ...ހެހެ އެނީވޭސް ވަރަށް ނައިސް\nފަތިސްތަރި: އެއީ ކީއްވެ ތިހެން ތިއެހީ؟ އެއީ އިނާގެ ކައިވެނި ކުރެވޭ ދުވަސްވީމަ ޚާއްޞަ ވާނެނު. ނޫންތަ އަޅެ.\nPosted on 2011-09-22 21:10:48 | Report this Comment\nފައިނަލީ....... އިނާ އިސް ގޮއިން ޓުބީ މިސިސް ނަވީން ދޯ........ ހެހެހެ... ސޮފާ ޕްލީޒް އިނާ ގެ ވެޑިންގް ފަނި ނުކޮށްލަށްޗޭ..................... ވެއިޓިންގް ފޯ ދި ނެކްސްޓް ޕާރޓް..........\nއާޔާ: ފެއަރީ ވެޑިންގް ފަނި ވާނެ ވައްތަރެއް ނުޖަހާ ހަމަ.ވެޑިންގ ފަނިވެއްޖެޔާ އާޔާ ދެން ވަރަށް ދެރަވެސް ވާނެ!!ސޮފާ!!!އޭ!ފެއަރީގެ ބަސް އަހައްޗޭ..ވަރަށް ފައްކާ އިނގޭ ވާހަކަ..މަގޭ ނަވީން ގަނޑު ޖާނުގަނޑު..:)\nފަތިސްތަރި: ޖާނުގަނޑޭތަ އާޔާ............ހާދަ ވަރެއް......ހީވަނީ ހަމަ ފެނިގެން އުރާލާފައި އެހެން ގޮވާލިހެން. ހެހެހެހެހެހ...........ހުރިހާ ކައިވެންޏަކީ ފަނިވާންޖެހޭ އެއްޗެއް ނޫނޭ ދޯ؟ އެކަމަކު ނޭނގޭނެ އިނާގެ ގޮތެއް. ރަން އަވޭ ބްރައިޑް މާގިނައިން އިނާ ބަލާފަ ހުރިއްޔާ ވެދާނެ އެކަހަލަ ގޮތެއްވެސް. ހެހެހެހެހެ\nފެއަރީ: އާޔާ ނަވީން ގެ ވެޑިންގް ސޮފާ ފަނިކޮށްލައިފިއްޔާ ފެއަރީ ނަވީން އާ މެރީ ކުރީމަ އޯކޭ ވާނެ ދޯ.......... ހެހެހެ.... ސޮފާ ފެއަރީ އެހެން ބުންޔަސް ނަވީން ގެ ވެޑިންގް ފަނި ނުކުރާތި ކޮންމެސް.........................\nއާޔާ: އާނ އެކޭ!!ސޮފާ!! އުހޫޫޫނނނ!!އޭޢި!ނަވީން އޭ އުރާނީ!ޕޮއް\nPosted on 2011-09-24 14:30:30 | Report this Comment\nސޮފާ!!!! އަދިވެސް ސަޓަޑޭ މޯނިންގ ނުވަނީތަ؟. ކިޔާހިތުނަ ކެތްކުރެވެނީކީނޫން.. އެތައްފަހަރަކު ބެލިއްޖެ މިހާރު ވާހަކަ އިންތޯ...\nPosted on 2011-09-25 04:49:02 | Report this Comment\nއޭ ނޯ ޗާންސް ފެއަރީ!! އޯކޭ އެއް ނުވާނެ..ދެ ތިކި ޕީ،ސޮފާ ކޮބާތަ އަނެއްބައި؟ ބޮޑު ފަތިހާ މުރާސިލް ބަލަނީ މި ފޯންކޯލް އަޕްވެފަ އިންތޯ!\nPosted on 2011-09-26 12:18:18 | Report this Comment\nމިއަދު މީ މިހާރު ހޯމަ....އަދިވެސް އަނެއްބައި އަޕްލޯޑްނުވޭ....ކިހިނެއް މިވަނީ؟؟؟؟؟؟؟\nPosted on 2011-09-26 12:35:14 | Report this Comment


BREAKING: Filladhoo Council Ge Raees Huvaa Kurun Fas Kuran Amuru Kohffi - Vaguthu\nފިއްލަދޫ ކައުންސިލްގެ ރައީސް ހުވާ ކުރުން ފަސް ކުރަން އަމުރު ކޮށްފި\nހއ. ފިއްލަދޫ ކައުންސިލްެގެ ރައީސް ކަމަށް އިންތިހާބުވި ފަތުުޙުﷲ ހުސައިން - ވަގުތު އިމޭޖަސް: އިބްރާހިމް ޝާބިލް\nހއ. އަތޮޅު ފިއްލަދޫ ކައުންސިލްގެ އިންތިހާބީ ރައީސް ފަތުހުﷲ ހަސަން ހުވާ ކުރުން ފަސް ކުރަން ހައި ކޯޓުން އަމުރު ކޮށްފިއެވެ.\nހައި ކޯޓުން މި ވަގުތީ އަމުރު ނެރެފައި މިވަނީ، ފިއްލަދޫ ކައުންސިލްގެ ރައީސްގެ ވޯޓާ ގުޅިގެން އެ ކޯޓަށް ހުށަހަޅާފައިވާ އިންތިޚާބީ މައްސަލާގައި ކޯޓުން ވަކި ގޮތެއް ކަނޑައަޅަން ދެނެވެ.\nއަންހެނުންނަށް ޚާއްސަކޮށްފައިވާ ދެ ގޮނޑި ކާމިޔާބު ކޮށްފައި ވަނީ އެމްޑީޕީގެ ކެންޑިޑޭޓް ފާތިމަތު ރައުފާ އަދި ޕީޕީއެމްގެ ކެންޑިޑޭޓް ފަތުޙިއްޔާ މުޙައްމަދެވެ. އާންމު މެންބަރުންގެ ދެ ގޮނޑި ކާމިޔާބުކޮށްފައި ވަނީ އެމްޑީޕީގެ ކެންޑިޑޭޓް މުޙައްމަދު ރަޒީފް އަދި ޕީޕީއެމްގެ ކެންޑިޑޭޓް މުޙައްމަދު މޫސާއެވެ.\nފަތުހުﷲ އަކީ މީގެ ކުރިން ކުރީގެ ރައީސް މުޙައްމަދު ނަޝީދުގެ ވެރިކަމުގައި ރަށްރަށުގައި ކައުންސިލަރުން އައްޔަން ކުރިއިރު، ފިއްލަދޫއަށް އައްޔަން ކުރި ކައުންސިލަރެކެވެ.\nމެއި 16, 2021 18:35\nފިއްލަދޫ ވޯޓްފޮށި އަލުން ގުނި!\nމެއި 16, 2021 19:18\nވައްކަމުގައި ހައްދުފަފަނައަޅާފަތޯ މިވަނީ ވޯޓެއްލިޔަސް ވައްކަން ކަދުރެއްބެއްސައް ވައްކަން ނަންހުސްކޮއް ވައްކަން ސަހަރޯ މިޔޮއްގައުމެއް


Kandy ge school thah maadhamaa hulhuvanee | Mihaaru\nްސްރީ ލަންކާގައި ދީނީ ހަމަނުޖެހުންތައް ބޮޑުވެފައިވާ އިރު މިސްކިތެއްގެ ބޭރުގައި ސިފައިން ފޯރިމަރަނީ. --ފޮޓޯ:އޭއެފްޕީ\n11 މާޗް 2018 - 17:39\nކޮލަމްބޯ (މާޗް 11) - ކެންޑީގެ ހުރިހާ ސަރުކާރު ސްކޫލްތަކެއް މާދަމާ ހުޅުވާނެ ކަމަށް ސެންޓްރަލް ޕްރޮވިންސްގެ ޗީފް މިނިސްޓަރު ސަރަތު އެކަނަޔަކަ މިއަދު ވިދާޅުވެއްޖެ އެވެ.\nކެންޑީގެ ބައެއް ހިސާބުތަކުގައި މުސްލިމުންނަށް އަމާޒުކޮށް ބުޑިސްޓުންގެ ހަރުކަށި ފަރާތްތަކުން ދޭން ފެށި ހަމަލާތަކާ ގުޅިގެން ކެންޑީގެ އެޑްމިނިސްޓްރޭޓިވް ޑިސްޓްރިކްޓުގެ ސްކޫލްތައް ބަންދުކުރީ މި މަހު7ވަނަ ދުވަހު އެވެ.\nކެންޑީގައި ހަމަނުޖެހުންތައް ބޮޑުވުމުން އިއުލާންކުރި ކާފިއު ވެސް އިއްޔެ ވަނީ އުވާލައިފަ އެވެ. ފުލުހުންގެ ތަރުޖަމާން ރުވާން ގުނަސެކަރަ ވިދާޅުވީ ކެންޑީގެ ހާލަތު މަޑުމަޑުން ހަމައަކަށް އެޅެން ފަށާފައިވާ ކަމަށެވެ. ކެންޑީގެ ހާލަތު ރަނގަޅުވާން ފެށި ނަމަވެސް ފުލުހުންނާއި ސިފައިން އަދިވެސް ގެންދަނީ މަގުތަކުގައި ފޯރިމަރަމުންނެވެ.


"Turkey akee NATO ge gaumeh, vaajib adhaa kuraane"\n"ތުރުކީއަކީ ނޭޓޯ ގައުމެއް، ވާޖިބު އަދާ ކުރާނެ"\nތުރުކީގެ ފޮރިން މިނިސްޓަރު މެވްލޫތު ޗަވްސޯލޫ: ނޭޓޯގެ ސިޔާސަތަށް ތުރުކީން އިހުތިރާމް ކުރާނެ\nތުރުކީއަށް ނޭޓޯގެ ރަސްމީ ހައިސިއްޔަތު އެބައޮތް ކަމަށް އެ ގައުމުގެ ފޮރިން މިނިސްޓަރު މެވްލޫތު ޗަވްސޯލޫ ވިދާޅުވެއްޖެ އެވެ. އޭނާ ވިދާޅުވީ ނޭޓޯއިން ކަނޑައަޅާ ސިޔާސަތުތަކަށް ތުރުކީ އޮންނަނީ އަބަދުވެސް ހޭވެރިވެ ކަމަށާއި ޒިންމާ އަދާ ކުރައްވާނެ ކަމަށެވެ.\nމެވްލޫތު ޗަވްސޯލު ވިދާޅުވީ ނޭޓޯއަކީ އުފެދުމުގައި ވެސް އަސްކަރީ އެއްބާރުލުމެއް ކަމަށާއި 30 ގައުމަކުން އިއްތިހާދުވެ ދަމަހައްޓަނީ އެއް ސިޔާސަތެއް ކަމަށެވެ.\nއަދި ތުރުކީން ނޭޓޯއަށް ކިތަންމެ ކަމޭހިތައި ވާޖިބުތައް އަދާކުރި ނަމަވެސް ތުރުކީއަށް ބޭނުން ޖެހިފައި ހުރި ކަންތައްތަކާ މެދު ނޭޓޯއިން ސަމާލުކަން ނުދޭ ކަމަށެވެ.\nގައުމުތަކުގައި އޮޕަރޭޓްކުރާ ޓެރަރިސްޓް ގުރޫޕްތައް ނައްތާލުމަކީ ނޭޓޯގެ ވައުދެއް ކަމަށް ވަޒީރު ވިދާޅުވި އެވެ. އަދި ވިދާޅުވީ ކުރިދީންނާ އަދި އެ ޖަމާއަތާ ގުޅުން ބޮޑެތި ޓެރަރިސްޓް ގުރޫޕްތަކުން ތުރުކީއަށް ކިތަންމެ ވަރަށް ގޯނާކުރި ނަމަވެސް ނޭޓޯއަށް ހެޔޮ ކަމަށެވެ.\nމެވްލޫތު ޗަވްސޯލޫ ވިދާޅުވީ ތުރުކީއަށް ޓެރަރިސްޓުންނަކީ ހަގީގަތުގައި ނޭޓޯއަށް ވެސް ޓެރަރިސްޓުންނަށް ވާން ޖެހޭ ކަމަށެވެ. އެނޫން ގޮތެއްގައި ބައިބައިވުން ގާތް ކަމަށެވެ. ނޭޓޯގެ ގައުމުތަކުން ތުރުކީއާ މެދު ކޮންމެ ގޮތަށް ބެލި ނަމަވެސް ތުރުކީން ވާޖިބު އަދާކުރާނެ ކަމަށް ވެސް ވިދާޅުވި އެވެ.\nވަޒީރު ވިދާޅުވީ ގޮތުން ތުރުކީއަށް މިހާރު ވިސްނެނީ ނޭޓޯއިން މާބޮޑު އެހީތެރިކަމެއް ނުލިބޭނެ ކަމަށެވެ. އެގޮތުގައި ތުރުކީ އަމިއްލަ ފައިމައްޗަށް ތެދުވަން ކުރާ މަސައްކަތުން އަސްކަރީ ބާރުވެރިން ހޯދިފައި ހުރި ކަމަށް އޭނާ ވިދާޅުވި އެވެ.\nތުރުކީ އަކީ މިއަދު އަސްކަރީ ހާޑްވެއާ ބޭރު ގައުމުތަކަށް ވިއްކާ ގައުމެއް ކަމަށް ވަޒީރު ވިދާޅުވި އެވެ. ޑްރޯން އާއި ރިމޯޓް އުޅަނދުތައް ދުނިޔެ ބިރުގަންނަ ފެންވަރަށް ތުރުކީން އުފައްދާ ކަމަށް އޭނާ ވިދާޅުވި އެވެ.\nވަޒީރު ވިދާޅުވީ ކުރިއަށް އޮތް ދެތިން އަހަރު ތެރޭގައި މަތިންދާބޯޓް އިންޖީން ތުރުކީން އުފައްދާނެ ކަމަށާއި ފައިޓާ ޖެޓްތައް އުފައްދަން ފަށާނެ ކަމަށެވެ.\nޓެރަރިޒަމް ތުރުކީ ނޭޓޯ + ޕޮލިޓިކްސް\nސޫދާނާ ތުރުކީއާ ދެމެދު ދަތުރުތައް ހުއްޓާލަނީ\nރަޝިއާ - ޔުކްރޭން ސުލްހަ ކުރަން ތައްޔާރު\nނޭޓޯގެ ވެރިޔާ ނޯވޭގެ މަރުކަޒީ ބޭންކަށް\nކްލައިމެޓް ފަންޑުން ތުރުކީއަށް 3.15 ބިލިއަން ޑޮލަރު


Current Bill Thah Varah Bodah Kudavehje - FENAKA - Vaguthu\nކޮވިޑް-19: ޔޫރަޕްގެ ހާލަތު ދުވަހުން ދުވަހަށް ގޯސް! - 21 ގަޑިއިރު ކުރިން\nކަރަންޓް ބިލްތައް ވަރަށް ބޮޑަށް ކުޑަވެއްޖެ – ފެނަކަ\n1 އަހަރު ކުރިން ( ޖޫން 10, 2019 )\nއައްޑޫ ފެނަކައިގެ މުވައްޒަފުން އިންޖީނެއްގެ މަސައްކަތް ކުރަނީ\nކަރަންޓް ބިލްތައް ބޮޑުވެގެން އެތައް ބަޔަކު ޝަކުވާ ކުރަމުން ދަނިކޮށް، ކަރަންޓް ބިލްތައް ވަރަށް ބޮޑަށް ކުޑަވެއްޖެ ކަމަށް ފެނަކަ ކޯޕަރޭޝަނުން ވިދާޅުވެއްޖެއެވެ.\nފެނަކައިގެ ޑިރެކްޓަރު އޮފް ބިޒްނަސް ޑެވެލޮޕްމެންޓް އަހުމަދު އަޒްލީން އޮންލައިން ނޫސް "އަވަސް" އަށް ދެއްވި އިންޓަވިއުއެއްގައި ވިދާޅުވީ، ކަރަންޓް ބިލްތަކުން މިދިޔަ ދެމަހު ވަރަށް ބޮޑު ބަދަލެއް ފެނިގެން ގޮސްފައިވާނެ ކަމަށެވެ. އެގޮތުން ކުރިން 3000 ރުފިޔާގެ ބިލެއް 2300 ރުފިޔާގެ ބިލަކަށް ކުޑަވެގެން ގޮސްފައިވާ ކަމަށާއި އެބަދަލު އައިސްފައިވަނީ ކަރަންޓްގެ އަގު އެއްހަމަ ކުރުމުން ކަމަށް އޭނާ ވިދާޅުވި އެވެ.\nކަރަންޓް ބިލް މިމަހު ލިބުނު އިރު ބައެއް ގެތަކަށް ބިލް އައީ ދެގުނަ އަށް ވުރެ ވެސް ބޮޑުކޮށެވެ. ކަރަންޓް ބިލް ބޮޑުވި މައްސަލައިގައި ވަރަށް ގިނަ އާއްމުން ގެންދަނީ ޝަކުވާ ކުރަމުންނެވެ.\nކަރަންޓް ބިލް ބޮޑުވި ކަމުގެ ޝަކުވާ ލިބެމުން އަންނާތީ ފެނަކަ ކޯޕަރޭޝަންގެ މެނޭޖިން ޑިރެކްޓަރުގެ ބަހެއް ހޯދަން "ވަގުތު" އިން ވަނީ މަސައްކަތް ކޮށްފައެވެ. ނަމަވެސް އޭނާ ފޯނަށް ޖަވާބު ނުދެއްވާތީ ފެނަކަ ކޯޕަރޭޝަންގެ ބަހެއް ވަނީ ލިބޭ ގޮތް ނުވެފައެވެ.\nއޭޕްރިލް މަހު އޮތް މަޖިލިސް އިންތިޚާބާއި ދިމާކޮށް ސަރުކާރުން ކަރަންޓްގެ އަގު ހެޔޮ ކުރީ އޭޕްރިލް 01 ވަނަ ދުވަހު އެވެ. ނަމަވެސް އޭޕްރިލް މަހަށް ތައްޔާރު ކުރި ކަރަންޓް ބިލް މެއި މަހު ލިބުނީ ކުރީގެ އަގުގައެވެ. ސަރުކާރުން އޭރު ވިދާޅުވީ ކަރަންޓްގެ އަގު ހެޔޮ ވާނީ ޖޫން މަހު އަންނަ ބިލްގައި ކަމަށެވެ.\nނަމަވެސް އެބަދަލު ފެނިފައި ނެތް ކަމަށް ގިނަ މީހުން ބުނެއެވެ.\nއައްޑޫ ބައެއް ސަރަހައްދުތަކުގައި ކަރަންޓް ނެތި ހަތަރު ގަޑިއިރު!\nޖަނަރޭޓަރުތަކަށް އަދިވެސް ލޮނު އަރަނީ، ގެއްލުމެއް ނުލިބޭކަމަށް ބުނެ ފެނަކަ އިން ހަދަނީ ދޮގު\nތުހުމަތުތައް ކުރަނީ ފެނަކައިގަ ކޮރަޕްޝަން ނެތީމަ ހަސަދަވެރިވާ ބަޔަކު: އެމްޑީ\nޖޫން 10, 2019 13:19\nމަކަރުވެރި އޯގާތެރި ފެނޭތޯ ؟\nޖޫން 10, 2019 13:28\nއަޅެ ރައްޔިތުންނަކީ މޮޔައިންތަ؟ އަޒުލީނޫ ކަލެއަކަށް ނޭންގޭނެ ގެތަކަށް ބިލަށް އެރި އަދަދެއް! ކަލެއަށް އެނގޭނެތަ ރާއްޖެތެރޭ ފެނަކަ އޮފީސްތަކަށް ބިލް ބަލައިގެން ފައިސާނެގ އަދަދު އެހެން މަސްތަކާ އަޅާކިޔާލާ! މަކަރާ ހީލަތް ހަދައިގެން މަގާމު ދިފާއުކުރިޔަސް ތަންފުކެއް ބޮޑުވަރުތީ! ކަލޭބުނީމަ ދެން ކާކު އެކަން ގަބޫލުކުރަންވީ؟ ނުބައިނުލަފާ އަނިޔާވެރި މަކަރުވެރި ސަރުކާރެއްމީ! އެމްޑީޕީ މީހުން އެމީހުންގެ ބިލްތަކަށްވެރި ވަރު ނިކަން ހާމަކޮށްބަލަ! ކުޑަތަވީ؟ ބޮޑުތަވީ؟\nޖޫން 10, 2019 13:29\nބިލް ގެ ސައިޒްތޯ ކުޑަވީ. ހަމަ ގައިމުވެސް އަތުން ހަރަދު ކުރަން ޖެހުނުވަރު ވީ ބޮޑު\nޖޫން 10, 2019 20:04\nތެދެއް ތިބުނީ! ދައްކަންޖެހޭ ފައިސާގެ ޢަދަދުވީ އިތުރު ގައިމުވެސް.\nޖޫން 10, 2019 13:31\nބަލަގަ ކަލޯގެ ބައިންގަނޑެއްނޫންތަ ކުޑަވީ ؟؟\nޖޫން 10, 2019 15:59\nކުރިއަށް ވުރެއް މާބޮޑަށް ވެސް ބޮޑު،\nވައްތަރީ ރަތްޔިތުން ނަށްޖެއްސު މައް އުޅޭ ސަރުކާރެއްހެން\nޖޫން 10, 2019 13:32\nލޮލް... ރާކަނިމަސް ކެވިއްޖެ؟\nޖޫން 10, 2019 13:37\nތީޔައް ކިޔާނީ ދަޅަދެއްކުން. ކަރަންޓް ކުޑަވެފަ ތި ހުރީ ޖަނަރޭޓަރުތައް ހަލާކުވެގެން ކަރަންޓު ނުދީހުރި ރައް ރަށުން ކަން ޔަގީން.. ހަނދާން ބަހައްޓާތި!! ތި އިން ކޮންމެ ކަމަކައް ޖަވާބު ދާރީ ވާން ޖެހޭނެ ދުވަހެއް އަދި އަންނާނެ.ކިތައް ރައްޔެތުންގެ ހައްގުން ތި ވައްކަން ކުރަނީ؟؟މީ އެންމެ ނުރައްކާތެރި ވަގުން... ރައްޔެތުން ވެސް އެބަ ޖެހޭ ކޮންމެސް ޒިންމާއެއް ނަގަން... މިހެން ތިބެންޔާ ހަދާނެ އެއްޗެއް ހަމަ ހަދާލާނީ.\nޖޫން 10, 2019 13:41\nއަހަރުމެންގޭގަ 400 ރުފިޔާވަރު ވީ ކުޑަ.. މަމީ އެމްޑީޕީ މީހެއްވެސް ނޫން އެކަމް ތެދެއްވާނީ ތެދައް.\nޖޫން 10, 2019 13:52\nކަލޭގޭ5ވޮޓު ބޮތްކެއް ދިއްލާފަ އައިސް މާލޭގަ އޮވެބަލަ.. އޭރަށް އަދި ތިޔަށްވުރެވެސް ކުޑަވާހަކަ ކޮމެންޓްގަ ޖަހާލަން ފުރުސަތުލިބޭނެ..\nޖޫން 10, 2019 14:01\nކަލޭތީ އެމްޑިޕީ މުއްލާއެއް...އަދި އެބަ އުޅެ އެއްނު ކުރުއަލިފަކައް ވާން ވެގެން...\nޖޫން 10, 2019 13:50\nވެރިކަމަށް އަންނަންވީމަ ހީވާނީ ލާގުޅައެއް ދިރިގެން އުޅޭހެން، އަނގަ ހުއްޓާނުލާ ކޮށްދޭނެ ކަންކަން ކިޔާނެ. ދެރަކަމަކީ އެބަޔަކު ތާއީދުޖުރަންޏާ ވަރިހަމަ ދުވާލު ދައްކާފަ ރޭގަޑޭ ބުންޏަސް ގަބޫލުކުރާތީ.\nޖޫން 10, 2019 14:35\nކުޑަ އެއް ނޫން ވީކީ...ކަލޭމެން ޖީބަކަށް ނޫން ވިއްޔަ ބަރު ވާނީ....ރީތި ވާހަކަ ދައްކަ އެއްނުން އެބަ...?\nޖޫން 10, 2019 15:09\nމި ގޭ ކަރަންޓްބިލް 2000ރ އިން 1600 އަށް ކުޑަވި. ތެދެއްވާނީ ހަމަ ތެދަކަށް. ވަމީ ވަކި ޕާޓީ އަކައް ތާއީދުކުރާ މީހެއްނޫން. ކޮންމެވެރިކަމެއްގަވެސް ރައްތިތުންނަށް ފައިދާހުރި ކަމެއްކޮއްފިއްޔާ ބަލައިގަންނާނަން. ކަރަންޓް ބިލް ބޮޑުވެ ޝަކުވާދަމާ މީހުން ފޯނު ބިލާ، ކޮފީ ބިލާ، ސިނގިރޭޓް ބިލައް އަރާވަރު ކަނޑާލީމަ ކަރަންޓްބިލްވެސް ކުޑަވާނެ. ވަރައް ސަލާމް.\nޖޫން 10, 2019 15:50\nމަގޭ މުޅި އާއިލާވެސް ވޯޓުދީގެން އިބޫ ހޮވާފަ އެހެރީ. ޢެކަމަކު ގޯސްކަމެއް ކޮއްފިއްޔާ ހަމަ ގޯސްވާނެ. މިގޭ ބިލް މިމަހު 3000 ބޮޑުވެފަ އޮތީ.\nޖޫން 10, 2019 16:19\nވަރަށް ކުޑަވެއްޖެ. މިމަހުގެ ބިލަށްވެސް 2625 ރުފިޔާ. އޮބިނޯވެ. 1500 ރުފިޔާ އަރާބިލަކަށް. ފިހާރައިގެބިލް 10000 ރުފިޔާ ކުރިން 7000 ރުފިޔާ ބޭނުންކުރަނީ ހަމަ އެއްވަރަކަށް ހަމަ އެކައްޗެއް ވެސް އިތުރެއްނުވޭ ކަރަޓުން ބޭނުންކުރާ. ކިހާސަޅި. މިހާކަންވަރަށް އަގުތަށް ހެޔޮވާނީ. ފާދެއްގެ މަލާމާތެއްތަ ތިޔަކޫރީ ނުވަތަ ފުރައްސާރަޔެއްތަ.\nޖޫން 10, 2019 16:39\nލ ގަމުގައި ކަރައްޓު ބިލްވީ ބޮޑު މިޔޯކިހާަ ބޮޑުކަމެއް އަނގުއެޔޮވާނެޔޭކިޔާފާ އޮޅުވާަލަނީ ތިވަރު ނެހެދިއަސް ވެދާ ސަރުކާރު ހިންގަން ނޭގި ރައްޔިތުން ހަލާކުތިކުރަނީ\nޖޫން 10, 2019 16:58\nކޮންތަނެއް ކުޑަވީ ކަލޭގެ ..............\nޖޫން 10, 2019 18:01\nމި މީހުން އަހަރެމެން ރައއޔިތުން ގުނބޯހައްދަންތަ މިއުޅެނީ... ޢަހރެން މިއުޅެނީ މާލޭގަ. ޟިދިޔަ މަހު 2200 ރުފިޔާ.. މި ނިމުނު މަހު 3990 ރުފިޔާ ވަރަށް ކުޑައެއްނުން...\nޖޫން 10, 2019 19:07\nމީހުންނަށް ދިމާއަށް ފެންނަން ނުހުންނަ ކަންކަމުގަ ކިހާ ދޮގެއް ކަލޭމެން ހަދާލާނެ. ތިހިރީވިއްޔަ އަހަރުމެން ޖީބުން ފައިސާ ދެއްކި ބިލްތަކާ ބެހޭ ގޮތުން ހަދާ ބުހުތާން. ތިވަރު ދެން ތަންކޮޅެއް ބޮޑެއްނު.\nޖޫން 10, 2019 19:11\nމީނަ ހުރީ ހަމައިގަތޯ ބަލަން ވެއްޖެނު. ދެގަޑިން ދެގަޑިން ކަރަންޓް ކެނޑީމަވެސް ބިލަށް އެރިވަރު ވީ ބޮޑު. އެކަމަކު މީނަ މިކިޔަނީ ނުދަންނަ ޒާތެއްގެ ބަންޖެއް. ޖިންނި މޮޔަވެފަތޯއްޗެއް.\nޖޫން 10, 2019 19:17\nކުރިޔައްވުރެ ކަރަނޓް ބިލްވީ ބޮޑު.\nޖޫން 10, 2019 19:39\nތެދެއް ފެނަކާ އަށް ކުޑަ މި އޮށް ހުރިހާ ދުވަހު ރާއްޖެތެރެއަށް ބޮޑު ކޮއްފަ އޮތީ މިހާރު ކުދަ ކޮއްފި އެކަމު މާލެއަށް މިފަހަރު އެކަޏެއްނޫން މިފަހަކުން4މަހުބިލް ވެސް ވަރަށް ބޮޑު\nޖޫން 10, 2019 20:00\nގޭގައި އުޅޭ މީހުންގެ ތެރެއިން އެކަކު މަދުވީ. ބޭނުންކުރާ އެއްޗެއްސަށް ބަދަލެއް ނާދޭ. ކަރަންޓަށް ގުޅަންޖެހޭ އެއްޗެއް އިތުރެއް ނުވޭ. އެއްވަރެއްގައި ހިފެހެއްޓިފައި ހުރީ. އެކަމަކު ކުރިން 900 އަރާ ގެ އަކަށް މިމަހު 2900 އެރީމަ މިއަށް ބިލު ބޮޑުވީއޭ ނުކިޔާ ދެން ކިޔާނެ އެއްޗެއެް ފެނަކައިން، ސްޓެލްކޯއިން، ސަރުކާރުން، އިބްރާހީމް މުޙައްމަދު ޞާލިޙް ބުނެދޭންވެއްޖެއެއްނު ގައިމު. #ފީލިންއޮޅުވާލިބިލު\nޖޫން 11, 2019 00:22\nޖޫން 16, 2019 11:41\nބިލް ޕްރިންޓް ކޮށްފަ އޮތް ކަރުދާސްކޮޅު ކުޑަވީ ކަމަށް ވެދާނެ. އެއަކަށް މަަ ބޮޑު ސަމާލުކަމެއް ނުދެން. ގައިމު ޚަރަދު ކުރަންދެހުނު ވަރު ގާތްގަނޑަކަށް ދެގުނަ ބޮޑު.\nދަންނަ ނުދަންނަ އިބޫ\nޖޫން 17, 2019 00:01\nކަރަންޓު ކަނޑާގެން ކުޑަވި އެއްޗެއް ކުޑަވީ??\nޖޫން 17, 2019 07:35\nޢަގު ހެޔޮ ވިއްޔޭ ބުނާއިރު، މިގޭގެ ބިލް ފާއިތުވި ދެމަހު 2000 ން މަތީގަ. މިއީ ކުރީގެ މަސް މަހުގައި 1000 - 1200ރ އާއި ދޭތެރޭ އުޅޭނީ. ބޮޑުވަރު


China ge rocket eh ge baithah Raajje ah vetijje\nޗައިނާގެ ރޮކެޓެއްގެ ބައިތައް ރާއްޖެއަށް ވެއްޓިއްޖެ\nޗައިނާ އިން ޖައްވަށް ފޮނުވި ރޮކެޓް: އޭގެ ބައިތަކެއް ވަނީ ރާއްޖޭގެ ސަރަހައްދަށް ވެއްޓިފައި\nޗައިނާ އިން ޖައްވަށް ފޮނުވައިލި ރޮކެޓެއް ބައިތަކެއް ރާއްޖޭގެ ކަނޑުގެ ސަރަހައްދަށް ވެއްޓިފައިވާ ކަމުގައި މައުލޫމާތު ލިބިފައިވާ ކަމަށް ސިފައިންގެ އިން ބުނެފި އެވެ.\nސިފައިންގެ އިން ބުނީ ޗައިނާ އިން ފޮނުވާލި ރޮކެޓުގެ ބައިތަކެއް ރޭގެ ވަގުތެއްގައި ރާއްޖޭގެ ކަނޑުގެ ސަރަހައްދަށް ވެއްޓިގެން އުޅޭ ކަމުގެ މައުލޫމާތު ލިބުމުން އެ ކަން މިހާރު ބަލަމުން ގެން ކަމަށެވެ. ނަމަވެސް އެކަމާ ގުޅޭ އިތުރު ތަފްސީލެއް ހާމަކޮށްފަ އެއް ނުވެ އެވެ.\nޗައިނާ އިން ޖައްވަށް ފޮނުވައިލި "ލޯންގް މާޗް-5ބީ" ވެހިކަލްގެ ބޮޑު ބައެއް ދުނިޔެ އަށް ވެއްޓޭނެ ކަމަށް ޗައިނާގެ މީޑިއާތަކުގައި މީގެ ކުރިން ވަނީ ރިޕޯޓް ކޮށްފަ އެވެ. މި އުޅަނދު ލޯންޗް ކޮށްފައި ވަނީ މިދިޔަ މަހުގެ 29 ވަނަ ދުވަހު އެވެ.\nއެ އުޅަނދު ވެއްޓޭނީ އިންޑިއަން އޯޝަނަށް ކަމަށާއި ރާއްޖޭގެ ކަނޑުގެ ސަރަހައްދަށް ވެއްޓޭނެ ކަމަށް ޗައިނާގެ ޖައްވީ މާހިރުންނާއި ހަވާލާދީ އެގައުމުގެ މީޑިއާތަކުން ވަނީ ރިޕޯޓުކޮށްފަ އެވެ.\nޗައިނާ އެކެޑަމީ އޮފް ލޯންޗް ވެހިކަލް ޓެކްނޮލޮޖީ އިން އުފެއްދި މި އުޅަނދުގެ ބަރުދަނުގައި 18 ޓަނު ހުންނާނެ އެވެ. ދިގުމިނުގައި 108 ފޫޓް ހުރި ކަމަށް ބުނާ ރޮކެޓް ވެއްޓިފައިވަނީ ދ. އަތޮޅުގެ ހުޅަނގަށް ކަމަށް ސްޕޭސް ޑޭޓާ ޓްރެކިން އިން ދައްކަ އެވެ. އެކަމަކު ދިވެހި ސަރުކާރުގެ ކަމާ ގުޅުންހުރި އިދާރާ އަކުން އެކަން އަދި ޔަގީންކޮށްދީފައެއް ނުވެ އެވެ.\nސައިންސް ޗައިނާ އެމްއެންޑީއެފް\nޗައިނާއިން ރާއްޖެއަށް ސީ އެމްބިއުލާންސެއް ހަދިޔާކޮށްފި\nޗައިނާގެ ތިން މަނަވަރެއް މާލޭ ބަނދަރު ޖަހައިފި\nޗައިނާގެ ނޭވީ ކޮމާންޑަރު ޑިފެންސް މިިނިޓަރާ ބައްދަލުކޮށްފި


Japan ge mahujanakaa eku Handhah dhaane anhenaku hoadhanee | Mihaaru\nޖަޕާނުގެ މަހުޖަނަކާ އެކު ހަނދަށް ދާނެ އަންހެނަކު ހޯދަނީ\n14 ޖެނުއަރީ 2020 - 06:17\nމީހުންގެ ސަމާލުކަން ލިބޭ ކަންކަން ކުރާ ޖަޕާނުގެ މަޝްހޫރު މަހުޖަނު ޔުސާކޫ މައެޒާވާއާ އެކު ހަނދަށް ދާނެ އަންހެނަކު ހޯދަން އިއުލާންކޮށްފި އެވެ.\nއޭނާ ކުރި ޓްވީޓެއްގައި ބުނީ މިކަމަށް ޝައުގުވެރިވާ މީހުންނަށް ކުރިމަތިލުމުގެ ފުރުސަތު މި މަހުގެ 17 ވަނަ ދުވަހާ ހަމަ އަށް ހުޅުވާލާފައިވާ ކަމަށެވެ. އަދި މިކަމަކީ ހަނދަށް ދިއުމުގެ ޝަރަފު ފުރަތަމަ ލިބޭ އަންހެނާ އަށް ވުމުގެ ފުރުސަތު ކަމަށާއި މިކަމަށް ކުރިމަތި ނުލާންވީ ކީއްވެތޯ ސުވާލުކޮށްފައިވެ އެވެ.\nމިކަމަށް ކުރިމަތިލާ މީހުންގެ ޝަރުތުތަކުގެ ތެރޭގައި ހިމެނެނީ 20 އަހަރުން މަތީގެ ހުސްހަށިބައި މީހަކަށްވުމާއި ޖައްވީ ދަތުރުތަކަށް ހާއްސަ ޝައުގުވެރިކަމަކާއި ލޯތްބެއް އޮންނަ މީހަކަށްވުމެވެ.\nއެމެރިކާގެ މަހުޖަނު އީލޮން މަސްކްގެ ސްޕޭސް އެކްސް އިން 2023 ގައި ޓޫރިސްޓުންގެ ގޮތުގައި ހަނދަށް މީހުން ގެންދިއުމުގެ ދަތުރުތައް ފަށަން އަމާޒު ހިފާފައިވާ އިރު، އެކަމަށް އެންމެ ފުރަތަމަ އަގު ދެއްކި މީހުންގެ ތެރޭގައި ޔުސާކޫ، 44، ހިމެނެ އެވެ.\nއެކުގައި ހަނދަށް ދާނެ ބައިވެރިއަކު ހޯދަން އޭނާ ހޯމަ ދުވަހު އިއުލާން ކުރިއިރު ޔުސާކޫ ލޯބީގެ ގޮތުން ގުޅިގެން އުޅުނު 27 އަހަރުގެ ބަތަލާ އަޔާމޭ ގޮރީކީއާ ދާދި ފަހުން ވަނީ ވަކިވެފަ އެވެ. އަދި ޔުސާކޫ ބުނެފައި ވަނީ އޭނާއާ ހަނދަށްދާ ބައިވެރިޔާވެގެން ދާނީ ހަޔާތުގެ ބައިވެރިޔާ އަށް ކަމަށާއި ބޭނުން ވަނީ ލޯބި ދިރިއުޅުމެއް އުޅެން ކަމަށެވެ.\nހަނދަށް ދާން ކުރިމަތިލާ މީހުންގެ ތެރެއިން ހޮވޭ މީހަކު އިއުލާންކުރަން ނިންމާފައި ވަނީ އަންނަ މާޗް މަހުގެ ތެރޭގަ އެވެ. އަދި މިކަމަކީ ވަރަށް ގިނަ ދުވަހުގެ ތަމްރީނު ވެސް ހަދަން ޖެހޭ ކަމެކެވެ.\nއިތުރު ލިޔުންތައް ޖަޕާން ޖައްވީ ދަތުރުތައް ހަނދު ސްޕޭސް ޓޫރިޒަމް\nމަހުޖަނާ އެކު ހަނދަށް ދާން 20،000 ހުށަހެޅުން


Raajjeyga oiy andhiri dhaulaiy luhelah jehey: MP Eva\nރައްޔިތުންގެ މަޖިލީހުގެ ނައިބު ރައީސް، އަދި ގަލޮޅު ދެކުނު ދާއިރާގެ މެމްބަރު އީވާ އަބްދުﷲ-- ފޮޓޯ: މަޖިލިސް\nރާއްޖޭގައި އޮތް އަނދިރި ދައުލަތް ލުހެލަން ޖެހޭ: އީވާ\nބޭނުންވާ ކޮންމެ ބަދަލެއް ގެނެސްގެން ނަމަވެސް، ރާއްޖޭގައި މިހާރު އޮތް "އަނދިރި ދައުލަތް" ލުހެލަން ޖެހޭ ކަމަށް ރައްޔިތުންގެ މަޖިލީހުގެ ނައިބު ރައީސް، އަދި ގަލޮޅު ދެކުނު ދާއިރާގެ މެމްބަރު އީވާ އަބްދުﷲ މިއަދު ވިދާޅުވެއްޖެ އެވެ.\nރިލްވާން މައްސަލާގައި ރިޔާސީ ކޮމިޝަނުން ހާމަކުރި މައުލޫމާތާއި، ނެރުނު ރިޕޯޓުގެ ހުލާސާއާ ބެހޭ ގޮތުން މަޖިލީހުގައި ވާހަކަދައްކަމުން އީވާ މިއަދު ވިދާޅުވީ މިއީ "ކޮއްޓާލަ ކޮއްޓާލާ" ތިބެވޭނެ މައްސަލައެއް ނޫން ކަމަށާއި، ވަގުތުން ވަގުތަށް މިކަމުގައި ފިޔަވަޅު އަޅަން ޖެހޭ ކަމަށެވެ.\n"އަބްދުﷲ ރިލްވާން މަރާލީ ދިވެހި ދައުލަތުން ރާވައިގެން ހިންގި ކަމެކޭ ނުބުނެވޭނެ އެއްވެސް ޖާގައެއް ނެތް،" އީވާ ވިދާޅުވި އެވެ.\nއެގޮތުން ރިލްވާނަށް ފާރަލީ ދިވެހި ފުލުހުން ކަމަށާއި، ރިލްވާން މަރާލި މީހުން ސަލާމަތް ކުރަން ޕާސްޕޯޓު ހަދައި ދިނީ ދިވެހި އިމިގްރޭޝަން ކަމަށާއި، އެކަމަށް ފައިސާ ދިނީ ރަށްތަކުގައި ތިބި ދިވެހި ވިޔަފާރިވެރިންތަކެއް ކަމަށް ރިޕޯޓުން އެނގޭކަން އީވާ ފާހަގަކުރެއްވި އެވެ.\n"އަޑީގައިވާ، އަނދިރި، ބާރުގަދަ، ވަރުގަދަ ދައުލަތެއް މިހާރު ދިވެހިރާއްޖޭގައި މި އޮތް ދައުލަތުގައި ވަކި ހިއްޕާލާފައިވާ ކަމާ ދޭތެރޭގައި އަޅުގަނޑުމެން ޝައްކު ކުރެވޭނެ ދެން އިތުރު އެއްވެސް ޖާގައެއް ނެތް،" އީވާ ވިދާޅުވި އެވެ.\n"މި ލުހެލަން އެބަ ޖެހޭ. މުޅި ފުލުސް އޮފީސް، މުޅި އިނެޓެލިޖެންސް ޑިޕާޓްމަންޓު ލުހެލައިގެން ނަމަވެސް ދިވެހި ދައުލަތް މިކަމުގެ ތެރެއިން އެބަ ސަލާމަތް ކުރަން ޖެހޭ،" އޭނާ ތަކުރާރު ކުރެއްވި އެވެ.\nއޭގެ އިތުރުން ވެސް އީވާ ވަނީ މިކަން ކުރި މީހުން އިނގޭއިރު، އެމީހުން ސަލާމަތުން ދޫވެފައި ތިބީތީ ކަންބޮޑުވުން ފާޅުކުރައްވާފަ އެވެ.\n"މިކަން ކުރި މީހުން އެބަ އިނގޭ. އިނގޭއިރު އެމީހުންގެ ވިޔަފާރިތައް އަދިވެސް އެބަ ހިނގާ. އެމީހުންގެ ފޮތި ފިހާރަތަކާއި އެމީހުންގެ އޮޑިދޯނިފަހަރުތަކާއި، އެމީހުންގެ ޖިމްތަކާއި އެމީހުންގެ ރެސްޓޯރަންޓުތަކާ އެބަ ހިނގާ،" އޭނާ ވިދާޅުވި އެވެ.\nޕާށްޕޯޓު ހިފެހެއްޓުމަކީ ރަނގަޅު ކަމެއް ކަމަށާއި، އެކަމަކު ރިޕޯޓު ހާމަ ކުރިއިރު، މިފަދަ ނުރައްކާތެރި ބަޔަކު ތިބެން ވާނީ "ޓެގު އެޅުވިފައި މުޖުތަމައުގެ ނުރައްކަލަކަށް ނުވާވަރު ކުރެވިފައި ކަމަށް" އީވާ ވިދާޅުވި އެވެ.\nނޫސްވެރިޔާ ރިލްވާން އަބްދުﷲ މައްސަލާގައި ހިމެނޭ މީހުން ހައްޔަރުކޮށް، ފިޔަވަޅު އަޅާނެ ކަމުގެ ޔަގީންކަން ހޯމް މިނިސްޓަރު އިމްރާން އަބްދުﷲ އާއި ޕޮލިސް ކޮމިޝަނަރު މުހައްމަދު ހަމީދު މިއަދު ވަނީ ރިލްވާންގެ އާއިލާއަށް ދެއްވާފަ އެވެ.\nއެހެންވެ، ކޮމިޝަނުން ބުނެފައި ވަނީ އަދީބާއި، ދެ ފުލުސް އޮފިސަރުންނަށް ދައުވާ ކުރެވޭ ވަރަށް ހެކި އެބަ ހުރި ކަމަށެވެ.


COVID-19: India ge lockdown aa hedhi thaashivi beyhaai kaanaa ge baavaiythah gennnan fashaifi | Mihaaru\nރޯގާއެއް ފެތުރުނު ދުވަސްވަރެއްގައި އެސްޓީއޯއިން ގެނައި މެޑިކަލް ސަޕްލައި އެ ކުންފުނީގެ މުވައްޒަފުން ބަލަނީ. އިންޑިއާއިން ނުގެނެވި ހުރި މުދާ މިހާރު ވަނީ ގެންނަން ފަށާފައި. ފައިލް ފޮޓޯ/މިހާރު\nކޮވިޑް-19: އިންްޑިއާގެ ލޮކްޑައުންއާ ހެދި ތާށިވި ބޭހާއި ކާނާގެ ބާވަތްތައް ގެންނަން ފަށައައިފި\n29 މާޗް 2020 - 12:21 1 comment\nއެ މިނިސްޓްރީން ބުނީ އިންޑިއާގެ ފަސް ސިޓީއަކުން ރާއްޖެ އަށް ގެންނަން ނިންމާފައިވާ ބޭހުގެ ބާވަތްތައް ތައްޔާރަށް ހުރި ނަމަވެސް އެ ތަކެތި ގެންނަން ދަތިތަކާ ކުރިމަތިވި ކަމަށެވެ.\nކޮވިޑް-19 ފެތުރޭތީ، މުޅި އިންޑިއާ ބަންދު ކުރުމުން، އެ ގައުމުގެ ދަތުރުފަތުރުގެ ނިޒާމު ވަނީ މަޑުޖެހިފަ އެވެ.\nފޮރިންް މިނިސްޓްރީގެ ޑިރެކްޓަރު އޮފް ކޮމިއުނިކޭޝަންސް މިއުވާން މުހައްމަދު މިއަދު ވިދާޅުވީ، އިންޑިއާ އިން މިހާރު ގެންނަން ފަށާފައިވާ ބޭހާއި ކާބޯތަކެއްޗަކީ އެސްޓީއޯ އިން އޯޑަރު ކޮށްފައިވާ ތަކެތި ކަމަށެވެ.\nމިއުވާން ވިދާޅުވި ގޮތުގައި، އިންޑިއާ އިން ކޮންމެހެން ރާއްޖެ ގެންނަންޖެހޭ މުދާ ނުގެނެވި ހުރުމުން، ފޮރިން މިނިސްޓަރު އަބްދުﷲ ޝާހިދު، އިންޑިއާގެ އެކްސްޓާނަލް އެފެއާޒް މިނިސްޓަރު ސުބްރަމާނިއަމް ޖައިޝަންކަރާ ފޯނުން ގުޅުއްވައި ވަނީ މަޝްވަރާ ކުރައްވައިފަ އެެވެ. ރާއްޖެ އަށް ބޭނުންވާ ބޭހުގެ ބާވަތްތައް މެދުކެނޑުމެއް ނެތި ފޯރުކޮށްދިނުމާ ބެހޭ ގޮތުން އެ ދެ ބޭފުޅުން މަޝްވަރާ ކުރެއްވި ކަމަށް އޭނާ ވިދާޅުވި އެވެ.\nއިންޑިއާގެ ލޮކްްޑައުންއާ ހެދި ނުގެނެވި ހުރި ކާބޯތަކެތީގެ ބައެއް ބާވަތްތައް އިއްޔެ ވަނީ ގެނެސްފަ އެވެ. އެ ގައުމުގެ ޓުޓިކޮރިން މަގުން ރާއްޖެ އަށް ގެނައީ 500 މެޓްރިކް ޓަނުގެ ހަކުރާއި 993 މެޓްރިކް ޓަނުގެ ހަނޑުލެވެ. އިތުރު 1،500 މެޓްރިކް ޓަނުގެ ހަނޑުލާއި 500 މެޓްރިކް ޓަނުގެ ހަކުރުގެ ޝިޕްމަންޓެއް ވަނީ އަައުމުގެ މަގުމަތީގަ އެވެ.\nއިތުރު ލިޔުންތައް ބޭސް އެސްޓީއޯ ކާޑުގެ ބާވަތްތައް އިންޑިއާ ރާއްޖެ-އިންޑިއާ ފޮރިން މިނިސްޓްރީ އަބްދުﷲ ޝާހިދު، ފޮރިން މިނިސްޓަރު


Bomuge Hamalaagai Zahamvi Aanmunge Meehakah Gender'inn Ehee Vanee - Vaguthu\n2 ހަފްތާ ކުރިން ( ޖޫން 10, 2021 )\nހަމަލާ ދިން ސަރަހައްދު - ފޮޓޯ:މިހާރު\nރައްޔިތުންގެ މަޖިލިހުގެ ރައީސް މުހައްމަދު ނަޝީދަށް އަމާޒުކޮށް މެއި މަހުގެ ހަވަނަ ދުވަހުގެ ދިން ބޮމުގެ ހަމަލާގައި ޒަޚަމްވި އާންމުންގެ މީހާއަށް އެހީތެރިކަން ފޯރުކޮށްދިނުމުގެ އިންތިޒާމުތައް ހަމަޖައްސަމުން އަންނަ ކަމަށް ޖެންޑާ މިނިސްޓްރީން ވިދާޅުވެއްޖެއެވެ.\nނަޝީދު އަވަހާރަކޮށްލަން އަމާޒުކޮށް ދިން އެ ބޮމުގެ ހަމަލާގައި އާންމުންގެ ދެ މީހަކާއި ނަޝީދުގެ ހަށިފާރަވެރިންގެ ގޮތުގައި އޭރު ތިއްބެވި ތިން މީހަކަށް ވެސް ވަރަށް ބޮޑަށް އަނިޔާވިއެވެ.\nއެގޮތުން މި ހަމަލާގައި އަނިޔާވި ހދ. ވައިކަރަދޫ، އާދަމް އުމަރު 41، ގެ ފަޔަށް ލިބިފައިވާ ބޮޑެތި ޒަޚަމްތަކުގެ ފޮޓޯތަކެއް ދަނީ މީސްމީޑިއާގައި ދައުރުވަމުންނެވެ. އަދި އާންމުންގެ މީހަކަށް ވާތީ އެހީތެރިކަމެއް ނުދެވޭތޯ ސުވާލު އުފައްދައި ގިނަ ބަޔަކު ދަނީ ވެސް ކަންބޮޑުވުން ފާޅުކުރަމުންނެވެ.\nއާދަމް އުމަރާ ރައީސް ނަޝީދުގެ އާއިލާއިން ވެސް ބައްދަލު ކުރި ކަމަށް އެ އާއިލާއިން ވެސް ވަނީ ބުނެފައެވެ. ނަޝީދުގެ ކޮއްކޯފުޅު ނާޒިމް ސައްތާރު ވިދާޅުވި ގޮތުގައި އާއިލާއިން އެ މީހާގެ ހާލަތު ވަރަށް ގާތުން ބަލަމުންދާ ކަމަށެވެ.\nމި ކަމާ ގުޅިގެން ޖެންޑާ މިނިސްޓްރީން ކުރި ޓްވީޓްގައި ވިދާޅުވީ އެ މިނިސްޓްރީގެ މެންޑޭޓްގެ ދަށުން ފޯރުކޮށްދެވޭނެ އެހީގެ މައުލޫމާތުތައް އެ މީހާއާ ޚިއްސާ ކޮށްފައިވާ ކަމަށެވެ.\nނޭޝަނަލް ސޯޝަލް ޕްރޮޓެކްޝަން އެޖެންސީއާ ގުޅިގެން އެހީތެރިކަން ފޯރުކޮށްދިނުމުގެ އިންތިޒާމު ހަމަޖެއްސުމުގެ މަސައްކަތް ކުރެވެމުންދާ ކަމަށް ޖެންޑާ މިނިސްޓްރީގެ ޓްވީޓްގައިވެއެވެ.\nމީސް މީޑިއާގައި ދައުރުވަމުންދާ ފޮޓޯތަކުން ފެންނަ ގޮތުގައި އާދަމްގެ ފައިގެ ކުޑަވައި އިނގިއްޔާ ދިމާއިން ކަށިގަނޑު ބިނދިފައިވާ ކަން ފެނެއެވެ. އަދި ފައިތިލަ މަތީގައި ބޮޑު ފަރުގަނޑެއް ވެސް ލާފައިވެއެވެ.\nހަރުކަށި ފިކުރުގެ ބަޔަކު ރާވައިގެން ހިންގި ކަމަށް ބުނެވޭ މި ހަމަލާގެ މައްސަލާގައި މިހާތަނަށް ފަސް މީހަކު ހައްޔަރުކޮށްފައިވެއެވެ. މި ހަމަލާއަށް ރާއްޖޭގެ އެކި ކަންކޮޅުތަކުގައި ފުލުހުން ހިންގި އޮޕަރޭޝަންތަކުގައި ހަރުކަށި ފިކުރު ފަތުރާ ކަމުގެ ތުހުމަތު ކުރެވޭ ނުވަ ވަރަކަށް މީހުން ހައްޔަރުކޮށްފިއެވެ.\nޖޫން 10, 2021 16:10\nއާމުންގެ މީހާއެަކީ ދިވެހިރައްޔިތަކަށްނުވާތީބާ އެފަކީރަށް ފަރުވާ ނުލިބުނީ ކޮބާ އެނިކަމެތި ރައްޔިތުމީހާޣެ ޙައްޤު؟ ކެނެރީގޭ ނަޝީދު ވީމާ އޭޑީކޭއަށްގެންގޮސް އެތަނުގެ ހުރިހާ ޮކްޓަރުންނާ ނަރުހުން ހޭލާ ތިބެގެން އެންމެ މަތީފެންވަރުގެ ފަރުވާދީ ރަނގަޅިކުރީ ނިކަމެތި ރައްޔިތުމީހާވީމާ މިއަދާހަމައަށް އެކަށީގެންވާ ފަރުވާ ނުލިބި ޒަހަމްތަށް ފާރުވެ ފުރާނަ ނުރައްކަލަށްހުށަހެޅެން ދޫކޯށްލީ އެހާދިސާގަ އަނިޔާވި އެންމެނަށް އެކަށީގެންވާ ފަރުވާ ދިނުމަކީ ދައުލަތުގެ ޒިންމާއެއް އެކަމަކު ކެނެރީގޭނަޝީދު ފަހަތުން މުޅި ދައުލަތް ދުވަނީ ނިކަމެތިން އަތުން ޓެކްސް ނަގައިގެން ދައުލަތު ނަޝީދަށް ދޭ ފައިސާ މަދުވީމަތަ؟ ރައްޔިތުމީހާ ވާނެ އެއްޗެއްވާން ދޫކޮށްލީ ނިކަމެތި ރައްޔިތަކަށްވީމަތަ؟ ކޮބާ ޙައްޤުވާމިންވަރަކީ މީބާ؟ ކޮންމެކަމެއްވެސް ސޯސަލްމީޑިޔާ ކެކިގަތީމަ ދެން މި ދުއްވައިގަންނަނީ މީ މި ސަރުކާރުގެ ހާލަކީ ރައްޔިތުންނަށް ކިހާ އޯގާތެރިސަރުކާރެއްމީ މިވަރުގެ އޯގާތެރި ސަރުކާރެއް ދިވެހި ރައްޔިތުން ބޭނުމެއްނޫންދެނެއް


An'bimeehaa ge neyfathugai dhaiy elhi firihenaku hayyaru kohfi - AO News\nއަނބިމީހާގެ ނޭފަތުގައި ދަތް އެޅި ފިރިހެނަކު ފުލުހުންގެ ބެލުމުގެ ދަށަށް ގެންގޮސްފި އެވެ.\nފުލުހުން ބުނީ އދ. ފެންފުށީގައި ދެމަފިރިން ދެމެދުގައި ހިނގި ހަމަނުޖެހުމުގައި އަނބިމީހާ އަށް ފިރިމީހާ އަނިޔާކުރި މައްސަލައެއް އޭޕްރީލް 12 ވަނަ ދުވަހުގެ 00:45 ހާއިރު ފުލުހުންނަށް ހުށަހަޅާފައިވާ ކަމަށެވެ.\nމީގެ އިތުރުން ފުލުހުން ބުނީ އެ މައްސަލައިގައި މިހާތަނަށް ބެލި ބެލުމުން އެނގިފައިވާ ގޮތުގައި އެ ދެމަފިރިން ޒުވާބު ކުރަމުން ގޮސް ފިރިހެން މީހާ ވަނީ އަންހެން މީހާގެ ނޭފަތުގައި ދަތް އަޅާފައެވެ. އެގޮތުން ދަތް އަޅާފައި ހުރިކަމުގެ ނިޝާން ވެސް ފެންނަން ހުރި ކަމަށް ފުލުހުން ބުނެއެވެ.\nފުލުހުން ބުނީ އެ މައްސަލައާއި ގުޅިގެން ކޯޓު އަމުރެއްގެ ދަށުން އުމުރުން 30 އަހަރުގެ ދިވެހި ފިރިހެނަކު ހައްޔަރުކޮށްފައިވާ ކަމަށާއި، އޭނާގެ ބަންދަށް އދ. މާމިގިލި ކޯޓުން ފަސް ދުވަސް ޖަހައިދީފައިވާ ކަމަށެވެ.\nފުލުހުން ބުނީ މިހާރު އެ މައްސަލަ އިތުރަށް ތަޙުޤީޤު ކުރަމުން އަންނަ ކަމަށެވެ.\nހަމަނުޖެހުންއަންހެނުންމޯލްޑިވްސް ޕޮލިސް ސަރވިސްފުލުހުންގެވެށި އަނިޔާޕޮލިސް


ކުލީބަލީ ބައިކޮޅަށް ޖެހި ގޯލުން ނަޕޯލީ އަށް ހިތްދަތިކަން! | Jazeera\tކުލީބަލީ ބައިކޮޅަށް ޖެހި ގޯލުން ނަޕޯލީ އަށް ހިތްދަތިކަން! - Jazeera\nކުލީބަލީ ބައިކޮޅަށް ޖެހި ގޯލުން ނަޕޯލީ އަށް ހިތްދަތިކަން!\nމުޙައްމަދު ޤާސިމް September 1, 2019 45 views0\nއިޓާލިއަން ސެރިއޭގައި ރޭ ކުޅުނު މެޗުގައި ޔުވެންޓަސް އިން ތިން ލަނޑުގެ ލީޑެއް ނަގާފައި އޮއްވާ ނަޕޯލީ އިން ފަހަތުން އަރައި އެއްވަރުކުރިނަމަވެސް، މެޗުގެ އިތުރުވަގުތުގައި ކަލިދޫ ކުލީބަލީ އަތުން ބައިކޮޅަށް ވަން ގޯލުން އެ ޓީމަށް ހިތްދަތިކަމާ ކުރިމަތިލާންޖެހިއްޖެއެވެ. މި މެޗުން ޔުވެންޓަސް މޮޅުވީ 4-3 އިންނެވެ.\nރޭގެ ނަތީޖާއާއެކު، ލީގުގައި މިހާތަނަށް ކުޅުނު ދެ މެޗު ކާމިޔާބުކޮށް ހަ ޕޮއިންޓާއެކު އެއްވަނައިގައި ޔުވެންޓަސް އޮތްއިރު، ދެވަނައިގަައި އޮތީ ހަތަރު ޕޮއިންޓް ހަމަކޮށްފައިވާ ބޮލޯނިއާ އެވެ. ރޭގެ މެޗުން ބަލިވެ، ނަޕޯލީ ވަނީ ތާވަލްގެ އަށްވަނަ އަށް ވެއްޓިފައެވެ.\nޔުވެންޓަސްގެ ދަނޑުގައި ރޭ ކުޅުނު މި މެޗުގެ 16 ވަނަ މިނެޓުގައި އެ ޓީމަށް ލީޑްނަގައިދިނީ މެންޗެސްޓާ ސިޓީން ދާދިފަހުން އެ ޓީމަށް ބަދަލުވި ބްރެޒިލްގެ ފުލްބެކް ޑަނީލޯ އެވެ. އޭގެ ތިން މިނެޓުފަހުން، ކުރިން ނަޕޯލީގައި މޮޅު ކުޅުމެއް ދައްކާފައިވާ ފޯވާޑް ގޮންޒާލޯ ހިގުއައިން ކާމިޔާބުކުރި ރީތި ގޯލާއެކު ފުރަތަމަ ހާފު އެ ޓީމުން ނިންމާލީ 2-0 ގެ ލީޑެއްގައި އޮވެގެންނެވެ.\nއޭގެފަހުން، މެޗުގެ 62 ވަނަ މިނެޓުގައި ކްރިސްޓިއާނޯ ރޮނާލްޑޯ ވައްދާލި ލަނޑާއެކު ޔުވެންޓަސް އިން 3-0 ގެ ލީޑެއް ނަގައި، ހަމަޖެހިލިނަމަވެސް ނަޕޯލީ އިން ވަނީ ފުލުފުލުގައި ދެލަނޑުޖަހައި މެޗުގެ ނަތީޖާ 3-2 އަށް ބަދަލުކޮށްލާފައެވެ. އެ ޓީމުގެ ފުރަތަމަ ލަނޑު، މެޗުގެ 66 ވަނަ މިނެޓުގައި ކޮސްޓާސް މަނޮލަސް ކާމިޔާބުކުރިއިރު، އޭގެ ދެ މިނެޓުފަހުން ދެވަނަ ލަނޑުޖަހައިދިނީ މިފަހަރުގެ ޓްރާންސްފާ ބާޒާރުގައި އެ ޓީމާ ގުޅުނު ހާވިގް ލޮޒާނޯ އެވެ.\nނަޕޯލީ އިން އެއްވަރުކުރި ލަނޑު، މެޗު ނިމެން ނުވަ މިނެޓަށްވެފައިވަނިކޮށް ޖިއޮވާނީ ޑި ލޮރެންޒޯ ޖަހައިދިންނަމަވެސް، މެޗުގެ އިތުރުވަގުތުގައި ޔުވެންޓަސްގެ ޕައޮލޯ ޑިބާލާ ފޮނުވާލި ހިލޭޖެހުމަކުން ޕެނަލްޓީއޭރިޔާތެރެއަށް ހުރަސްވީ ބޯޅަ ނަޕޯލީގެ އިތުބާރު ޑިފެންޑަރު ކުލީބަލީ ދިފާއުކުރަން އުޅުމުގެ ތެރޭގައި ގޮސް ވަނީ ގޯލްގެތެރެއަށެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، އޭސީ މިލާން ވަނީ 1-0 ގެ ހަނި ނަތީޖާއަކުން ބްރެޝިއާ ބަލިކޮށްފައެވެ. މި މެޗުގައި އެ ޓީމުން ކާމިޔާބުކުރި ހަމައެކަނި ލަނޑުޖަހައިދިނީ ހަކާން ޗަހަނޮގްލޫ އެވެ.\nލީގުގައި ޔުވެންޓަސް އަށް ދެން އޮތީ އަންނަ ސެޕްޓެންބަރު މަހުގެ 15 ވަނަ ދުވަހު ރަށުން ބޭރުގައި ފިއޮރެންޓީނާއާ ދެކޮޅަށް ކުޅޭ މެޗެވެ.


އިންޑިއާގެ ގޯއެއާގެ ދަތުރުތައް ރާއްޖެއަށް ފަށަން ނިންމައިފި | Fuvahmulahcity\nއިންޑިއާގެ ގޯއެއާގެ ދަތުރުތައް ރާއްޖެއަށް ފަށަން ނިންމައިފި\n2 އަހަރު ކުރިން August 31, 2018 Mohamed Ninaaz0ޚިޔާލު\nއިންޑިއާގައި އެންމެ ބާރަށް ކުރިއަރަމުން އަންނަ ގޯއެއާގެ ދަތުރުތައް ދިވެހިރާއްޖެ އަށް ފަށަން އެއެއާލައިނުން ތައްޔާރުވަމުންދާ ކަމަށް މީޑިއާ ރިޕޯޓްތައް ބުނެފިއެވެ.\nއިންޑިއާ ގޯއެއާގެ ބައިނަލްއަޤުވާމީ ދަތުރުތައް އޮކްޓޯބަރ މަހު ރާއްޖޭގެ އިތުރުން ތައިލެންޑަށް ވެސް ފަށާނެއެވެ.\nރިޕޯޓްތައް ބުނާ ގޮތުގައި އޮކްޓޯބަރ 14 ވަނަ ދުވަހު އިންޑިއާގެ މުމްބާއީ އާއި ނިއުދިއްލީ އިން ރާއްޖެ އަށް ދަތުރުތައް ފެށުމަށް ގޯއެއާ އިން ވަނީ ނިންމާފައެވެ. މިދަތުރުތަކުގައި ވަރަށް އަވަހަށް ބެންގަލޫރުން ވެސް ރާއްޖެ އަށް ދަތުރު ކުރުމުގެ ފުރުސަތު ފަސެންޖަރުންނަށް ފަހިކޮށްދިނުމަށް ގޯއެއާ އިން ވަނީ ނިންމާފައެވެ.\nކުރިއަށް އޮތް ފަތުރުވެރިންގެ ސީޒަނާއި ދިމާކޮށް އިންޑިއާގެ ގޯއެއާގެ ދަތުރުތައް ރާއްޖެއަށް ފަށަން ނިންމާފައި ވާއިރު އިންޑިއާގެ ފަތުރުވެރިން ރާއްޖެ އަށް ޒިއާރަތް ކުރުން ވަނީ ފަހަކަށް އައިސް ވަރަށް ބޮޑަށް އިތުރުވެފައެވެ. ހާއްސަކޮށް ބޮލީވްޑްގެ މަޝްހޫރު ފަންނާނުންގެ އެންމެ މަގުބޫލް މަންޒިލަކަށް މިހާރު ވެފައި ވަނީ ރާއްޖެ އެވެ.\nރާއްޖެއަށް ދަތުރުތައް ފަށާ ގޯއެއާ އަކީ 2005 ވަނަ އަހަރު އުފެއްދި އެއާލައިނެކެވެ. އެއާލައިނުން މިހާރު ވެސް 23 މަންޒިލަކަށް ކޮންމެ ދުވަހަކު 140 އަށް ވުރެ ގިނަ ދަތުރު ކުރެއެވެ. އިންޑިއާގެ ވައިގެ ދަތުރުފަތުގެ 8.4 އިންސައްތަ ހިއްސާ ކުރަނީ ގޯއެއާއެވެ.\nގޯއެއާ އިން ވަނީ 2011 ވަނަ އަހަރު އެއާބަސް އޭ320 ގެ 72 ފްލައިޓަށް އޯޑަރު ކޮށްފައެވެ. އެއޯޑަރުގެ އަގު 4.7 ބިލިއަން އެމެރިކާ ޑޮލަރަށް އަރައެވެ. އެއޯޑަރުގެ ދަށުން ބައެއް ފްލައިޓްތައް މިހާރު ވަނީ ގޯއެއާ އަށް ޑެލިވަރީ ވެސް ކޮށްފައެވެ. އޭގެ އިތުރުން 2016 ވަނަ އަހަރު ގޯއެއާ އިން ވަނީ 7.7 ބިލިއަން ޑޮލަރުގެ އެއްބަސްވުމެއްގައި ވެސް އެއާބަސް އާއި އެކު ސޮއި ކޮށްފައެވެ. މިހާރު އެއާބަސް އިން ގޯއެއާ އަށް ޑެލިވަރީ ކޮށްދޭން ޖެހޭ ފްލައިޓްތަކުގެ އަދަދު ވަނީ 144 އަކަށް އަރާފައެވެ.\nއެހެންކަމުން ކުރިއަށް އޮތްތަނުގައި ދެކުނު އޭޝިއާ ސަރަހައްދުގެ އެންމެ ވަރުގަދަ އެއް އެއާލައިނަށް ގޯއެއާ ވެގެން ދާނެއެވެ.\n← ކޮލަމަފުށީގައި އިބޫ އާއި ދެކޮޅު ހަރަކާތެއް ނުހިންގަން ޕީޕީއެމް އިން ނިންމައިފި\nމިއަދު ދޫކޮށްލައިފިނަމަ ގައުމުގެ މުސްތަގްބަލާއި، މާދަމާގެ ޖީލުވެސް ގެއްލިދާނެ – ފައިސަލް →


Thunbulhi nethyma biteh nuvefatha? miothy hallu!\nމީހެއްގެ ތުނބުޅި ހުރި ފޮޓޯ އަކާއި ނެތް ފޮޓޯއެއް\nތުނބުޅި ނެތީމަ ބިޓެއް ނުވެފަތަ؟ މިއޮތީ ހައްލު!\n05 އޭޕްރީލް 2021 - 13:13:56\nރީތި ސްޓައިލަކަށް ތުނބުޅި ބެހެއްޓުމަކީ ކޮންމެ ޒުވާން ފިރިހެނަކުވެސް ވަރަށް ބޮޑަށް ސަމާލުކަން ދޭނެ ކަމެކެވެ. ނަމަވެސް ރީތި ސްޓައިލެއްގައި ތުނބުޅި ބެހެއްޓޭނީ ވެސް ތުނބުޅީގައި އިސްތަށި ހުރެގެންތާއެވެ.\nތުނބުޅި ނުފަޅުމަކީ ބައެއް ދިވެހި ޒުވާނުންގެ ވެސް ކަންބޮޑު ވުމަކަށް ވެފައި ވާއިރު، ތުނބުޅި ނެތުމުން މިފަދަ މީހުންނަކީ "ކުކުޅު ބިހެއް" ކަމަށް ބުނެ ޖޯކު ޖަހާލުމަކީ ރައްޓެހިންގެ އާދައެކެވެ.\nތުނބުޅީގައި އިސްތަށި ނެތުމުން ބިޓެއް ނުވެފައި ތިބި މީހުންވެސް ވަކި މަދެއް ނޫނެވެ. އެހެންކަމުން ބައެއް މީހުން ތުނބުޅި ފަޅުވަން ތަފާތު ގިނަ މަސައްކަތް ތަކެއްވެސް ކޮށްފައި އެބަހުއްޓެވެ.\nފިރިހެނުންގެ ތުނބުޅީގައި އިސްތަށި ނުފަޅަން ދިމާވާ މައިގަނޑު އެއް ސަބަބަކީ އާއިލީ ގޮތުން ވާރުތަ ވެފައިވާ ޖެނެޓިކަލް މައްސަލައެވެ. ޖެނެޓިކަލް މައްސަލައެއް ނެތް ކަމުގައި ވިޔަސް ޓެސްޓޮސްޓެރައުން ލެވެލް ދަށް ވެފައި ވާނަމަވެސް ތުނބުޅި ފެޅުމުގައި ލަސްތަކެއް ހުރެއެވެ.\nމިފަދަ މައްސަލަ ތަކާއި އެކުގައިވެސް ތުނބުޅި ފެޅުވޭނެ ތަފާތު ރެސިޕީތައް މިއަދު އެބަހުއްޓެވެ. ކޮސްމެޓިކްސް ފިހާރަ ތަކަށް ގޮސް ބޮޑު އަގުގައި ބިއާޑް އޮއިލް ގަނެގެން އެ ބޭނުން ކުރުމުގެ އިތުރުން ގޭތެރޭގައި އަމިއްލައަށް ތައްޔާރު ކޮށްލެވޭނެ ރެސިޕީ ތަކެއް ވެސް މިއަދު އެބަހުއްޓެވެ. މިފަދަ ރެސިޕީއެއް ތައްޔާރު ކޮސްލެވޭނެ ގޮތް ކިޔައިދޭނަމެވެ.\nފުރަތަމަ ކަމަކަށް ފިޔައެއް ހިމުންކޮށް ގާނާލާށެވެ. އަދި ތައްޓަކަށް އެ ފުރޭނުމަށް ފަހު ދެ ސަމްސާ ކާށިތެޔޮ އެއަށް އެއްކޮށްލާށެވެ. އެއަށް ފަހުގައި ވިޓަމިން އީ ކެޕްސިއުލް އެއް ކަނޑާލުމަށްފަހު އޭގެ ދިޔަ ކާށި ތެލާއި ފިޔާގެ ދިޔަ އާއި އެކޮށް ރަނގަޅަށް މިކްސް ކޮށްލާށެވެ.\nފުޅިއަކަށް އަޅާފައި ފްރިޖްގައި މި ރެސިޕީ ހަތް ދުވަސް ވަންދެން ބެހެއްޓޭނެއެވެ. ކޮންމެ ރެއަކު ނިދުމުގެ ކުރިންކަފަކޮޅަކުން ތުނބުޅިގައި މި ރެސިޕީ ހޭކުމަށްފަހު އެންމެ މަދުވެގެން ގަޑިއިރެއް ވަންދެން ބަހައްޓާށެވެ. އެރޭ އެއްކޮށް ބަހައްޓައިފި ނަމަ މީގެ ނަތީޖާ އަވަހަށް ފެނިގެންދާނެއެވެ.\nމި މަގުން ކަންތައް ކުރާތާ މާ ގިނަ ދުވަސްތަކެއް ނުވެ ތުނބުޅި ފަޅާފާނެއެވެ. އޭރުން ރައްޓެހިންގެ މަލާމާތާ ކުރިމަތި ލާކަށް ނުޖެހޭނެއެވެ. އަދި ތުނބުޅި ނެތިގެން ބިޓެއް ނުލިބިގެން އުޅޭކަށް ވެސް ނުޖެހޭނެއެވެ.


ކަމާލުއްދީންގެ ޕާޓީ އުފެއްދުމުގެ ހުއްދަ ދޭން ނިންމައިފި\nކަމާލުއްދީންގެ ޕާޓީ އުފެއްދުމުގެ ހުއްދަ ދޭން އީސީން ނިންމައިފި\n2 އޮގަސްޓު 2021 - 21:37 0\nއަބްދުﷲ ކަމާލުއްދީން: ގައުމީ އެއްބައިވަންތަކަމުގެ ޕާޓީގެ ނަމުގައި ޕާޓީއެއް އުފެއްދުމުގެ ހުއްދަ ދޭން އީސީން ވަނީ ނިންމާފައި - ފޮޓޯ: އަހުމަދު ޝުރާއު\nކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ގިނަ ދުވަސްތަކެއްވަންދެން ކެބިނެޓްގައި މަސައްކަތް ކުރެއްވި އަބްދުﷲ ކަމާލުއްދީން، އަމިއްލަ ސިޔާސީ ޕާޓީއެއް އުފެއްދެވުމުގެ ހުއްދަ ދޭން އިލެކްޝަންސް ކޮމިޝަން (އީސީ)އިން މިއަދު ނިންމައިފި އެވެ.\n"ގައުމީ އެއްބައިވަންތަކަމުގެ ޕާޓީ"ގެ ނަމުގައި ރަޖިސްޓްރީކުރަން ކަމާލުއްދީން އެންމެ ފުރަތަމަ ހުށަހެޅުއްވި ފޯމު ބާތިލުކުރީ ސިޔާސީ ޕާޓީއެއް އުފެއްދުމަށް އެދި ހުށަހަޅާ މީހެއްގެ ކިބައިގައި ހުންނަން ޖެހޭ ޝަރުތު ފުރިހަމަ ނުވާތީކަމަށް އީސީން ވަނީ ބުނެފަ އެވެ.\nއެއީ ފޯމު ހުށަހެޅުއްވިއިރު، އެމްއާރުއެމްގެ މެމްބަރުކަމުން ކަމާލުއްދީން ވަކިވެވަޑައިގެންފައިނުވާތީ ކަން އެނގިފައި ވެ އެވެ.\nނަމަވެސް، އެ ޝަރުތު ފުރިހަމަކޮށް އަލުން ފޯމު ހުށަހެޅުމުން، ޕާޓީ އުފެއްދުމުގެ ހުއްދަ އީސީން ދިނުމަށް ވަނީ ނިންމައިފަ އެވެ.\nއީސީގެ ނައިބު ރައީސް އިސްމާއިލް ހަބީބު މިރޭ ވިދާޅުވި ގޮތުގައި "ގައުމީ އެއްބައިވަންތަކަމުގެ ޕާޓީ" ގެ ނަމުގައި ސިޔާސީ ޕާޓީ އެއް އުފެއްދުމަށް މަސައްކަތް ކުރުމުގެ ހުއްދަ ކަމާލުއްދީނަށް ދޭން އެ ކޮމިޝަނުން މިއަދު ނިންމާފަ އެވެ.\nކުރިން ރައްޔިތުންގެ މަޖިލީހުގެ މެންބަރުކަން ވެސް ކުރެއްވި ކަމާލުއްދީން ވަރަށް ފަހަކަށް ޖެހެންދެން ވެސް ހުންނެވީ މައުމޫންގެ އެމްއާރްއެމްގަ އެވެ. އެ ޕާޓީން ވަކިވެވަޑައިގަތީ ގައުމުގައި ހައްލުކުރަން ޖެހޭ ގިނަ ކަންތައްތަކެއް އެބަހުރި ކަމަށް ވިދާޅުވެ، އެ ޕާޓީން ތެރޭން އެކަން ހާސިލުވާނެ ކަމަށް ނުފެންނާތީ އެވެ.\nއެމްއާރްއެމްއިން ވަކިވެވަޑައިގެންނެވުމުން، ކަމާލުއްދީންގެ ހިދުމަތަށް މައުމޫން ޝުކުރުއަދާކުރެއްވި އެވެ. އެމްއާރްއެމްގެ ސްލޮޓެއްގައި އެންމެފަހުން ބޭއްވި މަޖިލިސް އިންތިހާބުގައި ފޮނަދޫ ދާއިރާއަށް ވާދަކުރެއްވި ނަމަވެސް، ކާމިޔާބެއް ނުވި އެވެ.\nމައުމޫންގެ ވެރިކަން ނިމުމުން، ކަމާލުއްދީން ގުޅިވަޑައިގެންނެވީ ޖުމްހޫރީ ޕާޓީއާ އެވެ. އެ ޕާޓީގެ ނައިބު ލީޑަރެއްގެ ގޮތުގައި ގިނަ ދުވަސްތަކެއްވަންދެން މަސައްކަތް ކުރެއްވި އެވެ. އެ ޕާޓީން ކަމާލުއްދީން ވަކިވެވަޑައިގެންނެވީ ނައިބު ލީޑަރު މަގާމުގެ އިތުރު ދައުރަކަށް ކުރިމަތިލައްވައި، ލިބުނު ނާކާމިޔާބީއާއެކު އެވެ.\nކަމާލުއްދީން އާ ސިޔާސީ ޕާޓީއެއް އުފައްދަވަން މަސައްކަތް ފެއްޓެވިއިރު، ދަނގެތީ ދާއިރާގެ މެންބަރު މުހައްމަދު ނާޒިމް އިސްވެ ހުންނަވައި އާ ސިޔާސީ ޕާޓީއެއް އުފެއްދެވުމުގެ މަސައްކަތް ވެސް ވަނީ ފައްޓަވާފަ އެވެ.\nއާ ދެ ޕާޓީ އުފެއްދުމުގެ މަސައްކަތް ކުރަމުން އަންނައިރު ޕާޓީތައް އުފެއްދުމަށް އިލެކްޝަން ކޮމިޝަނުން މިފަހުން ވަނީ ކޮވިޑާ ގުޅިގެން ލުޔެއް ދީފަ އެވެ.\nއެގޮތުން ސިޔާސީ ޕާޓީއެއް އުފައްދަން ހުއްދަދޭތާ 90 ދުވަހުގެ ތެރޭ 3000 މެންބަރުން ހަމަކޮށް އިލެކްޝަން ކޮމިޝަނަށް ހުށަހަޅަން ޖެހެ އެވެ.\nނަމަވެސް، މިހާރު ކޮމިޝަނުން ވަނީ އެ މުއްދަތު ސަސްޕެންޑްކޮށް، ސިއްހީ ކުއްލި ނުރައްކަލުގެ ހާލަތު އިއުލާންކޮށްފައި އޮންނައިރު މުއްދަތު ނުގުނާ ގޮތަށް ނިންމާފަ އެވެ.\n"ކަރިޝްމާ ޕާޓީ" އަށް ހުއްދައެއް ނުދިން، މައްސަލައަކީ ނަން!\n5,000 ސޮއިއާއެކު އެމްއެންޕީ ރެޖިސްޓްރީ ކުރަން ހުށަހަޅައިފި


Raajje hulhuvaalaa dhuvas raees miadhu iulaan kurahvanee\nރާއްޖެ ހުޅުވާލާ ދުވަސް ރައީސް މިއަދު އިއުލާން ކުރައްވަނީ\nރައީސް އިބްރާހިމް މުހައްމަދު ސޯލިހް؛ ގައުމާ މުހާތަބު ކުރައްވާ ޓޫރިޒަމަށް ރާއްޖެ ހުޅުވާލާ ދުވަސް އިއުލާން ކުރައްވާނެ ކަމަށް ޓޫރިޒަމް މިނިސްޓަރު ވިދާޅުވި -- ފޮޓޯ: ރައީސް އޮފީސް\nރާއްޖޭގެ ޓޫރިޒަމް އަލުން ފަށަން ހަމަޖެހިފައިވާ ތާރީހު ރައީސް އިބްރާހިމް މުހައްމަދު ސޯލިހު މިއަދު އިއުލާން ކުރައްވާނެ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nޓޫރިޒަމް މިނިސްޓަރު މިހެން ވިދާޅުވީ ރައްޔިތުންގެ މަޖިލީހުގެ ކޮމިޓީއެއްގައި މިއަދު އެވެ. ކޮވިޑް-19 ބަލި ފެތުރުން ހުއްޓުވަން ބޯޑަރު ބަންދުކޮށްފައި ބޭއްވުމަށް ފަހު، އަލުން ހުޅުވާލުމަށް ސަަރުކާރުން ދަނީ ތައްޔާރުވަމުންނެވެ. ސަަރުކާރުން ކުރިން ނިންމާފައި އޮތް ގޮތުން، ޓޫރިޒަމް ހުޅުވާނީ އަންނަ މަހެވެ. ނަމަވެސް ސީދާ ތާރީހެއް އިއުލާނެއް ނުކުރެ އެވެ.\nރައްޔިތުންގެ މަޖިލީހުގެ ޕެޓިޝަން ކޮމިޓީން މިއަދު ކުރިއަށް ގެންދިޔަ ބައްދަލުވުމުގައި މިނިސްޓަރު އަލީ ވަހީދު ވިދާޅުވީ، ޓޫރިޒަމް އަލުން ހުޅުވައިލުމަށް ވާންޖެހޭ ހުރިހާ ތައްޔާރީތަކެއް ވަނީ ނިމިފައި ކަަމަށެވެ. އެގޮތުން، އެޗްޕީއޭގެ އިރުޝާދުތަކަށް ޓޫރިޒަމް މިނިސްޓްރީން ވާންޖެހޭ ތައްޔާރީތައް ވެސް ހިމެނެ އެވެ. އަދި، ވިދާޅުވީ މިއަދުގެ ވަަގުތެއްގައި ރައީސް ގައުމާ މުހާތަބު ކުރައްވާ ފަތުރުވެރިކަން އަލުން ހުޅުވާލާނެ ތާރީހެއް އިއުލާން ކުރައްވާނެ ކަމަށް މިނިސްޓަރަށް ބެލެވޭ ކަމަށެވެ.\n"މިއަދުގެ ވަގުތެއްގައި ރައީސުލްޖުމްހޫރިއްޔާ ގައުމާ މުހާތަބުކުރައްވައި މިކަމަށް އަލި އަޅުވައިލައްވާނެ. މި ދެންނެވީ ރާއްޖޭގެ ފަތުރުވެރިކަން އަލުން ހުޅުވައިލާނެ ތާރީޚެއް އިއުލާނު ކުރައްވާނެ ކަމަށް މި ބެލެވެނީ.." ޓޫރިޒަމް މިނިސްޓަރު ވިދާޅުވި އެވެ.\nއިތުރަށް ފާހަގަ ކުރެއްވީ، ރާއްޖޭގެ ފަތުރުވެރިކަމުގެ ތާރީހުގައިވެސް މިފަދަ ގެއްލުމެއް ލިބިިފައި ނުވާއިރު މިއީ ތަފާތު ފަހަރެއް ކަމަށެވެ. ޓޫރިޒަމަށް މީގެ ކުރިން އެންމެ ބޮޑެތި ގެއްލުންތައް ލިބުނު ކަމަށް ރެކޯޑްތަކުން ފެންނަން އޮތީ 26 ޑިސެމްބަރު 2004 ގެ ސުނާމީ ކާރިސާ އާއި 2009 ގައި މުޅި ދުނިޔެ އަށް ކުރިމަތިވި ފައިނޭންޝަލް ކްރައިސިސްގަ އެވެ. ނަމަވެސް، އެ ކާރިސާތަކަށްފަހު ވެސް އަވަހަށް ހާލަތު ރަނގަޅުވި ކަމަށް މިނިސްޓަރު ވިދާޅުވި އެވެ.\nރާއްޖޭގެ ބޯޑަރު ދެ މަހެއްހާ ދުވަހަށްފަހު ހުޅުވާލަން މަސައްކަތް ކުރަމުންދާއިރު، ބޭރުން އަންނަ ޓޫރިސްޓުނަށް ހިދުމަތް ދޭން ތައްޔާރަށް އޮތް ކަމަށް މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ވެސް އިއްޔެ ވަނީ ބުނެފަ އެވެ.\nސަރުކާރުން ބުނެފައިވާ ގޮތުގައި ޖުލައި މަހު ޓޫރިޒަމް ހުޅުވާލައި މި އަހަރު 980،000 ޓޫރިސްޓުން ގެނެވޭނެ އެވެ. ނަމަވެސް ޓޫރިޒަމް ސިނާއަތުގައި މަސައްކަތް ކުރާ މީހުންގެ އަންދާޒާއަކީ 600،000 އާއި 700،000 ދެމެދުގެ އަދަދެކެވެ. އެއީ ނޮވެމްބަރުން ފެށިގެން ޓޫރިސްޓުން އަންނަން ފަށައި އިތުރު 200،000 އެއްހާ މީހުން މި އަހަރުގެ ބާކީ އޮތް ދުވަސްތަކުގައި ގެނައުމެވެ.\nރައީސް އިބްރާހިމް މުހައްމަދު ސޯލިހު ޓޫރިޒަމް\nޓޫރިޒަމްގެ އާ މާސްޓާ ފްލޭނެއް އިފްތިތާހު ކޮށްފި\nޓުއާ އޮޕަރޭޓަރުން ތަމްރީނު ކެމްޕޭން ފަށައިފި


India Ge Haalathu: Kuda Aailaa Eh Oxygen Ah Beynunve Maayoos Kameh Gai! - Vaguthu\nއިންޑިއާގެ ހާލަތު: ކުޑަ އާއިލާއެއް އޮކްސިޖަނަށް ބޭނުންވެ މާޔޫސްކަމެއްގައި!\nއިންޑިއާއަށް އައިސްފައިވާ ކޮވިޑް-19 ގެ ދެވަނަ ރާޅަކީ ދުވަހަކު ވެސް އެގައުމުގެ ރައްޔިތުންގެ ހަނދާނުން ފިލައިގެން ނުދާނޭ ވަރުގެ "ބިރުވެރި" ރާޅެކެވެ. މި ރާޅުގައި އެގައުމުގެ އެތައް މިލިއަން ބަޔަކު ޖެހިފައިވާއިރު ބަލީގެ ޝިކާރައަކަށްވެ އެތައް ބައެއްގެ ފުރާނަ ވަނީ މިދުނިޔެއާއި ވަކިވެގެން ގޮސްފައެވެ.\nސަރުކާރުގެ ދޯހަޅި ސިޔާސަތްތަކާއި ޤައުމުގެ ސިއްހީ ހާލަތު އޮތް ގޮތުން މަރު އިރުތުވުން އިންތިހާއަށް ވަނީ އިތުރުވެފައެވެ. އެތައް އާއިލާތަކެއް ބިރެއްގެ މަތީ ތިބޭއިރު، ޔެޝޫދަސްގެ އާއިލާ ވެސް މިވަނީ ބަލިން އަރައިނުގަނެވި ބިރެއްގެ ތެރެއަށް ވެއްޓިފައެވެ.\nއިންޑިއާގެ ރައްޔިތެއް ކަމަށްވާ ޔެޝޫދަސް އާއި އޭނާގެ އާއިލާ ކޮވިޑުގެ ނުރައްކަލުގައި ޖެހި ދަތިހާލުގައި އުޅޭތާ މިހާރު ދުވަސްތަކެއް ވެއްޖެއެވެ. ބަލި ބައްޕަ އަކާއި މަންމައެއް ބަލަމުން ދާއިރު އަޅާނޭ އިތުރު މީހެއް އޭނާގެ ނެތެވެ. ދިއްލީގެ އަވަށަކަށް ނިސްބަތްވާ މި އާއިލާގެ ތިން މީހުންނަށް ވަނީ ކޮވިޑް ޖެހިފައެވެ. ބަލިވެ، ނޭވާލާން އުނދަގޫވެ، ހޮޑުލެވި ބޮލުގައި ރިއްސާތާ ދެ ހަފްތާ ވެފައިވާކަމަށް ޔެޝޫދަސް ބުނެއެވެ.\n27 އަހަރުގެ ޔެޝޫދަސް ބުނީ ކައިރި ސަރަހައްދުތަކުގައި ތިބި ހުރިހާ ހޮސްޕިޓަލެއް ބަލި މީހުންނާއިގެން ފުރިފައިވާ ކަމަށާއި ހޮސްޕިޓަލްތަކުގެ ވަށައިގެން ބަލިމީހުން ބޮޑެތި ސަފުތައް ހަދާލައިގެން ތިބޭތާ ދުވަސްތަކެއް ވެފައިވާ ކަމަށެވެ. ބަލިވެ އުޅޭއިރު ޑޮކްޓަރަކަށް ނުދެއްކި އުޅޭތާވެސް ދުވަސްވެފައިވާކަމަށް އޭނާ ބުންޏެވެ.\nއޭނާ ބުނީ އޭނާގެ ގައިގައި ކޮވިޑުގެ އަލާމަތްތައް ހުރިކަން އެނގުނު ހިސާބުން އާއިލާ ރައްކާތެރި ކުރަން މަސައްކަތް ކުރިކަމަށެވެ. ނަމަވެސް ބަލި ބައްޕަ އާއި މަންމަ އަށް ކާންދޭނޭ އިތުރު މީހެއް ނެތުމުން އެކަން ކުރަން އާއިލާ ކައިރީގައި ހުންނަން އޭނާ އަށް މަޖުބޫރުވިއެވެ. ކުޑަކުޑަ އެ އާއިލާ އުޅެމުން ދިޔައީ ކުޑަ ކޮޓަރިއެއްގައިއެވެ. ވައިބޭރުކުރާނޭ ރަނގަޅު ނިޒާމެއް ވެސް ނެތް އިރު އެއީ އެންމެ ރައްކާތެރިގޮތް ނޫންކަން ވެސް އޭނާ އަށް އެނގެއެވެ.\nޔެޝޫދަސްގެ ބައްޕަގެ ބަލިހާލަތު ހުރި ގޮތުން އޭނާ އޮންނަން ޖެހެނީ އަބަދު ވެސް އޮކްސިޖަނާއި ގުޅާފައެވެ. އޮކްސިޖަނަކީ އިންޑިޔާގައި މިހާރު ލިބުން އެހާ ދަތި އެއްޗަކަށްވާއިރު ބައްޕަ ބޭނުންކުރާ އޮކްސިޖަން ފުޅިވެސް ހުސްވާން ކައިރިވެފައިވާކަން އޭނާ ހާމަކުރިއެވެ.\nއަޖިން ޔެޝޫދަސްގެ މަންމަ ވަނީ މީގެ އަހަރުތަކެއް ކުރިން ވަޒީފާއިން ވަކިވެފައެވެ. އާއިލާ މިހާރު އުޅެމުންދަނީ ޔެޝޫދަސް އަށް ލިބޭ ކުޑަ މުސާރަކޮޅަށް ބަރޯސާ ވެގެންނެވެ. އޭނާގެ ބައްޕަ އަކީ ކެންސަރުބަލީގައި އެނދުމަތި ކުރެވިފައިވާ މީހެކެވެ. ބަލިހާލަތު ހުރިގޮތުން ބައްޕައަކަށް ހިނގައިބިގައި ނޫޅެވޭއިރު ބައްޕަގެ ހުރިހާކަމެއް ވެސް ކުރަނީ ޔެޝޫދަސް އާއި އޭނާގެ މަންމަ އެވެ.\nޔެޝޫދަސްގެ ބައްޕަ ބޭނުން ކުރަން މަޖުބޫރުވެފައިވާ އޮކްސިޖަން ފުޅި 2،300 ރުފިޔާއަށް ލިބޭއިރު އޮކްސިޖަން ފުޅިއެއް ގަތުމުގެ ތަނަވަސްކަމެއް ވެސް އެ އާއިލާ އަކަށް ނެތެވެ. އެފަދަ ކަމެއް ކުރަން ޖެހެނީ ތިމާގެ މީހުންނާއި ރައްޓެހިންގެ ފަރާތުން ލިބޭ އެއްޗަކުންނެވެ. ބައްޕައަށް ފަރުވާ ކުރުމަށް ހޮސްޕިޓަލުން ޖާގަ ހޯދުމަށް ކިޔުގައި ބައިވެރިވެ ކިޔު ދޫކޮށް ގެއަށް އަންނަން ޖެހެނީ ބައްޕަގެ ފުރާނެ ނެތިދާނެ ކަމަށް އަބަދުވެސް ހިތަށް އަރާތީ ހިތް ނުތަނަވަސްވެގެން ކަމަށް ޔެޝޫދަސް ބުނެއެވެ.\nއިންޑިއާ ސަރުކާރު ފެއިލްވެފައިވާކަމަށް ޔެޝޫދަސް ބުނާއިރު އޭނާ ބުނީ އޭނާގެ ބައްޕަ މަރުވެއްޖެ ނަމަ އެކަމުގެ ޒިންމާ ވެސް ނަގަން ޖެހޭނީ ސަރުކާރުން ކަމަށެވެ. އެއީ ސިއްހީ ނިޒާމު ފެއިލްވެފައިވުމާއި އެންމެންނަށް ފަރުވާ ހޯދައި ނުދެވޭތީ ކަމަށެވެ. ސަރުކާރަށް ހުރިހާ ޓެކުހެއް ދައްކައި ރައްޔިތުން ސަރުކާރަށް ދައްކަންޖެހޭ ހުރިހާ އެއްޗެއް ދައްކާއިރު، ސަރުކާރުން ރައްޔިތުންނަށް ހޯދައިދޭންޖެހޭ އަސާސީ ހައްގުތައް ހޯދައިދިނުމުގައި ފެއިލްވެފައިވާކަމަށް އޭނާ ވަނީ ބުނެފައެވެ.


Yameen rasheed ge bolaai karaai meygai bodethi zaham thah huri: Doctor | Mihaaru\nޔާމީން ރަޝީދަށް ހާއްސަކޮށް ނެރެފައިވާ ފޮތެއްގައި އޭނާ ފޮޓޯ: އޭނާގެ ހަށިގަނޑުގައި ބޮޑެތި ޒަހަމްތަކެއް ހުރި ކަމަށް ޑޮކްޓަރު މިއަދު ވަނީ ހެކިބަސް ދީފައި -- ފޮޓޯ/މިހާރު\nޔާމީން ރަޝީދުގެ ބޮލާއި ކަރާއި މޭގައި ބޮޑެތި ޒަހަމްތަކެއް ހުރި: ޑޮކްޓަރު\n13 ނޮވެމްބަރ 2019 - 16:577comments\nމަރާލާފައިވާ ބްލޮގަރު ޔާމީން ރަޝީދުގެ ބޮލާއި ކަރާއި މޭގައި ބޮޑެތި ޒަހަމްތަކެއް ހުރި ކަމަށް އޭނާ ބެއްލެވި ޑޮކްޓަރު ކްރިމިނަލް ކޯޓުގައި މިއަދު ހެކިބަސް ދީފި އެވެ.\nއޭޕްރީލް، 2017 ގައި ޔާމީން، ދިރިއުޅުނު ގޭގެ ސިޑި ގޮޅި ތެރޭގައި ތޫނު އެއްޗެހިން ހަމަލާދީ އަނިޔާވެރި ގޮތަށް އޭނާ މަރާލި މައްސަލާގައި ދައުލަތުން ދައުވާކުރަނީ ހ. އަންނާރުމާގޭ އިސްމާއިލް ހައިޝަމް ރަޝީދާއި މ. އިރަސްމިކުގޭ އަހުމަދު ޒިހާން އިސްމާއިލާއި ގދ. ގައްދޫ ސިންދުބާދުގޭ މުހައްމަދު ދިފްރާނާއި މ. ކުދެހިގޭ ހަސަން ޝިފާޒްގެ އިތުރުން މ. ތާއިފް އިސްމާއިލް ރަޝީދު އަދި މ. ކޮޅުފުށީ އީސްޓް، ހުސައިން ޒިޔާދުގެ މައްޗަށެވެ.\nއެ މީހުންގެ މައްޗަށް ކުރަނީ ތޫނު އެއްޗެއް ބޭނުން ކޮށްގެން ގަސްދުގައި މީހަކު މެރުމުގެ ދައުވާ އެވެ.\nއެ މައްސަލައިގައި މިއަދު ބޭއްވި އަޑުއެހުމުގައި ހެކިބަސް ދިނީ ޔާމީން ހޮސްޕިޓަލަށް ގެންދިއުމުން އެންމެ ފުރަތަމަ އޭނާ ބެއްލެވި ޑޮކްޓަރެވެ. އޭނާ ބުނިގޮތުގައި، ޔާމީން ހޮސްޕިޓަލަށް ގެންދިޔައިރު ވެސް އެއްވެސް ވިންދެއް ނެތެވެ. އެފަދަ ހާލަތެއްގައި ޑޮކްޓަރުން އަމަލުކުރަން އޮންނަ އުސޫލުތަކުގެ ތެރެއިން ދޭންޖެހޭ ފަރުވާ ޔާމީނަށް ދިނުމުން ވެސް އޭނާ ދިރިހުރި ކަމުގެ ނިޝާނެއް ނުފެނުނު ކަމަށް ޑޮކްޓަރުން ބުންޏެވެ.\nއޭނާ ބުނީ، ޔާމީންގެ ބޮލާއި ކަރާއި މޭގައި ބޮޑެތި ޒަހަމްތަކެއް ހުރި ކަމަށެވެ. އެންމެ ބޮޑު ޒަހަމެއް ހުރީ ކަރުގައި ކަމަށާއި އޭގެ ސަބަބުން ކަރުގެ މައި ނާރުތަކަށް ވެސް ގެއްލުން ވެފައިވާ ކަމަށް އެ ޑޮކްޓަރު ބުންޏެވެ. މޭމަތީގައި ވެސް ވަރަށް ފުން ޒަހަމެއް ހުރުމުގެ އިތުރުން ބަނޑުގައި ވެސް އެކި ފުންމިނުގެ ގިނަ ޒަހަމްތަކެއް ހުރި ކަމަށާއި އަދި އަތުގައި ވެސް ޒަހަމްތަކެއް ހުރި ޑޮކްޓަރު ބުންޏެވެ. އެ ޒަހަމްތައް ހުރި ގޮތުން އެއީ ތޫނު އެއްޗަކުން ދީފައިވާ އަނިޔާތަކެއް ކަމަށް ބެލެވޭ ކަމަށް ވެސް އޭނާ ބުންޏެވެ.\nއެ އަނިޔާތަކަކީ މީހަކު މެރުމުގެ ގޮތުން ދީފައިވާ އަނިޔާތަކެއް ކަމަށް ބެލެވޭތޯ ދައުލަތުން ސުވާލު ކުރުމުން އޭނާ ބުނިގޮތުގައި އެއީ މެރުމުގެ ގޮތުން ދީފައިވާ އަނިޔާތަކެއް ކަން ބުނާކަށް ނޭނގެ އެވެ. އެކަމަކު އެ އަނިޔާތަކަކީ އޭގެ ނަތީޖާއެއްގެ ގޮތުން މީހަކު މަރުވެދާނެ އަނިޔާތަކެއް ކަމަށް އެ ޑޮކްޓަރު ބުންޏެވެ.\nމީގެ އިތުރުން އެ ޑޮކްޓަރު ވަނީ ދައުވާ ލިބޭ ހައިޝަމްއާ ބެހޭގޮތުން ފ. އަތޮޅު ހޮސްޕިޓަލުން ތައްޔާރުކުރި ރިޕޯޓަކާ ބެހޭގޮތުން ވެސް އެކްސްޕާޓެއްގެ ގޮތުން މިއަދު ހެކިބަސް ދީފަ އެވެ. އެ ރިޕޯޓުގައި ހައިޝަމްގެ އަތުގައި އަނިޔާތަކެއް އޭނާ ބެލި ޑޮކްޓަރު ހުރި ކަމަށް ބުނެފައިވާ ކަމަށާއި އެއީ ނިޔަފަތި އެޅުމުން ލިބޭ ފަދަ އަނިޔާތަކެއް ކަމަށް ރިޕޯޓުގައި ފާހަގަ ކޮށްފައިވާ ކަމަށް އެ ޑޮކްޓަރުން ބުންޏެވެ.\nހެކިންނަށް ހަމަލާދިނުމުގެ ތުހުމަތު ދައުވާ ލިބޭ މީހުންނަކަށް ނުކުރޭ\nއެ މައްސަލާގައި ދައުލަތުން ހުށަހެޅި ބައެއް ހެކިވެރިންނަށް އަނިޔާދީ އަދި އެ މީހުންގެ މުދަލަށް ގެއްލުން ދީފައިވާ ކަމަށް ދައުލަތުން ބުނެފައިވާތީ، އެކަމާ ބެހޭ ލިޔުންތައް ދައުލަތުން ވަނީ ކޯޓަށް ހުށަހަޅައިފަ އެވެ.\nދައުވާ ލިބޭ އިސްމާއިލް ރަޝީދުގެ ވަކީލް މައުމޫން ހަމީދު ވިދާޅުވީ ހެކިންނަށް ބިރު ދެއްކީ ކޮން ބައެއް ކަން ދައުލަތުން އަދިވެސް ހާމަ ނުކުރާ ކަމަށާއި ވަކި މީހަކަށް އަމާޒު ކުރުމެއް ނެތި ދައުލަތުން އެ ވާހަކަ ދެއްކުމުން އެ ހުރިހާ ތުހުމަތެއް އަމާޒުވަނީ ދައުވާލިބޭ މީހުންނަށް ކަމަށެވެ.\nއެ މައްސަލަ ބައްލަވާ ގާޒީ އަލީ ރަޝީދު ހުސައިން ވިދާޅުވީ، ހެކިންނަށް ދިން ހަމަލާތަކުގެ މައުލޫމާތު ދައުލަތުން ކޯޓަށް ފޮނުވާފައިވާ ކަމަށާއި އޭގެ ތުހުމަތު ދައުވާ ލިބޭ އެއްވެސް މީހަކަށް އަމާޒު ކޮށްފައި ނެތް ކަމަށެވެ. އެކަމަކު ސިއްރު ހެކިވެރިންގެ މައުލޫމާތު ހާމަވެދާނެތީ އެ ލިޔުންތައް ދައުވާ ލިބޭ މީހުންނާ ހިއްސާ ނުކުރެވޭނެ ކަމަށް ގާޒީ ވިދާޅުވި އެވެ.\nދައުލަތުން ބުނީ ސިއްރު ހެކިވެެރިންގެ ގޮތުގައި ބާކީ ތިބި ތިން މީހުން މިއަދު ވެސް ހާޒިރު ކުރެވޭތޯ މަސައްކަތް ކުރި ކަމަށެވެ. އެކަމަކު، އެ މީހުން އެކަމަށް ދެކޮޅު ހަދާތީ ހާޒިރު ނުކުރެވުނީ ކަމަށް ދައުލަތުން ބުންޏެވެ. އަދި ދެން އޮންނަ އަޑުއެހުމެއްގައި އެ ހެކިންގެ ހެކިބަސް ނެގުމާ މެދު ގޮތެއް ނިންމާނެ ކަމަށް ދައުލަތުން ބުންޏެވެ.\nގާޒީ އަލީ ރަޝީދުގެ ގޭގެ ދޮރަށް ދާދިފަހުން ކޯރާޑިއަކުން ހަމަލާދީފައިވާތީ މިއަދުގެ އަޑުއެހުން ކުރިއަށް ގެންދިއުން ރަނގަޅު ނޫން ކަމަށް ބައެއް ދިފާއީ ވަކީލުން މިއަދުގެ އަޑުއެހުމުގައި ވިދާޅުވި އެވެ. ސަބަބަކީ އެފަދަ ކަމެއް މެދުވެރިވެފައި ވަނިކޮށް ގާޒީ އެ އަޑުއެހުން ކުރިއަށް ގެންދަން ނަފްސާނީ ގޮތުން އެކަށީގެންވާ ހާލަތެއްގައި ހުންނަވާފާނެ ކަމަށް ގަބޫލު ނުކުރެވިދާނެ ސަބަބުތަކެއް ހުރެދާނެތީ ކަމަށް ވަކީލުން ވިދާޅުވި އެވެ.\nރައްދުގައި ދައުލަތުން ބުނީ އެ ހަމަލާއަކީ ޔާމީން ރަޝީދުގެ މަރުގެ މައްސަލައާ ގުޅުން ހުރި ކަމެއް ކަމަށް ނުބެލެވޭ ކަމަށެވެ.\nއެކަމާ ގުޅިގެން ގާޒީ ވިދާޅުވީ އެ މައްސަލަ އަކީ ފުލުހުން ބަލަމުންދާ މައްސަލައެއް ކަމަށާއި އެކަމާ މެދު ވަކި އެއްޗެއް މިހާރު ވިދާޅުވާން ބޭނުންފުޅު ނުވާ ކަމަށެވެ.\nއެ މައްސަލާގެ އިތުރު އަޑުއެހުމެއް އަންނަ ހަފުތާގައި ވެސް އޮންނާނެ ކަން މިއަދުގެ އަޑުއެހުމުގައި ގާޒީ އިއުލާން ކުރެއްވި އެވެ.


Faruvaa dhemun dhiya gaidhee aku maruvejje | Mihaaru\nފަރުވާދެމުން ދިޔަ ގައިދީއަކު މަރުވެއްޖެ\nމާފުށީ ޖަލު: ހުކުމް ތަންފީޒު ކުރަމުންދިޔަ ގައިދީއެއްގެ ހާލު ސީރިއަސްވެގެން މާލެ ގެނެސް ފަރުވާ ދެމުން ދަނިކޮށް ވަނީ ނިޔާވެފައި -- ފޮޓޯ: ކެވިންޓިއޯ.ބްލޮގްސްޕޮޓް.ކޮމް\n08 ޖުލައި 2018 - 23:41\nއެނގިފައިވާ ގޮތުގައި އޭޑީކޭގައި ފަރުވާދެމުން އަންނަނިކޮށް، މަރުވީ ގދ. ތިނަދޫ ސިލްވާ، ހަމްޒަތު އަހުމަދެވެ. އެކަމަކު އޭނާއަށް ދިމާވީ ސިއްހީ ކޮން މައްސަލައެއް ކަމެއް ރަސްމީ އިދާރާއަކުން އަދި ސާފެއް ނުވެ އެވެ.\nކަރެކްޝަނަލް ސާވިސް އިން ބުނިީ މިދިޔަ ބުދަ ދުވަހުން ފެށިގެން މާލޭގައި ފަރުވާ ދެމުން ދަނިކޮށް ގައިދީއަކު މިރޭ މަރުވެފައިވާ ކަމަށެވެ. އިތުރު އެއްވެސް ތަފްސީލެއް ނުދެ އެވެ.\nއެކަމަކު، ޝޯޝަލްމީޑިއާގައި ބައެއް މީހުން ލިއެފައިވާ ގޮތުގައި، އޭޑީކޭގެ އައިސީޔޫގައި ހަމްޒަތު އަށް ފަރުވާ ދެމުން އައީ، ސްޓްރޯކެއް ޖެހިގެންނެވެ. ފަރުވާ އަށް އައިޖީއެމްއެޗަށް މިދިޔަ ބުދަދުވަހު ހަމްޒަތު ގެނައީ އޭނާ އަށް ސްޓްރޯކް ޖެހުނުތާ ގާތްގަނޑަކަށް ފަސް ގަޑިއިރު ފަހުން ކަމަށް ތުހުމަތުކޮށްފައިވެ އެވެ. އޭނާ އޭޑީކޭ އަށް ބަދަލުކުރީ، އާއިލާ އިން ބޭނުންވެގެން ކަމަށް ވެ އެވެ.\nހަމްޒަތުގެ ފަރުވާ އަށް އިހުމާލުވެފައިވާ ކަމަށް ކުރާ މި ތުހުމަތުތައް ކަރެކްޝަނަލް ސާވިސް އިން މިހާތަނަށް ދޮގުކޮށްފައެއް ނުވެ އެވެ.\nމީގެކުރިން ވެސް ޖަލުގައި ހުކުމް ތަންފީޒު ކުރަމުންދިޔަ ބައެއް ގައިދީން މަރުވި އެވެ. އެކަމާ ގުޅިގެން ގިނަ ފާޑު ކިޔުންތަކެއް ސަރުކާރަށް އަމާޒުވި އެވެ.\nމާފުށީ ޖަލު މަރު ކަރެކްޝަނަލް ސާވިސް\n26 ކޮމެންޓް, 68 ރިއެކްޝަންސް\nއަހައްމަދު ކަލޯ މޭފުއްޕާފަ ބުނާނެ މަށަކީ ޔާމިންގެ މީހެކޭ.\nޤަބޫލު ކުރިޔަސް ނުކިރިޔަސް ޖަލުތަކުގައި މީހުން މަރުވާ އަދަދު މިރާއްޖޭގައި ގިނަ. އަދި މިސަރުކާރުގައި މާ ގިނަ. ޖަލުގައި ދަންޖެހިގެން މަރުވާ ހަބަރުތައްވެސް ނޫސްތަކުގައި ޖަހާ. މިކަމަކީ ކަރެކްޝަންސް ޒިންމާދާރު ކުރުވަން ޖެހޭ ކަންތައް. ކުއް ކުރުމުން އަދަބު ދިނުމުގައި އެންމެ ބޮޑުވަރުވެގެން މަރަށް މަރުވިޔަސް އުސޫލުތަކެއް އެބައޮންނަން ޖެހޭ.\nދަރިޔަށް, އިހްމާލަށް ބަލާނެ ކަމެއްނެތް. ދަރިޔާގެ ކިބައިން ލިބުނު އެއްޗެއް ގެ ދެގުނަ ޔާންގެ ކިބައިން ހޯހަން ސަނާކިޔަމުން ދުވީމަ ހުންނާނީ ހަމަރަނގަޅަށްވެސް ދަރިޔާގެ ހައްގުހޯދިފަ.\nފަރުވާ ދެނިކޮށްވެސް ފަރުވާނުދީ އޮއްވާވެސް މަރު، ބަލާ އައިމާ ދެން އެއަށް ފިލާކަށް ނުދެވޭނެ. ކޮންމެތަނެއްގާ ފިލާއޮތަސް އައިސްފިއްޔާ ދާނީ ގޮވައިގެން. މިކަން ޖެހޭނެ ވަރަށް ރަނގަޅަށް ދަންނަން.\nސީޕީގެ ކަމަކީ ހަފްތާބަންދުގަ މަހައްދިޔުން، އަޅާމުލެވި. ފަރުވާނުދެވިގެން ގައިދީން މަރުވެގެން ދިޔުމަކީ ކަންބޮޑުވާ ކަމެއްކަމަކަށްނުފެނޭ، ދިވެހިރައޔިތުންގެ ފުރާނައިގެ އަގެއް އޮތްކަމަކަށް ނުވޭ.\nގައިދީންނާ އެހެން މީހުންނާ ހުންނަތަފާތަކީ ގައިދީންނަކީ ބައެއްގެ ބެލުމުގެ ދަށުގައި ބަންދުގައި ތިބޭ ބައެއް، އެހެންކަމުން ގައިދީއަކަށް ކަމެއްވުމުން އެމީހުން ބެލެހެއްޓުމާއި ހަވާލުވެތިބޭ ފަރާތްތަކަށް ތުހުމަތު ކުރެވެނީ. މީހެއްގެ މަރާއި މަދިރިއެއްގެ މަރާ އެއްވަރުކޮށްގެން ނުވާނެއެވެ. އަމުދުން ޖަލުގައި ހުރި މީހެއް މަރުވުމުން އެކަމުގައި ޖަލުގެ މުވައްޒަފުންގެ އިހުމާލު އޮތްތޯ ބަލައި އިހުމާލުވެފައިވާ ނަމަ ފިޔަވަޅު އަޅަން ޖެހޭނެއެވެ. އިންސާނަކު ވާނީ އިންސާނަކަށެވެ. އެއީ ގައިދީ އެއް އަދި އެހެން މީހެއް ނަމަވެސްއެވެ. ޖަލުގެ ކަންތައްތައް ހުންނަ ގޮތުން މީހަކު ވެއްޓުމުން ނުވަތަ އެހެން ކަމެއް ވުމުން އެކަމަކީ ހަމަ އަސްލެއްކަންވެސް އެނގެނީ އިރުގަނޑަކުންނެވެ. ސަބަބަކީ ޖަލުގެ ގައިދީން ފޭކްޖައްސާވަރު ގިނަކަމުންނެވެ.\nހުތާ މިހިރީ ހާދަ ކުލަކުލައެއް އަރުވާލާފައޭ! އަދާލަތު، ޕީޕީއެމް، އެމްޑީޕީ އަދި ޖޭޕީ، ހުރިހާ ކުލައެއް! ވީމާ މީނަ ހިއެއްނުވޭ ވަކި ކޮޅަކަށް ބުރަވާނެހެނެއް!\nއަދި އެކަމާއި ގުޅިގެން ފާޑުކި ދިވެހި ރައްޔިތަކު މިހާރު ހުކުމްކުރުމަށް ތައްޔާރުވަމުން އެބަދެއެވެ. އަދި ސޭކުސްތާނުގެ ރައްޔިތުން މިކަހަލަ ކަންކަމަށް މާބޮޑު ސަމާލުކަމެއް ނުދެއެވެ.\nޖަލުގަ ވެސް އާދައިގެ ރަށެއްގަ އުޅޭހާ މީހުން ދިރިއުޅޭ، އެހެންވީމާ ޖަލުގަ ވެސް ކަނޑުގަވެސް ގޭގަ ވެސް އިންސާނުން އަޖަލު ޖެހުނީމަ މަރުވާނެކަން ގަބޫލުކުރަން ޖެހޭ، ކޮންމެ މީހަކު ވެރިކަމުގަ ހުއްޓަސް. ޑޮކްޓަރަށް ދެއްކިޔަސް ބޭސް ކެޔަސް މަރު އައިސް ޖެހުނީމަ ކުއްވެރިޔަކަސް ރައީސަކަސް މަރުވާނެ.\nއެހެންވީމާ ސްޓްރޯކެއް ޖެހުނީމާ ކީއް ކުރަން ހޮސްޕިޓަލަށް ގެންދަނީ...އޭނަގެ އަޖަލު ޖެހުނީއޭ ކިޔާފަ މަރުވަންދެން ބޭއްވީމަ ނިމުނީނު...\nސްޓްރޯކެއް ޖެހުނަސް ފްލައިޓަކުން ވެއްޓުނަސް އިންފުލުއެންޒާ ޖެހުނަސް މަރުވާނީ ގަޑި ޖެހުނީމަ. އޭގެ މާނައެއް ނޫން ޑޮކަށް ނުދައްކާށޭ.\nއާދެ، ރަނގަޅުވާހަކައެއް، އެކަމަކު، ތަފާތަކީ މިނިވަނަކަށް ބޭނުން އިރަކު ހޮސްޮޕިޓަލަށް ނުވަތަ ކުލިނިކަށް ގޮސް ބޭނުން ޑޮކްޓަރަކަށް ދައްކާ ބޭސްފަރުވާ ކުރުމުމުގެ މިނިވަންކަން އޮންނަކަށް، ނަމަވެސް ބަންދުގައި ހުންނަ މީހަކަށް އޭނަ ބަލަހައްޓަން ޙަވާލުވެގެން ތިބޭމީހުން ކޮށްދިނިއްޔާ ނޫނީ ނޯވޭ އެހެން ގޮތެއް. އުއްމީދު ކުރަން ތިބޭ ފުޅާ ހުންނެވީ ބަންދުގެ ހާލަތުގައި ނޫންކަމަށް.\nރާއްޖޭ... ތިޔަކަހަލަ ގަމާރު ކޮމެންޓްނުކޮއްބަލަ!!\nރަނގަޅު ވާހަކައެއް. ގައިދީގެ ބޭސްފަރުވާގެ ކަންކަމަށް އިހުމާލުވެފައި ވޭތޯ ބެލުން ރަނގަޅު. އަދި ހާއްސަކޮށް މުއައްސަސާތަކަށް ކުރާ އިތުބާރު މިހާ ދަށަށް ގޮއްސަވާ ދުވަސްވަރެއްގައި ހަމަ އެކަން ބެލުމަކީ އެންމެ ރަނގަޅުކަމެއް. ނަމަވެސް އަޅުގަނޑު ހިތަށް އަރަނީ ގައިދީ، ގައިދީއަކަށްވެ ޖަލަށް ލާންޖޭނީވެސް ކޮންމެވެސް ބައެއްގެ އިހުމާލުން ނޫންބާވައޭ! ގިނަފަހަރަށް މި ވާގޮތަކީ މައިންބަފައިންނާ އާއިލާގެ ޒިންމާ ހަނދާންނެތި ހުރިހާ ޒިންމާއެއްވެސް ކޮންމެވެސް މުއައްސަސާއެއްގެ ބޮލުގަ އެޅުވޭތޯ މި ބެލެނީ.\nޖަލަށްލީމަ އޭގެފަހުން އެމީހެއްގެ ކެއިންބުއިމާއި ބޭސްފަރުވާގެ ޒިންމާ އޮންނާނީ ސަރުކާރުގެ މައްޗަށް. ސަރުކާރުގެ ކަމާބެހޭ އިދާރާއެއްގެ އިހްމާލުން ގައިދީއަކަށް ކަމެއް ދިމާވެއްޖެނަމަ އެކަމުގެ ޒިންމާ އުފުލަން ޖެހޭނެ. ފިޔަވަޅު އެޅެން ޖެހޭނެ. މިހާރަކަށް އައިސް ޖަލުގައި ތިބޭ ގައިދީން މަރުވާ އަދަދަށް ބަލާއިރު އެއީ އެކަމާ ކަންބޮޑުވާންޖެހޭ ކަމެއް ކަމަށް ދެކެން.\nޢެއްލަކިން އަނިޔާވެރިކަން ހުއްޓާލާ. ޢެއްލަކިން އެއްލާލެވޭނެ. ޢަދި އިތުރު ލަައްކަކާ ނުލައި ޖަލުގެ ތޭރި ތަކުގައި އުފާވެރި ހަަތެއް ހޭދަކުރަން ފުރުސަތު ލިބޭނެ.


ކައިވެންޏަށް ދިޔައީ ތައްޔާރުވަމުން، ބައިވެރިޔާ ނަގާލީ...\nއޮޅުވާލައިގެން ޕާޓީ ގްރަގްސް ދިނުން\nމިއަދު ހުރީ ޒިންމާދާރު ވަޒީފާއެއްގައި\nހޯދީ ނަފްސާނީ އެހީތެރިކަން\nއޮޅުވާލައިގެން ޕާޓީ ޑްރަގްސް ދީފައިވޭ\n14 މެއި 2021 | ހުކުރު 15:31\nއަނިޔާއާ ދެކޮޅަށް އަންހެނަކު އަތް ނަގައިގެން،\nމަރިޔަމް މާޝާ (އަސްލު ނަމެއް ނޫން) ކައިވެނިކުރަން ތައްޔާރުވަމުންދިޔަ ލޯބިވެރިޔާއާއި، ގާތް ރައްޓެހިންނާއެކު ދަތުރެއް ދިޔައީ ފުރަމާލޭގެ ކާރޫބާރު ބޮޑު މާހައުލުން ދުރަށް ގޮސް ބޯހަމަޖައްސާލާށެވެ. މާލެ ކައިރި ރަށަކަށް ދިޔައީ ދެދުވަހަށެވެ. ދަތުރު ފެށީ ވަރަށް އުފާވެރިކޮށެވެ. ދަތުރު ނިންމާލާފައި މާލެ އައީ ވެސް އެހާ ހިތްހަމަޖެހިގެންނެވެ. ނަމަވެސް މިދަތުރުވެގެން ދިޔައީ، ގޮތް ނޭނގޭ އަނދަވަޅަކަށް މާޝާ ވައްޓާލި ފާލަމަކަށެވެ.\nދެ ދުވަހުގެ ދަތުރަށްފަހު ވަރުބަލިވެފައި ހުރުމާއެކު މާޝާ ނިދަން އޮށޯތީ ގޭތެރޭގައި އާއިލާ މީހުންނާއެކު ވެސް ވަގުތު ކޮޅެއް ހޭދަ ކުރުމަށްފަހުއެވެ. ނަމަވެސް މާ ގިނައިރެއް ނުވެ މުޅި އާއިލާއަށް ބިރުވެރިކަމާއި ނުތަވަސްކަން ކުރިމަތިވިއެވެ. ނިދީގައި މާޝާއަށް ފްލެޝް ބެކްވެ، ހުރިހާ ކަމެއް ހަނދާނަށް އައެވެ. ދަތުރުމަތީގައި ވީ ހުރިހާ ކަމެއް ހުވަފެނެއްގެ ސިފައިގައި މާޝާއަށް އިރުއިރުކޮޅާ ފެންނަނީއެވެ. އެވާހަކަތައް ހިއްސާކުރާނެ ގޮތެއް މާޝާއަށް ނޭނގެއެވެ. ރޮއެރޮއެފައި ހަޅޭއްލަވަނީ ސަލާމަތްވާން ބޭނުންވެގެންނެއެވެ. ނަމަވެސް މާޝާއަށް ވެގެން މިއުޅޭ ގޮތެއް އެކަކަށް ވެސް ނޭނގެއެވެ.\nއާއިލާގައި ހުރި ހަމައެކަނި އަންހެން ދަރިފުޅަށް ޝިފާއެއް ހޯދައި ދިނުމަށްޓަކައި މާޝާގެ މައިންބަފައިން ކެއިންބުއިމާއި ނިދުން ދޫކޮށްލިއެވެ. ވަރުބަލިކަމެއްނެތި މަސައްކަތް ކުރަމުންދިޔައީ މާޝާއަށް ފަރުވާ ހޯދައިދީ ރަނގަޅު ކުރެވޭނެ ގޮތްތައް ހޯދުމަށެވެ. އެތައް ޑޮކްޓަރުންނަކަށް ދެއްކިއެވެ. ގިނަ ބޭސްތައް ކާންދިނެއެވެ. ނަމަވެސް މާޝާއަށް ނިދީގައި އޮވެ ސިއްސައިގެން ދިއުމާއި، އެވަމުންދާ ގޮތްތަކަކަށް ބަދަލެއް ނާދެއެވެ. އެންމެފަހުން އެއީ ޖިންނީގެ ކަމަކަށް ބަލައި ރުޤްޔާ ވެސް ކިޔެވީއެވެ. އެތައް ގޮތަކުން ފަރުވާ ދިން ނަމަވެސް މާޝާގެ ހާލަތަށް މާ ބޮޑު ބަދަލެއް ނައެވެ. ގޮތް ހުސްވެފައިވާ މައިންބަފައިންނަށް އުންމީދު ލިބިގެންދިޔައީ މިކޭސް ޖަރނީއަށް އައުމާއެކުއެވެ. ޖަރނީން މާޝާއަށް ނަފްސާނީ ޑޮކްޓަރަށް ދައްކާ ފަރުވާ ދިނެއެވެ.\nމިފަރުވާގެ ތެރެއިން އެނގިގެން ދިޔައީ މާޝާއަށް ކުރިމަތިވެފައި ހުރީ ބޮޑު ޓްރޯމާއަކާ ކަމަށެވެ. ނަފްސާނީ ބައްޔަށް ދެތިން މަހަކު ފަރުވާ ދިނުމަށްފަހު މިހާރު މާޝާ ހުރީ އެއްކޮށް ރަނގަޅު ވެފައެވެ. ނަމަވެސް ފަރުވާ ނުދެވި ލަސްވެގެންދިޔަނަމަ މުޅި އުމުރު ދުވަހު ނަފްސާނީ ބަލީގެ ޝިކާރައަށް ވެގެންދާނެއެވެ.\nމާޝާއަށް ވީ ކިހިނެތް؟\nދަތުރުގައި މާޝާއަށް ނޭނގި ހުރީ ޕާޓީ ޑްރަގް ދީފައެވެ. އެއީ ކޮންކަހަލަ ޑްރަގެއް ކަމެއް ނޭނގެއެވެ. އެޑްރަގް ދިނުމަށްފަހު އޭނާ ކައިވެނި ކުރަން އުޅުނު ފިރިހެން މިހާގެ އިތުރުން ގާތް ރައްޓެހިން ވަނީ މާޝާ ރޭޕްކޮށްފައެވެ. ދީފައި ހުރި ޕާޓީ ޑްރަގެއްގެ ސަބަބުން ވީ އެއްވެސް ކަމެއްގެ ހަނދާނެއް އޭނާ ނެތެވެ.\nގްލޯބަލް ޑްރަގް ރިޑަކްޝަން ޓްރެއިނަރ އަލީ އަދީބު ވިދާޅުވާ ގޮތުގައި ބައެއް ފަހަރު ޕާޓީ ޑްރަގްސްތަކުގައި އެ ބޭނުން ކުރުމަށްފަހު ނުވަތަ ނޭނގި ބޭނުން ކުރެވުނު ކަމުގައި ވީ ނަމަވެސް ވާނުވާ ނޭނގި ހަނދާނެއް ނުހުންނާނެއެވެ. ނަމަވެސް ފަހުން ހުރިހާ ކަމެއް ފްލެޝް ބެކްވެ ހުރިހާ ކަމެއް ހަނދާނަށް އަންނާނެ ކަމަށް އަދީބު ވިދާޅުވިއެވެ. އަދި މިފަދަ ކަންކަމަށް ހުށަހެޅޭ މީހުންނަށް ބޭނުންވަނީ ނަފްސާނީ އެހީތެރިކަން ކަމަށާއި، އެކަން އެނގޭ މީހުން މުޖުތަމައުގައި މަދު ކަމަށް ވިދާޅުވިއެވެ.\nމީގެ އިތުރުން ރާއްޖޭގައި ނަފްސާނީ ބަލިތަކުގެ ޑޮކްޓަރުން މަދުކަމާއި، ނަފްސާނީ ޑޮކްޓަރުންނަށް ދައްކާ ފަރުވާ ހޯދުން ވަރަށް ދަތިކަން އަދީބު ފާހަގަކުރެއްވިއެވެ. އަދި ވިދާޅުވީ ނަފްސާނީ މައްސަލައެއްކަން ދެނެނުގަނެވި ފަރުވާ ލަސްވެ ނުވަތަ އެކަށީގެންވާ ފަރުވާ ނުދެވި ދިރިއުޅުން ގެއްލިފައިވާ ޒުވާނުން މިމުޖުތަމައުގައި ދިރިއުޅެމުންދާ ކަމަށެވެ.\nމަސްތުވާތަކެއްޗަށް ހުށަހެޅޭ އެބިއުސްވެފައި ތިބިއްޔާ. އެއީ ކޮންމެހެން ޝެކްޝުއަލް ނޫނަސް މިސާލަކަށް ފިޒިކަލީ އެބިއުސްވެފައި ތިއްބަސް އަދި ގޭތެރޭގައި ނެގްލެކްޓް ވެފައި ތިބި ކުދިން ދެން ގޮސް ނަފްސާނީ މައްސަލަ ހުންނަ ކުދިން، ޓްރޯމާއެއް ގޯތްރޫ ކޮށްފައި ތިބޭ ކުދިން ރޭޕަކީ ހަމަ ޓްރޯމާއެއް. އެންމެ ވަރުގަދަ އެއް ޓްރޯމާ އެއީ އަންހެން ކުއްޖަކަށް ކުރިމަތިވާނެ. ޖިސްމާނީ ގޮތުން އޭނާގެ ނުރުހުމުގައި ކޮންމެ ގޮތަކަށް ބެހިފައި ހުއްޓަސް އެއީ ޓްރޯމާއެއް. އެކަހަލަ ކުދިން މަސްތުވާތަކެތި ދީފިއްޔާ އަޅުދާސްވުމުގެ ފުރުސަތު އޮވޭ.\nގްލޯބަލް ޑްރަގް ރިޑަކްޝަން ޓްރެއިނަރ އަލީ އަދީބު\nއުފާވެރި ކައިވެންޏަކަށް މާޝާ އުންމީދު ކުރި ނަމަވެސް ކައިވެނި ކުރަން ތައްޔާރުވަމުން ދިޔަ ފިރިހެން މީހާ އޭނާގެ މުޅި ދިރިއުޅުމަށް ވިހަލީއެވެ. ހިތްހަމަ ޖައްސާލުމަށް ދިޔަ ދަތުރުން ހިތުން ނުފިލާވަރުގެ ބޮޑު ލައްގަނޑެއް ޖައްސާލީއެވެ. ނަމަވެސް މިއަދު ވެސް މާޝާއަކީ ހުރިހާ ކަމަކުން ސަލާމަތްވެ، ޒިންމާދާރު ވަޒީފާއެއްގައި ހުރި ޒުވާނެކެވެ. އެހެން ޒުވާނުންނަށް ހުރި ނަމޫނާއެކެވެ.\nނޯޓް: މިއީ ރާއްޖެޓީވީއިން ރަމަޟާން މަހަށް ޚާއްސަކޮށްގެން ގެނެސްދިން ''އަނދިރީގައި'' ޖަރނިން ހިއްސާކޮށްފައިވާ ހަގީގީ ހާދިސާއެކެވެ.\nދެމަފިރިން މަސްތުވާތަކެތި ބޭނުން ކުރުމުން ކުޑަ ދަރިފުޅުވެސް ވީ 'ސިކު'\nއިންތިހާއަށް އާދޭސްކުރިން، އެކަމަކު އަޅާނުލި: ''ދިރިއުޅުން ހަލާކުވެގެންދިޔައީ އެންމެ ހަތަރު ދުވަހުން''\n17 މެއި 2021 | ހޯމަ 20:13\nނަސީބެއް ސަލާމަތް ވިކަން\n15 މެއި 2021 | ހޮނިހިރު 06:58\nމާށާ ރަނގަޅުނަަ ކީއްކުރަން ދިޔައީ؟ ؟ ޙިލޭފިރިހެނުންނާއެކު.\n14 މެއި 2021 | ހުކުރު 21:26\nއިސްލާމްދީނުގައި އަންހެނުން ހިލޭފިރިހެނުންނާއި އެކު ދަތުރުކުރުން މަނާކުރަނީ މިފަދަ ހާދިސާތަށް ދިމާވާނެތީ ،\n14 މެއި 2021 | ހުކުރު 18:47\nއާއިލާގައި ހުރި ހަމައެކަނި އަންހެން ދަރިފުޅަށް ޝިފާއެއް ހޯދައި ދިނުމަށްޓަކައި މާޝާގެ މައިންބަފައިން ކެއިންބުއިމާއި ނިދުން ދޫކޮށްލިއެވެ. ވަރުބަލިކަމެއްނެތި މަސައްކަތް ކުރަމުންދިޔައީ މާޝާއަށް ފަރުވާ ހޯދައިދީ ރަނގަޅު ކުރެވޭނެ ގޮތްތައް ހޯދުމަށެވެ...... ހަމައެކަނި ހުރި އަންހެން ދަރިފުޅު2ދުވަސްވަންދެން ހިލޭ ފިރިހެނުން ތަކަކާާއެކު ދަތުރު ގޮސްއުޅުނުއިރު ނިދުނުބާ. އަންހެން ދަރިޔަކަށް މިފަދަ ކަމެއް ދިމާވާނީ 100 ޕަސެންޓު މައިންބަފައިންގެ އިހުމާލުން.\n14 މެއި 2021 | ހުކުރު 17:02\nހިލޭ ފިރިހެނުންނާއެކު ދަތުރު ގޮސްގެން ވެސް ނުވާނެ! އެކަަމަކު އަންހެނަކު ބަރަހަނާ ހާލުގައި މަގުމަތީ އިނަސް ރޭޕް ކުރެވިގެން ވެސް ނުވާނެ! ދެން ނެޕީ ޖަހާވަރު ކުޑަކުދިން ރޭޕް މިކުރަނީ ކީއްވެޔޯ؟ ޕިސްޕިސް\n14 މެއި 2021 | ހުކުރު 16:43\nއަޖައިބެއް! ހިލޭ ބަޔަކާއިއެކު 2ރޭ ހޭދަވާއިރު ހަމަހޭގަވެސް ލައްކަ ކަންކަން ވެފައި ހުންނާނީ. ތިއުޅެނީ ވާހަކަ ސަޅިކޮށްލަންކަން ޔަގީން. އިސްލާމް ދީނުގައި އަންގަވާފައިވާގޮތަށް އުޅުނުނަމަ\n14 މެއި 2021 | ހުކުރު 16:15\nއިސްލާމު ދިނުގައި ހިލޭފިރިހެނުންނާއި އެކު ދަތުރު ދިއުން ފަދަ ކަންކަން މަނާކުރައްވާފަ އޮންނަނީ މިހެންވެގެން......


Shahee kaivenyah siyaasee faraaiy thakah dhauvatheh nudhin\nޝާހީ ކައިވެންޏަށް ސިޔާސީ ފަރާތްތަކަށް ދައުވަތެއް ނުދިން\nމިސް މޭގަން މާކަލް އަދި ޕްރިންސް ހެރީ --\nއެމެރިކާގެ މަޝްހޫރު އެކްޓްރެސް މިސް މޭގަން މާކަލް އާއި އިނގެރޭސިވިލާތުގެ ޝާހީ އައިލާގެ ދަރިކަލުން، ޕްރިންސް ހެރީ އަންނަ މަހު 19 ގައި ކައިވެނި ބައްލަވައިގަންނަވާނެ އެވެ. އެ ދެކަނބަލުންގެ ކައިވެނީގެ އެންމެފަހުގެ ތައްޔާރީތައް މިހާރު ކުރިއަށްދާއިރު، ކައިވެންޏަށް އެކި ފަރާތްތަކަށް ވަނީ ދައުވަތު އަރުވާފަ އެވެ.\nބީބީސީ އިން ރިޕޯޓުކުރި ގޮތުގައި ކައިވެންޏަށް ގިނަ ފަރާތްތަކަކަށް ދައުވަތު އެރުވި ނަމަވެސް އެއްވެސް ސިޔާސީ ފަރާތަކަށް ޝާހީ ކައިވެންޏަށް ދައުވަތުދީފަ ނުވާ ކަމަށެވެ. އިނގެރޭސިވިލާތުގެ ބޮޑު ވަޒީރު ތްރޭސާ މެއި އާއި ލޭބާ ޕާޓީގެ ރައީސް ޖެރެމީ ކޯބިން އަށްވެސް ދައުވަތު އަރުވާފައެއް ނުވެ އެވެ.\nމި ނިންމުން ނިންމާފައި ވަނީ ކައިވެނި ކުރާ ޗާޗުގެ ޖާގަ ކުޑަވުމާއި ޕްރިންސް ހެރީއަށް އިނގެރޭސިވިލާތުގެ ތަހުތު ވާރުތަވާނީ ފަސް ބޭކަލުންނަށްފަހު ކަމަށްވާތީ ކަމަށް ރިޕޯޓުތައް ބުނެ އެވެ.\nޕްރިންސް ހެރީގެ ދެ ގާތް ރަހުމަތްތެރިން ކަމަށްވާ އެމެރިކާގެ ކުރީގެ ރައީސް ބަރަކް އޮބާމާ އަދި ކުރީގެ ފަސްޓް ލޭޑީ މިޝޭލް އޮބާއަށްވެސް ދައުވަތު އަރުވާފައެއް ނުވެ އެވެ. މީގެ ކުރިން ޝާހީ ކައިވެނިތަކަށް ސިޔާސީ ގިނަ ފަރާތްތަކަށް ދައުވަތު އަރުވާ އުޅުނެވެ. ދައުވަތު ގަބޫލުކޮށް ގިނަ ފަރާތްތަކަކުން ކައިވެނިތަކަށް ހާޒިރުވެސްވި އެވެ.\nޝާހީ ކައިވެނި ބަލާލުމަށް އާންމުގެ 1200 މީހުނަށް ފުރުސަތު ދޭނެ އެވެ. މިއީ ކުރީގެ ޝާހީ ކައިވެނިތަކާއި އަޅާ ބަލާއިރު މަދު އަދަދެކެވެ. ރިޕޯޓުތައް ބުނާގޮތުން ޕްރިންސް ހެރީގެ ކައިވެނި ދާނީ ޝާހީ ކުރީގެ ކައިވެނިތަކާއި އަޅާ ބަލާއިރު އާދައިގެ ހަފްލާއެއްގެ ގޮތުގަ އެވެ.


Thalassemia kudhinge shakuvaathakah hallu hodhaa dheynan: Minister\n"ތެލެސީމިއާ ކުދިންގެ ޝަކުވާތަކަށް ހައްލު ހޯދައިދޭނަން"\nހެލްތް މިނިސްޓަރު އަހުމަދު ނަސީމް --\nތެލެސީމިއާ ސެންޓަރަކީ ތެލެސީމިއާ ކުދިންނާއި ގާތް އަމިއްލަވަންތަކަމުގެ އިހްސާސް ލިބިދޭ ތަނަކަށް ބަދަލު ކުރުމުގެ އަމާޒެއް ހިފާނެކަމުގެ ޔަގީންކަން ހެލްތް މިނިސްޓަރު އަހުމަދު ނަސީމް ދެއްވައިފި އެވެ.\nތެލެސީމިއާ ކުދިންނަށް ލޭ އަޅައިދޭ ވަގުތު ކުޑަ ކުރުމުން ތެލެސީމިއާ ކުދިންނާއި އެ ކުދިންގެ އާއިލާތަކުން ވަނީ ކަންބޮޑުވުން ފާޅު ކޮށްފަ އެވެ. ތެލެސީމިއާ ސެންޓަރުގެ ހިންގުން ދޯދިޔާވެ އެ ތަނުންދޭ ހިދުމަތްތަކާއިމެދު ކުދިންނާއި ބެލެނިވެރިން އަބަދުވެސް ޝަކުވާ ކުރެއެވެ. އެ މައްސަލަތައް ސަރުކާރުގެ އެންމެ އިސްވެރިންގެ ސަމާލު ކަމަށް ގެނައި ނަމަވެސް މައްސަލަތައް ހައްލުނުވެ އިތުރު މައްސަލަތައް ދަނީ ކުރިމަތިވަމުންނެވެ.\nއެކަމާއި ގުޅިގެން މިދިޔަ ހަފްތާއެއްހާ ދުވަހު ތެލެސީމިއާ ކުދިން ވަނީ ސޯޝަލް މީޑިއާގައި އެ ކަންބޮޑުވުންތައް ވަރަށް ބޮޑަށް ހިއްސާކޮށްފައެވެ. އަދި އާންމުންގެ ސަމާލުކަމަށް އެކަން ގެނައުމުން ގިނަ ބަޔަކު ވަނީ އެ ސެންޓަރު ހިންގަން ތިއްބެވި ވެރިންނަށް ފާޑުކިޔާފައެވެ.\nމައްސަލަ ހޫނުވެފައިވަނިކޮށް ހެލްތް މިނިސްޓްރީން މިއަދު ބުނީ ތެލެސީމިއާ ކުދިންނާއި ބެލެނިވެރިންނާ މިނިސްޓަރު ނަސީމް މިއަދު ބައްދަލު ކުރައްވާފައިވާ ކަމަށެވެ. އަދި އެ ކުދިންގެ ހުށަހެޅުމަށް ރިއާޔަތްކޮށް ހިދުމަތް އިސްލާހު ކުރުމުގައި ތެލެސީމިއާ ސެންޓަރަކީ އެ ކުދިންނާ ގާތް އަމިއްލަވަންތަކަމުގެ އިހްސާސް ލިބިދޭ ތަނަކަށް ބަދަލު ކުރުމުގެ އަމާޒު ހިފާނެ ކަމުގެ ޔަގީންކަން މިނިސްޓަރު ދެއްވި ކަމަށެވެ.\nމީގެ ކުރިން ތެލެސީމިއާ ކުދިންނަށް ހެނދުނު އަށަކުން ފެށިގެން މެންދުރު 1:30 އަށް ލޭ އަޅައިދެއެވެ. ނަަމަވެސް މި ފަހުން ލޭ އަޅަން ކުދިންނަށް އެ ސެންޓަރުން ފުރުސަތު ދެނީ ހެނދުނު އަށަކުން ނުވަޔަކަށް އަދި މެންދުރު 12 އިން އެކަކަށެވެ.\nއަވަސްއާ ވާހަކަ ދެއްކި ބައެއް ކުދިން ބުނީ އެ ވަގުތަށްވުރެ ކިތަންމެ ކުޑަ ވަގުތުކޮޅެއް ލަސްވި ނަމަވެސް އެ ދުވަހު ލޭ އަޅައިނުދީ ފޮނުވާލާ ކަމަށެވެ. ތެލެސީމިއާ ބައެއް ކުދިންނަކީ ވަޒީފާގައިވެސް އުޅޭ ކުދިންނަށްވާތީ ލޭ އަޅައިދޭ ވަގުތު ކުޑަކުރުމުން އެ ކުދިން ވަނީ ކަންބޮޑުވުން ފާޅުކޮށްފައެވެ. އަދި ލޭ އަޅަން ޖެހޭ ދުވަހެއް ނަަމަ އޮފީހަށް ސަލާމް ބުނެފައި ނޫނީ އެކަން ނުކުރޭ ކަމަށް އެ ކުދިން ބުނެއެވެ.\nބައެއް ކުދިންނަކީ މަހަކު ދެ ފަހަރު ނޫނީ ތިން ފަަހަރުވެސް ލޭ އަޅަން ޖެހޭ ކުދިންނެވެ. މަހަކު ތިން ދުވަހު ވަޒީފާއަށް ސަލާމް ބުނަން ޖެހޭ ގޮތަށް ގަވާއިދު ހަދާފައިވުމަކީ ބަލައިގަނެވޭނެ ކަމެއް ނޫން ކަމަށް އެ ކުދިން ބުންޏެވެ.\nމާލޭގައި ލޭ އަޅާ 300 އެއްހާ ކުދިން ތިބިއިރު މިހާރު ދިމާވެފައިވާ މައްސަލަތަކަށް ހައްލު ހޯދާ ދިނުމަށް ނާއިބް ރައީސް ފައިސަލް ނަސީމާއި ހެލްތް މިނިސްޓަރު އަހުމަދު ނަސީމް އަރިހު އެ ކުދިން ވަނީ އެދިފައެވެ\nއަހުމަދު ނަސީމް މިނިސްޓްރީ އޮފް ހެލްތު\n"ބޫސްޓާ ޑޯޒެއް ޖަހަން ޖެހިދާނެ"


އަބްދުލް ރަޙީމް އަބްދުﷲ ހައްޔަރުކުރުން\nހަޑިހުތުރު ބަސް ރައްދު ކުރެއްވި މައްސަލައިގައި ދައުވާ އުފުލައި، ޝަރީއަތްވެސް ކުރިއަށްދޭ\nއަދުރޭގެ މައްސަލަތަކެއް އޭސީސީންވެސް ތަހުޤީޤު ކުރަމުންދޭ\nސިލްސިލާ މުޒާހަރާގެ ތެރެއިން މީގެ ކުރިންވެސް އަދުރޭ ހައްޔަރުކުރި\n22 ފެބްރުއަރީ 2021 | ހޯމަ 18:17\nޕީޕީއެމްއިން ބުނެފައިވަނީ އަދުރޭ ހައްޔަރުކުރީ ގެޔަށް ވަޑައިގަންނަވަން ނުކުންނެވި ވަގުތު ކަމަށް\nއިދިކޮޅު ޕީޕީއެމް/ޕީއެންސީގެ އެކްޓިންގ ލީޑަރ އަބްދުލްރަޙީމް އަބްދުﷲ (އަދުރޭ) ހައްޔަރުކޮށްފިއެވެ.\nއަދުރޭ ހައްޔަރު ކޮށްފައިވަނީ ހޯމަ ދުވަހުގެ ވަގުތެއްގައެވެ. އެކަމާ ގުޅޭގޮތުން ޕީޕީއެމްގެ ތަރުޖަމާނު ހީނާ ވަލީދު ވިދާޅުވީ، އަދުރޭ ހައްޔަރު ކޮށްފައިވަނީ ގެޔަށް ވަޑައިގަންނަވަން ޕާޓީ އޮފީސް ދޮރުމައްޗަށް ނުކުންނެވި ވަގުތު ކަމަށެވެ.\nއެކަމާ ގުޅޭގޮތުން ފުލުހުން ބުނީ، އަދުރޭ ފުލުހަށް ހާޒިރު ކުރީ އެޗްޕީއޭގެ ގައިޑްލައިންތަކާ ޚިލާފަށް އަދުރޭގެ ލީޑަރޝިޕްގެ ދަށުން ކުރިއަށް ގެންދިޔަ އެއްވުމެއް ރޫޅާލުމުގެ ބޭނުމުގައި ކަމަށެވެ. އަދި އޭނާ ގެނެސް މައުލޫމާތު ސާފު ކުރުމަށްފަހު، މިހާރު ދޫކޮށްލާފައިވާކަމަށް ވެސް ފުލުހުން މައުލޫމާތު ދެއެވެ.\nއިންޑިއާއިން ދީފައިވާ ވެކްސިން ޖެހުމާ ދެކޮޅަށް އިދިކޮޅު ޕްރޮގްރެސިވް ކޯލިޝަނުން ކުރިއަށްގެންދިޔަ ސިލްސިލާ މުޒާހަރާގެ ތެރެއިން މީގެ ކުރިންވެސް އަދުރޭ ހައްޔަރުކުރިއެވެ. ނަމަވެސް އޭރު އަދުރޭ ވިދާޅުވީ، ފުލުހުން އޭނާ ހައްޔަރުކުރީ ކަކުލުގައި ރިއްސާތީ މަގުމަތީގައި އިށީންނަވައިގެން އިންނަވަނިކޮށް ކަމަށެވެ.\nއަދުރޭގެ މައްސަލަތަކެއް އޭސީސީންވެސް ތަހުޤީޤު ކުރަމުންދެއެވެ. އަދި ކުރީގެ ރައީސް އަބްދުﷲ ޔާމީނަށް ޙުކުމް ކުރި ދުވަހު ކްރިމިނަލް ކޯޓު ސަރަޙައްދުގައި ހުންނަވައި ކްރިމިނަލް ކޯޓުގެ ފަނޑިޔާރުންނަށް ހަޑިހުތުރު ބަސް ރައްދު ކުރެއްވި މައްސަލައިގައި ދައުވާ އުފުލައި، ޝަރީއަތްވެސް ކުރިއަށް ދެއެވެ. ކްރިމިނަލް ކޯޓުގެ ސަރަޙައްދު ކައިރީގައި ހުންނަވައިގެން ބޭއަދަބީ ބަސްތައް ބޭނުންކުރި މައްސަލައިގައި އަބްދުއްރަހީމްގެ މައްޗަށް ޕްރޮސެކިއުޓަރ ޖެނެރަލްގެ އޮފީހުން ދައުވާކުރަން ކްރިމިނަލް ކޯޓަށް ފޮނުވާފައިވަނީ މިދިޔަ އޮކްޓޯބަރު މަހުގެ 26 ވަނަ ދުވަހުއެވެ.\nއަބްދުއްރަހީމްގެ މައްޗަށް ދައުވާ އުފުލާފައިވަނީ، ޤާނޫނުލްއުޤޫބާތުގެ 615 ވަނަ މާއްދާގެ ދަށުން ހަޑިހުތުރު އެއްޗެހި ކިއުމާއި ހަޑިހުތުރު ބަސް ބޭނުން ކުރުމުގެ ދައުވާއެވެ.\nއަދުރޭ އަބްދުލް ރަޙީމް އަބްދުﷲ އިދިކޮޅު ކޯލިޝަން ޕީ.ޕީ.އެމް-ޕީ.އެން.ސީ ކޯލިޝަން


Barca Dhookohlumah Fahu Paulinho Enburi China League Ah - Vaguthu\nބާސާ ދޫކޮށްލުމަށްފަހު ޕައުލީނިއޯ އެނބުރި ޗައިނާ ލީގަށް\nބާސެލޯނާ އަށް ކުޅެމުން އައި ބްރެޒިލްގެ މިޑްފީލްޑަރު ޕައުލީނިއޯ، ޗައިނާ ލީގުގެ ކްލަބެއް ކަމަށްވާ ގުއާންޒޫ އެވަގްރެނޭޑަށް އަނެއްވެސް ބަދަލުވެއްޖެއެވެ.\nއުމުރުން 29 އަހަރުގެ ޕައުލީނިއޯ ބާސާ އާއި ގުޅުނީ މިދިޔަ އަހަރުގެ ހޫނު މޫސުމުގެ ޓްރާންސްފާގައި ގުއާންޒޫ އެވަގްރެނޭޑުން 40 މިލިއަން ޔޫރޯގެ އަގަކަށެވެ.\nޕައުލީނިއޯ އަލުން އެނބުރި ގުއާންޒޫ އަށް ބަދަލުވީ އެއް އަހަރު ދުވަހުގެ ލޯނެއްގެ ދަށުންނެވެ. އަދި ލޯނުގެ މުއްދަތު ހަމަވުމުން އޭނާ ގަތުމުގެ ފުރުސަތު ވެސް އެ ކްލަބަށް އޮންނާނެ ކަމަށް ބާސާ އިން ހާމަކުރެއެވެ.\nކުރިން ޓޮޓެންހަމް އަށް ވެސް ކުޅުނު ޕައުލީނިއޯ ވަނީ ބާސާގައި ހޭދަކުރި މުއްދަތުގައި 49 މެޗު ކުޅެދީ ނުވަ ގޯލު ކާމިޔާބުކޮށްދީފައެވެ. އޭނާ ވަނީ އެ ކްލަބާއެކު ސްޕެނިޝް ލީގު އަދި ސްޕެނިޝް ކަޕް ކާމިޔާބުކޮށްފައެވެ.\nމިފަހަރުގެ ވޯލްޑް ކަޕްގައި ވާދަކުރި ބްރެޒިލް ޓީމުގައި ވެސް ޕައުލީނިއޯ ހިމެނުނުއިރު އޭނާ އަކީ އެޓީމުގެ މެދުތެރޭގައި މުހިއްމު ދައުރެއް އަދާކުރި ކުޅުންތެރިއެކެވެ. ބްރެޒިލް ވަނީ މުބާރާތުގެ ކުއާޓާފައިނަލްގައި ބެލްޖިއަމް އަތުން ބަލިވެ މުބާރާތުން ކަޓާފައެވެ.\nރެއާލްއާ ބާސާއަށް ހަމަހަމަ ނިމުން، ވިދާލީ ބްރެޒިލްގެ ދެ ތަރިން\nމެސީގެ ޖާދުލާއެކު ބާސާއަށް ޕޮއިންޓެއް


Kashmir aa gulhey gothun Trump dhekkevi vaahaka India in dhogu koffi | Mihaaru\nބޮޑު ވަޒީރު މޯދީ އާއި ރައީސް ޑޮނަލްޑް ޓްރަމްޕް. --ފޮޓޯ:ގެޓީ އިމޭޖަސް\nކަޝްމީރާ ގުޅޭ ގޮތުން ޓްރަމްޕް ދެއްކެވި ވާހަކަ އިންޑިއާ އިން ދޮގުކޮށްފި\n23 ޖުލައި 2019 - 13:092comments\nނިއު ދިއްލީ (ޖުލައި 23) - ކަޝްމީރުގެ މައްސަލަ ހައްލު ކުރުމުގައި މެދުވެރިއެއްގެ ރޯލު އަދާކުރުމަށް އިންޑިއާގެ ބޮޑު ވަޒީރު ނަރެންދުރަ މޯދީ އެދިވަޑައިގެންނެވި ކަމަށް ޕާކިސްތާނުގެ ބޮޑު ވަޒީރު އިމްރާން ޚާން އަރިހު އެމެރިކާގެ ރައީސް ޑޮނަލްޑް ޓްރަމްޕް ވިދާޅުވި ވާހަކަ ނިއު ދިއްލީން ދޮގުކޮށްފި އެވެ.\nއިންޑިއާގެ ފޮރިން މިނިސްޓްރީން ބުނީ އެފަދަ ހުށަހެޅުމަށް ޓްރަމްޕަށް ހުށަހަޅާފައި ނުވާނެ ކަމަށާއި ކަޝްމީރުގެ މައްސަލާގައި އުފެދިފައިވާ ނުތަވަސްކަމާ ގުޅޭ ގޮތުން ކަޝްވަރާކޮށްފައި ވާނީ ހަމައެކަނި ޕާކިސްތާނާ ކަމަށެވެ.\nޓްރަމްޕް އިއްޔެ ވަނީ ވައިޓް ހައުސްގެ އޯވަލް އޮފީހުގައި އިމްރާން ޚާންއާ ބައްްދަލު ކުރައްވައިފަ އެވެ. އެއަށް ފަހު ދެބޭފުޅުން ވަނީ ނޫސްވެރިންނާ ވާހަކަ ދައްކަވައިފަ އެވެ.\nޕާކިސްތާނުގެ ބޮޑު ވަޒީރު އިމްރާން ޚާންއާ ރައީސް ޑޮނަލްޑް ޓްރަމްޕް ބައްދަލު ކުރައްވަނީ. --ފޮޓޯ:އޭއެފްޕީ\nއިންޑިއާ އާއި ޕާކިސްތާނާ ދެމެދު 70 އަހަރުވީ ކަޝްމީރުގެ މައްސަލަ ހައްލު ކުރުމުގައި އެމެރިކާ އަށް މެދުވެރިއެއްގެ ރޯލު އަދާކުރެވިދާނެތޯ އިމްރާން ޚާން އަރިހު ނޫސްވެރިއަކު ދެންނެވުމުން ވިދާޅުވީ ދުނިޔޭގެ އެންމެ ބާރުގަދަ ގައުމުގެ ރައީސް އަށް އިންޑިއާ އާއި ޕާކިސްތާން އެއްތަން ކުރެވިދާނެ ކަމަށެވެ. އިމްރާން ޚާން އެހެން ވިދާޅުވުމުން ޓްރަމްޕް ވަނީ މީގެ ދެ ހަފުތާ ކުރިން ބޮޑު ވަޒީރު މޯދީއާ ބައްދަލު ކުރެއްވި ކަމަށާއި އެ ބައްދަލުވުމުގައި ކަޝްމީރާ ގުޅޭ ގޮތުން ވެސް ވާހަކަ ދެއްކެވި ކަމަށެވެ.\n"މޯދީ ދެންނެވި މި މައްސަލާގައި މެދުވެރިއެއްގެ ރޯލު އަދާކުރެވިދާނެތޯ. އަދި ޖަވާބުގައި ދެންނެވިން އަޅުގަނޑަށް ކުރެވެންޏާ ތި ކަންކޮށްދޭން ވަރަށް ބޭނުންވާ ވާހަކަ،" ޓްރަމްޕް ވިދާޅުވި އެވެ.\nޕާކިސްތާނުގެ ބޮޑު ވަޒީރު އިމްރާން ޚާންއާ އެކު ބޭއްވި ބައްދަލުވުމުގައި ރައީސް ޑޮނަލްޑް ޓްރަމްޕް ނޫސްވެރިންނާ ވާހަކަ ދައްކަވަނީ. --ފޮޓޯ:އޭއެފްޕީ\nޓްރަމްޕުގެ ބަޔާނަށް ރައްދު ދެމުން އިންޑިއާގެ ފޮރިން މިނިސްޓްރީގެ ތަރުޖަމާން ރަވީޝް ކުމާރު ވިދާޅުވީ އެފަދަ އެއްވެސް ހުށަހެޅުމެއް މޯދީގެ ފަރާތުން ޓްރަމްޕަށް ހުށަހަޅާފައި ނުވާނެ ކަމަށެވެ.\nކަޝްމީރުގެ މައްސަލަ ހައްލު ކުރުމުގައި ތިން ވަނަ ފަރާތެއްގެ އެހީ ހޯދަން ޕާކިސްތާނުން ބޭނުންވެ އެވެ. ނަމަވެސް އިންޑިއާ އިން ބުނަމުން ދަނީ އެއީ އެ ދެ ގައުމުގެ މައްސަލައެއް ކަމަށެވެ.\nކަޝްމީރުގެ މައްސަލާގައި އިންޑިއާ އާއި ޕާކިސްތާނުން ވަނީ ދެ ހަނގުރާމައެއް ކޮށްފަ އެވެ. މިދިޔަ ފެބްރުއަރީ މަހު ވެސް ދެ ގައުމުން ވަނީ ކަޝްމީރުގެ މައްސަލާގައި ހަމަލާތައް ބަދަލުކޮށްފަ އެވެ.\nއިތުރު ލިޔުންތައް އިންޑިއާ ކަޝްމީރު ޑޮނަލްޑް ޓްރަމްޕް ނަރެންދުރާ މޯދީ ޕާކިސްތާން\nޕުލްވާމާ ހާދިސާ އަށް ފިލްމެއް ހަދަނީ\nއިންޑިއާ އޮތީ ޕާކިސްތާނާ ހަނގުރާމައަށް ތައްޔާރަށް:މޯދީ